**BARBARA YORK**

***întâlnire***

***întâmplătoare***

**ALCRIS**

**Vă recomandăm din acceaşi colecţie următoarele titluri:**

1. **Castelul Wicklow - Mary Catherine Hanson**

Marieth se simţea de parcă păşise într-o altă lume: Tallagera, proprietatea din  
ţinuturile Irlandei, era o lume înconjurată de dealuri acoperite de iarbă, la mii de  
kilometri distanţă de micul ei apartament din New York. Un vechi prieten o invitase la  
Castelul Wicklow, unde nobilii cu sânge albastru se vedeau cu politicieni şi  
ambasadori, chiar până şi cu un vestit cântăreţ de rock şi frumoasa şi nu mai puţin  
celebra lui soţie. Cu toţii se adunaseră pentru festivităţile care marcau săptămâna  
expoziţiei de cai, tradiţională pe acele meleaguri. Surprinzătoare pentru Marieth fusese  
emoţia la vederea frumosului lord Somerset. Ochii lui albaştri o făcuseră prizonieră din  
prima clipă. Oare era pentru totdeauna, sau o vedea doar ca pe o distracţie de o seară?

1. **Bărbatul din Tripoli - Cathy Andrews**

Bulversată de o profundă decepţie în dragoste şi sub influenţa unei doze puţin prea  
mari de alcool, Lisa petrece o noapte cu Bryn. Era fecioară. Bryn îi propune căsătoria,  
iar ea, până la urmă, acceptă... Şi iat-o sub soarele de plumb al Libiei, în plină  
exploatare petrolieră. Totul este nou pentru ea, străin, deconcertant. E soţia lui Bryn,  
dar nu simte nimic pentru el. Iar Bryn pare să se intereseze mai mult de o veche  
pasiune. În condiţiile acestea, ce poate face Lisa?

1. **Vechile seifuri - Dominique Arly**

Eram hoţ şi am devenit asasin. Eu, muncitorul onest, băiatul liniştit... Şi toate astea, din  
cauza unei femei. Dar şi pentru că aveam datele necesare. Patronul îmi spusese într-o  
bună zi: "Trebuie să ştii, dragul meu, că toate seifurile mai vechi de anii '60 nu sunt bune  
de nimic. Ascultă la mine! Dar cei care au astfel de seifuri în casă habar n-au, şi asta doar  
pentru că n-au fost călcaţi de hoţi până acum". Povestea unui om care a visat să-şi  
depăşească situaţia şi s-a crezut pentru un moment un cavaler în căutarea prinţesei sale.

***Capitolul 1***

Anglia în aprilie. Contemplându-i pe cei doi copilaşi care  
hrăneau raţele, la câţiva metri de ea, Sharon îşi zise că marele poet  
Browning avea dreptate. Când soarele strălucea cu toată puterea  
deasupra copacilor înmuguriţi şi a primelor flori de primăvară,  
această oază de verdeaţă din centrul Londrei părea un paradis.  
Pentru prima dată de când venise aici din orăşelul ei natal din nord,  
se putea gândi încrezătoare la viitor.

Iarna fusese tristă şi solitară. Nu o dată fusese tentată să-şi calce  
pe inimă şi să se întoarcă la ceea ce fusese atât de grăbită să  
părăsească în urmă cu şapte luni. O oprise însă amintirea dureroasă  
a scenei de despărţire.

Întotdeauna ghicise parcă în comportamentul mătuşii Dorothy o  
lipsă de afecţiune faţă de ea. Dar i-au trebuit şaisprezece ani ca să  
descopere că era de fapt vorba despre o ranchiună tenace.

O acuzase de lipsă de recunoştinţă... Gândindu-se mai bine,  
putea înţelege acum... Mătuşa Dorothy era o femeie care nu voise  
să aibă copii, dar care se crezuse obligată să-şi abandoneze slujba  
bine plătită ca să-i ofere un cămin fiicei orfane a unicului său frate.  
Dar pentru asta nu putea fi învinovăţit copilul...

În fond, ea nu avea decât şase ani...

Pentru mătuşă însă, sacrificiul fusese prea mare şi nu a putut  
trece niciodată peste "vinovăţia" micuţei.

Şi unchiul Brian fusese nevoit să suporte consecinţele acestei  
frustrări. Dar el, răbdător, nu se plânsese niciodată şi o tratase pe  
Sharon cu multă bunătate, deşi probabil că în adâncul sufletului îşi  
dorise ca fata să-şi fi găsit un alt cămin.

În ochii tinerei, oportunitatea de a petrece un an la birourile  
londoneze ale companiei pentru care lucra păruse alegerea ideală.  
Iar reacţia mătuşii la aflarea plecării din Bolton îi înlăturase şi  
ultimele îndoieli.

- Şi tot bănetul pe care l-am cheltuit cu tine? întrebase ea,  
într-o explozie de furie. Ai ajuns la vârsta la care ai putea să ne  
răsplăteşti într-un fel sau altul şi... gata? Pleci? Foarte bine!  
Du-te, du-te! Drum bun şi cale bătută!

Sharon plecase. Avusese intenţia să le trimită în fiecare lună  
nişte bani, dar descoperise destul de repede că avea nevoie de tot  
salariul ca să poată supravieţui.

Încă rănită de amintirea ultimei scene dinainte de plecare, îi  
scrisese atunci câteva rânduri unchiului, în care promisese că avea  
să le returneze banii cât mai curând posibil. Unchiul Brian îi  
răspunsese: Sharon nu avea nici o obligaţie faţă de ei; dar fata  
observase că nu făcuse nici o aluzie la întoarcerea ei acasă.  
De Crăciun, în schimb, primise un mic cadou şi o bilet scris de  
mătuşa Dorothy, ceea ce o făcu să se gândească la o posibilă  
împăcare. Cu toate astea, Sharon nu avea curajul de a face ea  
primul pas.

Între timp, venise primăvara, poate cel mai favorabil moment  
pentru o schimbare, se gândea ea stând pe bancă în părculeţ.  
În fond, mătuşa şi unchiul reprezentau singura ei familie.

Ridică mâna ca să-şi aranjeze o suviţă de păr deranjată de vânt şi zări  
ceasul de mână care indica o oră foarte târzie. Avea să ajungă din  
nou în întârziere la muncă ... şi avea oricum de recuperat şi orele  
lipsite luna trecută. Avea un program flexibil, foarte avantajos, dar  
tentaţia de a lenevi în pat câteva minute bune dis-de-dimineaţă,  
când afară era frig şi urât, începuse s-o coste scump. Pentru luna  
care începuse, se hotărâse să îşi fixeze mai bine reperele orare,  
orice ar fi fost; dar nu trecuse nici o săptămână că îşi şi călcase  
promisiunea.

Biroul se afla la vreo douăzeci de minute de mers. Se îndreptă  
rapid către ieşirea din parc, cu gând să ia un taxi. Dar abandonă  
repede această idee. Chiar dacă ar fi găsit unul la această oră, nu ar  
fi putut să-şi permită o asemenea extravaganţă. De vreme ce era  
oricum în întârziere, de ce să nu mai rămână în parc până la fix?  
Ar fi putut să recupereze timpul pierdut chiar în această seară.

În ciuda acestei tentaţii, începu să alerge când zări autobuzul  
apropiindu-se. Staţia se afla la două sute de metri mai în faţă şi aici  
nu mai aşteptau decât două persoane. Cu puţin noroc, va reuşi să  
se urce.

Dar pe trotuar trecătorii erau numeroşi şi aproape toţi mergeau  
în direcţia opusă. Încercând să-l evite pe unul dintre ei, Sharon  
alunecă şi-şi scrânti glezna. Căzu în genunchi, cu un braţ întins  
înainte din instinct, încercând să atenueze lovitura. Cu lacrimi în  
ochi, încercă să se ridice, dar un braţ ferm o ajută.

Autobuzul ajunsese în staţie şi deja deschisese uşile.

- Urâtă căzătură, se auzi o voce bărbătească.

Ridică privirea şi întâlni privirea salvatorului ei. Îi observă ochii  
cenuşii, cu o expresie amuzată, căruia îi făcu loc compasiunea când  
omul plecă ochii şi zări ciorapul fetei. Sângele curgea de-a lungul  
pulpei, sub nailonul deşirat. Sharon simţi cum genunchii îianchilozaseră, iar palma în care se sprijinise în cădere îi ardea.  
Din fericire, nu-şi pierduse geanta.

* O să-mi revin, reuşi ea să răspundă, cu o voce tremurătoare.  
  Mulţumesc pentru...
* Dar pare grav, ripostă el, fără să-i dea drumul. Aveţi nevoie de  
  ajutor.
* O să văd ce fac când ajung la birou.

Sharon nu mai avea decât o singură dorinţă: să scape de mâna  
bărbatului şi de privirile curioase ale trecătorilor.

* Chiar nu e nevoie să...
* Dar nu puteţi merge în starea asta. Uitaţi cum facem, maşina  
  mea e chiar aici, aproape. Am să vă conduc eu.
* Dar nu a fost vina dumneavoastră, prostetă ea, lăsându-se  
  purtată către Mercedesul argintiu parcat într-un loc interzis.  
  M-aţi ridicat de jos, asta nu înseamnă că... Eu am fost de vină,  
  pentru că nu sunt niciodată atentă.
* Nu avem timp de discuţii, răspunse el.

Deschise portiera şi o ajută să se aşeze.

* Nu am parcat regulamentar. Puneţi-vă centura şi ţineţi-vă bine.

Abia avu timp să facă ce-i spusese, că el deja dăduse ocol maşinii

şi se instalase la volan. Cu un gest grăbit, vârî cheia în contact şi  
intră în şirul de maşini, fără să se sinchisească de claxoanele  
taximetriştilor.

* Ia te uită câtă grabă! comentă el ironic.

Sharon nu-i răspunse. El o privi cu atenţie. Tânăra îşi muşca  
buzele şi îşi ţinea cu grijă mâna lovită.

* Vă doare, nu? Cel mai bine ar fi să facem o primă oprire la  
  mine acasă. Locuiesc foarte aproape.

Ea nici măcar nu protestă; poate că nici nu-şi dădea seama ce i  
se spune. Genunchii şi glezna o dureau probabil foarte tare.

Sharon îşi privi pe furiş salvatorul. Avea un profil foarte  
expresiv. Păr negru, tuns scurt, nas acvilin şi gura senzuală, bine  
conturată. Spâncenele erau groase, fără să fie stufoase. Poate că  
avea vreo treizeci de ani şi părea foarte sigur pe sine.  
Avea, desigur, o poziţie socială foarte importantă.

Maşina se opri în faţa unui bloc din Grosvenor Place, unul dintre  
cele mai frumoase cartiere ale Londrei. Bărbatul o ajută să urce  
scările impozante, luând-o de mijloc cu un gest protector, împinse  
uşa vitrată şi o lăsă să treacă. La intrarea în holul luxos, portarul în  
uniformă le ieşi în întâmpinare cu un aer îngrijorat.

* Vă pot ajuta cu ceva, domnule?
* Nu, nu. Domnişoara a căzut şi are nevoie de îngrijiri.

Portarul răspunse cu un zâmbet larg, apoi intră înapoi în cabina

lui de sticlă. Dar imediat apoi scoase capul şi intrebă cu o  
amabilitate insinuantă:

* Vreţi să mă duc să caut trusa de prim-ajutor? Nu durează mult.
* Mulţumesc. Cred că am acasă tot ce îmi trebuie.

O lăsă pe Sharon să intre în lift şi apăsă pe buton.

* Sper că nu aveţi de gând să leşinaţi, zise el, privind-o cu  
  atenţie.

Ea clătină din cap şi surâse.

* Nu mi-am pierdut niciodată cunoştinţa, domnule... E foarte  
  amabil din partea dumneavoastră să aveţi atâta grijă de mine, dar să  
  ştiţi că mă simt destul de bine.
* Mă bucur... Numele meu este Lionel Brent.
* Sharon Tiller. Vă sunt foarte recunoscătoare.
* Unde vă duceaţi atât de grăbită? întrebă el.
* Mă întorceam la birou. Cred că deja se întreabă ce e cu mine.
* Veţi da un telefon de la mine, după ce vă pansez.

Uşile ascensorului se deschiseră. Bărbatul o luă din nou pe după  
talie, cu o blândeţe deloc impresonală. Sharon însă ignoră gestul.  
Era un tip fermecător, fără îndoială, dar interesul lui pentru ea nu  
era decât unul cavaleresc, de bun samaritean. În câteva minute totul  
se va termina şi ea se va întoarce la muncă.

Apartamentul îi tăie răsuflarea. Niciodată nu mai văzuse o  
locuinţă atât de luxoasă. Mocheta albă, groasă, din lână, se întindea  
cât vedeai cu ochii, "presărată" de canapele şi de fotolii comode, de  
culori şi materiale diferite, dar care se îmbinau spectaculos.  
Nici ultramodern, nici tradiţional, imensul salon era parcă croit  
pentru personalitatea proprietarului. Ferestrele vaste dădeau către  
parc, iar priveliştea era mirifică.

* Pe aici, spuse bărbatul.

O conduse pe Sharon într-o cameră aproape la fel de mare ca  
sufrageria, în care se afla un pat înălţat pe o estradă, apoi în sala de  
baie, care era de trei ori mai mare decât toate băile pe care fata le  
văzuse vreodată. Cada, ovală, era încastrată în podea. Doi dintre  
pereţi erau placaţi cu oglinzi, iar Sharon privi cu interes imaginea  
însoţitorului ei reflectată în perete. El era înalt, brun şi foarte viril.  
Ea - mică, speriată, blondă, ştearsă, nepotrivită în acest cadru  
luxos.

* Stilul hollywoodian al anilor cincizeci, făcu Lionel Brent,  
  deschizând uşa unui dulăpior aşezat între cele două lavoare.  
  Am fost plecat mai multă vreme într-o deplasare şi am lăsat mână  
  liberă unei prietene care este decoratoare. Iată rezultatul.  
  Din fericire, m-am întors la timp.

Scoase din dulap o cutie albă şi o deschise.

* Cred că ar trebui să vă scoateţi ciorapii.

Sharon ezită o secundă, dar îşi dădu seama că în astfel de situaţii  
o pudoare exagerată nu era justificată. Şi oricum, ciorapul era rupt.

Nu se putea desigur prezenta la birou aşa, dar îi va fi destul de frig  
afară. Lionel Brent stătea întors cu spatele, aşa că îşi trase repede  
ciorapul. Pielea ei avea încă paloarea iernii şi contrasta ciudat cu  
verdele închis al fustei. Se simţi deodată foarte vulnerabilă,  
văzându-şi tălpile goale afundându-se în mochetă.

Un miros de medicamente se răspândi în încăpere. Sharon se  
strâmbă, văzându-şi gazda apropiindu-se de ea cu un tampon de  
vată în mână. Lionel îi ridică piciorul.

* O să usture, spuse el, simţind-o temătoare. Ridicaţi-vă puţin  
  fusta. Nu vreau s-o murdăresc.

Ea ascultă. Din fericire, el îi interpretă mişcarea de retragere ca  
pe o teamă de durere şi nu ca pe o reacţie involuntară la atingerea  
lui.

Arsura antisepticului o făcu să-şi muşte buzele, încercând să-şi  
reprime un mic ţipăt de durere. El o strânse ceva mai tare ca să-i  
imobilizeze gamba, ştergând bine rana în care se adunase ceva praf.  
Soluţia curgea pe mochetă, iar Sharon îşi făcu din nou curaj să  
vorbească.

* Se va uda, spuse ea.
* O să se usuce, răspunse el nepăsător. Nu vă mai mişcaţi.  
  Mai am puţin... Gata, asta e!

Îi întinse fetei un tampon uscat de vată.

* Ştergeţi-vă cu ăsta, eu am să mă ocup de celălalt genunchi.

După cinci minute, spre marea uşurare a lui Sharon, bărbatul

contempla cu interes rezultatul eforturilor sale.

* Nu e o capodoperă, dar mi-am dat toată silinţa...

Se uită la ea cu ochii lui cenuşii în care se putea citi  
amuzamentul, şi ea pricepu că îi urmărise atent toate reacţiile din  
timpul îngrijirilor. Îi privea buzele cu o mare insistenţă, ceea ce o  
făcu să roşească.

* V-aţi descurcat minunat, spuse ea repede. Nu ştiu cum să vă  
  mulţumesc.
* Dar nu e nevoie... doar dacă simţiţi că trebuie...

Spre marea ei surpriză, Sharon se simţi o clipă tentată să  
răspundă provocării, dar se mulţumi să răspundă cu o voce  
nesigură:

* Trebuie să plec.
* Nu vă reţin.

Bărbatul se ridică, zâmbind mereu.

* Mă duc să văd dacă vă găsesc o pereche de ciorapi.

Simţi că fata îl priveşte curioasă şi explică, înclinând capul:

* Sora mea locuieşte aici când eu sunt plecat, şi îşi mai lasă  
  haine... Aşteptaţi o clipă.

Se întoarse foarte repede, cu un o punguţă de celofan în mână.

* Nu e chiar culoarea dumneavoastră preferată, dar e mai bine  
  decât nimic.

...sau decât ce purta ea de obicei, îl corectă ea în gând,  
observând marca înscrisă pe etichetă. Refuză, clătinând din cap:

* Nu pot să iau ceva ce aparţine surorii dumneavoastră.
* Nici nu va observa. Cred că mai are vreo douăzeci.

Cum ea nu se hotăra să ia ciorapii, el îi aruncă în poală.

* Pentru Dumnezeu, luaţi-i, vă rog. Afară nu e foarte cald, nu  
  puteţi pleca în picioarele goale. Vreţi o cafea sau. ceva mai tare?

În tonul vocii lui se ghicea nerăbdarea, aşa că Sharon se hotărî  
repede.

* Cafea, vă rog.
* Bun. Durează câteva minute. Când sunteţi gata, să mergeţi în  
  salon.

Rămasă singură, Sharon scoase ciorapii din punguţă şi îi trase  
uşor peste pansamentele din dreptul genunchilor. Operaţiunea fudelicată, mai ales că Lionel Brent nu-i pansase şi rana din palmă.  
În sfârşit, se întoarse pentru a se privi în oglindă şi fu surprinsă să  
vadă că pe obraz îi rămăsese o dungă groasă de praf. Avea un aer  
trist, părul îi stătea în dezordine, iar pe buze nu îi mai rămăsese nici  
o urmă de ruj. Zâmbetul lui Lionel Brent, la ideea unui sărut, nu o  
mai mira. Probabil că femeile pe care le săruta erau foarte diferite  
de Sharon Tiller.

Se şterse pe obraz, îşi retuşă machiajul şi se pieptănă. O dată  
încălţată, se simţi mult mai sigură pe sine. Nu destul însă pentru a  
nu roşi când intră în salon, unde îşi regăsi salvatorul, care o aştepta  
alături de platoul cu cafele.

* Îmi pare rău că a durat atât, făcu ea cu o veselie forţată.  
  Nu-mi dădusem seama că arăt atât de rău.

El nu răspunse, dar îi făcu semn să se aşeze pe fotoliul de lângă  
el şi o servi cu o ceaşcă de cafea.

* Frişcă, lapte?
* Nu aveţi lapte la cutiuţe? întrebă ea, cu un oarecare răsfăţ.

O scânteie se aprinse brusc în ochii lui cenuşii.

* Nu cred că cer ceva foarte complicat. Orice muritor de rând  
  are aşa ceva în casă. Sau dumneavoastră nu faceţi parte dintre ei? se  
  justifică ea.

Fără un cuvânt, el aşeză cafetiera la loc şi se ridică, înconjurând  
masa joasă şi apropiindu-se de fată.

Ea încercă să reziste efortului lui de a o ridica din fotoliu, dar  
fără succes.

Buzele lui îi deschiseră gura, iar mâinile sale o strângeau cu  
putere. Ea sfârşi prin a se lăsa în voia lui. Abia atunci el îşi îmblânzi  
sărutul şi obţinu de la ea un răspuns involuntar. Apoi o lăsă, nu fără  
un vizibil regret.

Îi şopti la ureche:

* Fac parte dintre muritorii de rând şi simţeam nevoia să vă  
  sărut de mai bine de o jumătate de oră. Aveţi nişte picioare  
  fermecătoare, chiar dacă sunt pline de sânge şi de praf sau  
  împodobite de pansamente.

Ea se îndepărtă brusc. Bătăile inimii îi deveniseră mai repezi şi  
neregulate. Îi era ruşine. Îl întâlnise cu o oră mai devreme şi se  
lăsase sărutată... astfel. Nu numai că îi permisese s-o sărute, dar îi şi  
răspunsese, trebuia să recunoască. Nu-l mai putea privi în ochi.

* Trebuie să plec, spuse ea. E târziu...
* E trei fără douăzeci.

Bărbatul nici nu se mişcase şi o privea cu un aer enigmatic.  
Apoi spuse pe un ton dur.

* Nu cred că aţi fost luată prin surprindere. Ştiaţi la fel de bine  
  ca şi mine ce va urma să se întâmple.

Ea nu putea nega. Fără îndoială, nu ar fi înţeles-o dacă i-ar fi  
spus că a crezut că numai ea simţise aşa. Probabil că femeile cu care  
el avea de-a face de obicei nu aveau nevoie de explicaţii. Încercă să  
facă faţă situaţiei printr-o remarcă plină de cinism.

* Şi ce trebuia să fac? Să mă aşez în pat şi să vă aştept?
* Nu aş zice nu, făcu el cu o ridicare din umăr.
* Ia te uită!

Ea văzu cum buzele lui se strâng ameninţător: săgeata îşi  
atinsese ţinta. Dar nu fu mulţumită de această victorie.

* Nu îmi datoraţi nimic, reluă el. Şi nu aş fi făcut nici un gest  
  dacă nu m-aţi fi încurajat.
* Eu?
* Da. Puteaţi refuza cafeaua şi să plecaţi.

Sharon tăcu: nu mai era sigură pe vocea ei. Îşi luă geanta cu un  
gest hotărât.

Traversă încăperea şchiopătând, dar se opri pe prag. Căută în  
geantă, scoase portofelul şi, cu un gest dispreţuitor, aruncă pe masă  
trei hârtii.

* Banii pentru ciorapi, spuse ea.

Se aştepta ca el să vină după ea, dar bărbatul rămase pe loc.

Aşteptând liftul, Sharon încerca să-şi stăpânească tremurul  
picioarelor. Mi-a fost frică, îşi spuse ea. Dar conştiinţa ei o corectă  
îndată: e un sentiment de vinovăţie. Era destul adevăr în vorbele lui  
Lionel Brent; ştia ce riscă dacă mai rămâne şi totuşi rămăsese.

Portarul o privi cu un aer gânditor pe când ieşea din ascensor,  
iar fata se întrebă câte femei văzuse el trecând pe aici.

* Domnul Brent nu vă conduce, domnişoară? Să vă chem un  
  taxi?

Ea clătină din cap: după gestul "nobil" de mai devreme, nu-şi  
mai putea permite un taxi. Trebuia să se ducă să scoată iar bani de  
pe card, şi nu era decât miercuri. Salariul îi ajungea de bine de rău,  
dar nu îi permitea asemenea extravaganţe. Totuşi, nu-şi regreta  
impulsul. Expresia lui Lionel Brent la vederea banilor era o  
recompensă suficientă.

Era deja prea târziu pentru a se mai duce la birou. Va găsi ea o  
explicaţie mâine dimineaţă. Luă metroul, apoi autobuzul, şi ajunse  
în sfârşit în micul ei apartament. Zâmbi ironic în faţa contrastului  
între casa ei şi apartamentul pe care tocmai îl părăsise. Dar camera  
era curată şi frumos mobilată, iar preţul chiriei nu era foarte mare.  
Proprietara îşi dădea toată silinţa ca locatarii ei să se simtă bine.

Mai erau doi: unul la acelaşi etaj, altul dedesubt, amândoi tineri  
studenţi. Fusese greu la început, pentru că trebuia să împartă cu  
toţii aceeaşi baie, dar stabiliseră un sistem de rotaţie care le  
convenea tuturor.

Vecinul ei de etaj se întorcea de la serviciu la şapte şi pentru o  
jumătate de oră ştia că baia era ocupată. Greg Calvin avea douăzeci  
de ani, mai mic decât ea cu doi ani, deci; era un tip vesel şi lipsit de  
complexe, aşa că se împrieteniseră repede. Dacă ar fi avut un frate,  
se gândea ea, i-ar fi plăcut să semene cu Greg.

Văzându-l către seară, îmbrăcat în blugii lui obişnuiţi şi în  
veşnicul tricou, fata îl compară în gând cu bărbatul pe care îl  
întâlnise mai devreme. Dar, în fond, nu haina îl face pe om, îşi  
spuse.

La ora zece, când fata se aşeză în pat, îşi dădu seama că  
zgârieturile o dureau încă. Întinsă în întuneric, încerca în van să-şi  
alunge din minte gândurile obsedante care nu o lăsau să închidă un  
ochi. Timp de o oră se strădui să adoarmă, dar fără succes. Până la  
urmă, obosită peste măsură, adormi sfârşită.

A doua zi dimineaţă, îi fu greu să mai găsească un pretext  
plauzibil al absenţei de la serviciu. Una dintre colege se afla în  
autobuzul pe care încerca să-l prindă şi văzuse toată scena.

* Frumos tipul care te-a ridicat de jos, îi spuse ea în timpul  
  pauzei de cafea.

Zâmbetul colegei era maliţios.

* Probabil că e obişnuit cu femeile care i se aruncă la picioare!  
  Dar ce s-a întâmplat, mai exact? Nu am văzut decât că te-a prins de  
  mijloc şi te-a luat cu el. Ce baftă poţi să ai!
* M-a lăsat la metrou, dădu Sharon un răspuns improvizat.

Dar dacă Maureen o văzuse în maşina bărbatului?

Nu mai avea importanţă, trebuia să-şi susţină bine minciuna.

* În starea în care eram, nu-mi doream decât să ajung acasă,  
  adăugă ea.
* Păcat. Ai fi putut să te prefaci că leşini. Poate că ţi-ar fi făcut  
  respiraţie gură la gură.

Sharon simţi că roşeşte şi începu să râdă.

* Ce mai idei!
* Dar de ce? În astfel de ocazii, asta e singura reacţie normală.  
  Oricum, ar fi trebuit să profiţi... Aşa ceva nu se întâmplă în fiecare  
  zi.

Maureen vru să se plece, dar după câţiva paşi se opri şi se  
întoarse. Îi venise o idee.

* Tu stai singură, nu-i aşa, Sharon?
* Da... am o garsonieră. De ce?
* Joan Barlow, de la serviciul de export, caută o colegă de  
  apartament. Poate te interesează.
* Da, mulţumesc, răspunse prudentă tânăra.

Nu cunoştea foarte bine persoana.

* Poate mă voi duce să văd despre ce e vorba, adăugă ea.

Dar nu făcu nimic în acest sens. Inconvenientele erau  
numeroase. Avea nevoie de o cameră numai a ei, chiar dacă trebuia  
să şi mănânce, să şi doarmă în acelaşi loc. Îşi aminti locuinţa din  
Grosvenor şi zâmbi cu melancolie.

Un nou week-end trecu şi veni şi ziua de luni, aducând cu sine  
o vreme deosebit de frumoasă pentru acest anotimp. Fără să ştie  
nici ea de ce, Sharon se îmbrăcă şi se aranjă cu multă grijă în această  
dimineaţă. Îşi puse taiorul ei cu reflexe aurii. De la sosirea la  
Londra, nu cumpărase decât articole de îmbrăcăminte esenţiale.  
Acest taior îl luase cu câteva săptămâni înainte de a pleca, pe când  
era încă la Bolton, şi nu-l purtase niciodată aici. Ar fi trebuit să-l  
păstreze pentru o ocazie specială, îşi spuse ea, dar... o astfel de  
ocazie era foarte improbabilă. O dată sau de două ori ieşise cu un  
coleg, dar nu se legase nimic.

Imediat după prânz, tipul trecu cu treabă prin biroul unde  
Sharon lucra şi se opri în faţa ei cu o privire admirativă.

* Parcă eşti o floare, remarcă el. Foarte primăvăratică... Ce faci  
  diseară?

Ea ezită. Nu era sigură că vrea să-şi petreacă seara în compania  
lui Martin Dunn. Dar ce avea să facă, dacă nu accepta întâlnirea?  
Să rămână acasă din nou, citind vreo carte? În fond, Martin era un  
tip drăguţ.

* Nimic, răspunse ea în sfârşit, zâmbind.
* Acum, planurile tale s-au schimbat, o contrazise el, zâmbind la  
  rândul lui. E un film bun care rulează la Odeon. L-ai văzut?

Ea clătină din cap. Să meargă la film într-o zi de primăvară atât  
de frumoasă, nu era chiar visul ei, dar...

* Nu, mergem. Şi apoi vom cina în oraş. Perfect.

De la biroul ei de alături, Maureen auzise întreaga conversaţie.

* Perfect pentru el sau pentru tine? întrebă ea ironic, după  
  plecarea tânărului.
* Pentru amândoi, poate, răspunse Sharon râzând. Martin e un  
  tip bine, Maureen.
* Dar nu e genul tău, ştii foarte bine.
* Da? Dar care e genul meu?
* Ah, nu ştiu... Ba da, ştiu. Cineva ca bărbatul care te-a ridicat de  
  jos pe stradă. Distins, elegant. şi bogat.

Glumea, dar fără răutate, şi Sharon ştia. Izbucni din nou în râs.

* Nu banii aduc fericirea.
* Ba da, desigur că da. Mai ales dacă omul s-a născut bogat.  
  Ce părere ai? E şi cazul lui?

Sharon îşi simţi gâtul uscat.

* Habar nu am. Eram prea preocupată de zgârieturile mele ca să  
  mă uit la el cu atenţie. Nu l-am întrebat.
* Da, sigur.

Neîncrederea din vocea Maureenei era evidentă. Se vedea că are  
deja o explicaţie proprie pentru absenţa colegei ei.

* În orice caz, sunt puţine şanse să-l revezi.

Adevărat, se gândi Sharon.

Dar se înşelau amândouă.

La ora cinci, când Sharon ieşi pe poartă însoţită de Martin,  
bărbatul o aştepta sprijinit de Mercedesul lui argintiu.  
Nuanţa costumului său era foarte apropiată de cea a maşinii.

Se ridică la vederea fetei, fără să-i pese nici de Martin, nici de  
privirile curioase ale celorlalţi colegi.

* Să mergem, zise el, deschizând portiera.

Rămasă mută de uimire, fata nu avu nici o reacţie. Martin fu cel  
care rupse tăcerea.

* Ce se întâmplă aici, Sharon? întrebă el, cu o surprindere  
  explicabilă. Credeam că nu ai planuri pentru seară. Eram... sunt...

Cu puţin efort, Sharon îşi reveni şi-şi privi sfidător salvatorul.

* Cred că aţi făcut o greşeală, domnule.

El zâmbi, liniştit.

* Exact despre asta trebuie să şi vorbim. Mi-a luat ceva ca să vă  
  găsesc. Urcaţi sau voi fi nevoit să vă vâr cu forţa în maşină?

Martin se încruntă.

* Dar... începu el.
* Scuzaţi, îl întrerupse Lionel grăbit, dar această chestiune nu vă  
  priveşte.

Apoi spre întoarse spre fată şi zise cu un aer nerăbdător:

* Nu ştiu dacă vă daţi seama, dar aici staţionarea este interzisă.
* Se pare că la dumneavoastră e un obicei! replică ea.

Îşi dădu seama că această aluzie era foarte personală, numai  
după ce-l văzu pe pe Martin dându-se un pas înapoi.

* Bună seara, salută el.

Se îndepărtă. Cu mâna pe portieră, Lionel Brent o privea cu o  
expresie mirată.

* Mergem?

Conştientă de privirea curioasă a Maureenei, care rămăsese la  
câţiva paşi mai încolo, Sharon alese soluţia minimei rezistenţe: urcă  
în maşină. El înconjură Mercedesul şi se aşeză la volan.

În momentul în care maşina porni, fata îşi regăsi stăpânirea de  
sine.

* Nu ştiu despre ce e vorba, declară ea pe un ton dur, dar aţi  
  face bine să-mi spuneţi cât mai repede.
* Nu aşa repede, ripostă el, fără să întoarcă privirea.  
  Aveţi răbdare până când reuşim să ieşim de aici. Apoi, vă voi acorda  
  întreaga mea atenţie.
* Să ieşim de aici? Ca să mergem unde?
* Într-un loc public, staţi liniştită.

Ce să facă? Trebuia să aştepte. Nu putea să sară din maşină în  
mers. Sharon privea numai în faţă, dar era perfect conştientă de  
fiecare mişcare a bărbatului de lângă ea. Un parfum uşor şi totuşi  
pătrunzător de apă de toaletă se îmbina cu mirosul pielii de  
tapiţerie. Mercedesul avea toate dotările imaginabile, inclusiv, nu se  
îndoia, scaune rabatabile.

Lăsară maşina pe o străduţă şi intrară într-un restaurant.  
Fata observă în treacăt scaunele capitonate cu piele roşie şi pereţii  
ornaţi cu marmură arămie. Lionel Brent o conduse către o masă  
retrasă, foarte în spate. Restaurantul abia se deschisese, dar într-o  
oră-două avea să fie plin, se gândi ea.

El o întrebă ce vrea să bea.

* Un tonic, răspunse ea. E prea devreme pentru altceva.

Poate pentru ea. Dar nu şi pentru însoţitorul ei, judecând după

culoarea licorii din paharul cu care revenise la bar.

Se aşeză şi amestecă în gheaţă cu linguriţa, privind-o atent pe  
Sharon.

* Înainte de a merge mai departe, ar fi bine să rezolvăm  
  problema unei sume de bani care vă aparţine. Nu am de gând să  
  vi-i înapoiez aici: o privire mai curioasă ar putea interpreta greşit  
  gestul. Dar când am să vi-i dau, nu vreau să vă văd că îi refuzaţi. Clar?
* Nu erau pentru dumneavoastră, ci pentru ciorapi.
* Ştiu. Gestul dumneavoastră şi-a atins scopul. A fost, dacă pot  
  spune aşa, prima oară când mi s-a plătit cu aceeaşi monedă.

Uimită, ea îl privi cu neîncredere, dar pe chipul lui nu se putea  
citi nici cea mai mică urmă de ironie.

* M-am purtat prosteşte şi vă datorez scuze: iată ce voiam să vă  
  spun... mai pe ocolite.

Se lăsă pe spate în scaun, cu aerul unui om care îşi luase o piartă  
de pe inimă. Ea nu răspunse, aşa că el insistă, aşteptând verdictul.

* Deci?
* Vă accept scuzele.

Nici nu putea face altfel. Propriul ei comportament din acea  
seară nu fusese foarte adecvat. Privată de recursul la o furie absolut  
justificată, se simţi nesigură. Plecă privirea în pahar, apoi o ridică  
spre interlocutor.

* De unde aţi ştiut unde lucrez?
* Există mijloace pentru a afla. E important să ştiţi?
* Nu, recunoscu ea.
* Atunci, să nu ne mai gândim la asta. Povestiţi-mi câte ceva  
  despre dumneavoastră.
* De ce?
* Pentru că vreau să ştiu, răspunse el zâmbind. Sincer, mă  
  interesează. De unde sunteţi? Aveţi accent, dar e destul de slab ca  
  să-l pot identifica.

Interesul lui părea real, dar Sharon se mulţumi să dea  
răspunsuri foarte scurte la toate întrebările lui.

* Nu aveţi încredere în mine şi nu pot spune că nu aveţi o  
  oarecare dreptate, concluzionă el.

Îi oferi o ţigară, dar ea refuză. Îşi aprinse el una şi o privi  
gânditor, punându-şi la loc în buzunar bricheta de aur.

* Să începem cu începutul. Mă numesc Lionel Brent, sunt  
  singur şi liber de orice angajament şi mi-ar plăcea foarte mult să  
  luăm masa împreună.

Ea râse, ştiind bine că râsul ei echivala cu o acceptare.  
Dar bărbatul din faţa ei era... irezistbil.

Se simţea bine cu el, destinsă, mulţumită. Pe când serveau  
cafeaua, se trezi vorbind despre mătuşa Dorothy şi despre  
singurătatea pe care fusese nevoită s-o îndure de când ajunsese la  
Londra. El nu spunea aproape nimic, dar fata îi simţea privirea  
înţelegătoare.

Dansară apoi pe ringul minuscul, iar el îşi lipi obrazul de al ei,  
aşa cum făceau în jurul lor celelalte cupluri, îi ţinu mâinile la  
pieptul lui... dar fără să încerce mai mult. Ea ar fi vrut să poată  
dansa aşa toată noaptea... Când el îi sugeră că ar fi momentul să  
plece, ea acceptă cu regret.

Se aştepta să-i propună să termine această noapte împreună, în  
apartamentul lui, dar bărbatul traversă în mare grabă Tamisa.  
Nici unul, nici celălalt nu spuse nimic până la Camberwell. Sharon  
se lupta cu o mare tristeţe. Seara fusese mirifică, dar era gata să se  
termine şi era aproape sigură că nu-l va revedea vreodată pe Lionel  
Brent. Întâlnirea asta existase doar pentru că el voise să repare o  
greşeală. Drăguţ din partea lui, dar Sharon ar fi preferat din mai  
multe puncte de vedere să-şi păstreze despre el prima impresie.

De-abia parcă în faţa blocului, că ea îşi şi puse mâna pe portieră,  
grăbită să iasă.

* A fost o seară foarte frumoasă, spuse ea. Mulţumesc!
* Nu fugiţi, şopti el. Ne vedem mâine seară?

Ea întoarse capul şi îl privi în lumina felinarului.

* Nu cred...
* Nu e o obligaţie. Pur şi simplu simt nevoia să vă văd.

El întinse degetele şi o mângâie pe obraz, zâmbind la tremurul  
ei involuntar.

* Nu sunteţi ca celelalte, Sharon.

Sub mângâierea lui Lionel, pielea ei prindea viaţă.

* Prin ce sunt eu diferită? reuşi să întrebe.
* O să aflaţi mai târziu. Vă voi reţine pentru toată săptămâna...  
  De acord?
* Nu ştiu ce să zic, Lionel.
* Fără obligaţii. Tu vei conduce relaţia. Îţi place teatrul?
* Da, foarte mult. Dar nu-mi pot permite să mă duc prea des,  
  adăugă ea cu un râs forţat.
* Comedii sau drame?
* Drame, dar...
* Am să cumpăr bilete.

Stătea cu mâna lipită de ceafa ei. O trase uşor către el şi se  
aplecă pentru a o săruta. Un sărut prea scurt şi prea cast, se gândi  
ea.

* Acum eşti mai liniştită, mai sigură pe intenţiile mele?
* Nu sunt chiar atât de diferită, zâmbi ea, cu ochi strălucitori.  
  Fu rândul lui Lionel să izbucnească în râs. De data aceasta, o

strânse la pieptul lui şi o sărută cu mai multă pasiune şi fără reţinerea  
de mai devreme. Ea îi acceptă sărutul şi-i răspunse, lăsându-şi  
deoparte neliniştile. Nici un bărbat nu o mai tulburase atât.

- Ajunge, spuse el într-un final, cu o voce uşor ciudată. Până la  
urmă sunt şi eu om. Am să vin să te iau mâine pe la şapte.

Înainte de a intra în bloc, Sharon se opri să vadă maşina  
plecând. Simţea încă pe buze sărutul lui Lionel. Nu-i mai păsa de ce  
voia s-o vadă. Important era să nu rateze această ocazie, cum  
spunea Maureen. Avea timp să se răzgândească, dacă s-ar fi simţit în  
pericol.

***Capitolul 2***

Începu o săptămână memorabilă. Merseră de două ori la teatru,  
cinară în fiecare seară în alt restaurant, iar într-o noapte dansară  
până spre dimineaţă. Când sosi ziua de vineri, Sharon rămăsese  
datoare cu patru ore companiei... Când ajunse la serviciu, pe la  
zece, abia îşi putea ţine ochii deschişi. Maureen observă pe bună  
dreptate:

* Se pare că ai cam petrecut, azi-noapte...

Se opri şi o privi pe Sharon cu un aer intrigat:

* Dar nu mi-ai spus încă cine e prietenul tău.
* Ba da. Se numeşte Lionel Brent.
* Şi nu mai ştii nimic altceva despre el?

Sharon refuza să recunoască, dar aflase prea puţine despre el.  
Nu venise niciodată vorba despre activităţile "prietenului" ei când  
erau împreună. Nu-şi dădea seama dacă el îi ascunsese special asta  
sau doar nu se ivise ocazia ca să discute aşa ceva... De fapt, nici  
nu-i păsa...

* Haide, uimeşte-mă, zise ea.

Maureen scoase din poşetă o bucată dintr-un ziar de acum  
câteva săptămâni şi-i arătă o fotografie de nuntă, însoţită de un lungarticol. Faţa lui Lionel îi sări în ochi: bărbatul se afla în stânga  
fotografiei, zâmbind într-o parte, ca întotdeauna. Mireasa, brunetă  
şi foarte veselă, i se păru oarecum familiară. În ce-l privea pe mire,  
Sharon era sigură că nu-l mai văzuse niciodată; era un tip blond şi  
bine făcut.

* Aşa, şi? întrebă ea.
* Citeşte! insistă Maureen. Căutam ceva prin numerele trecute  
  ale ziarului şi am găsit asta. Mi-am zis că trebuie să afli şi tu imediat.  
  Mireasa e sora lui Lionel.

Da, auzise vorbindu-se despre ea, îşi zise Sharon. Ba chiar avea  
de la ea o pereche de ciorapi. Şi iată de ce i se părea familiară:  
pentru că avea aceeaşi frumuseţe cu a fratelui. Se numea Lora...  
Lora Massey, acum.

Tânăra mai avu nevoie de ceva timp ca să priceapă şi restul.  
Societatea Brent... Doamne-Dumnezele! Era Lionel? Privirea îi  
reveni asupra fotografiei şi descoperi acolo un bărbat mai în vârstă,  
în picioare, aşezat în spatele lui Lionel: avea părul grizonant, dar  
chipurile lor semănau. Era tatăl lui? ... Societatea Brent. Unde mai  
auzise acest nume?

* Nu ţi-ai dat seama încă? întrebă Maureen pe un ton triumfător.  
  Nu ţi-am spus că deţine până şi pământul pe care călcăm, fără să  
  mai pun la socoteală nu ştiu câte clădiri industriale în întreaga  
  lume? Ai auzit de lanţul hotelier Brentwood? Şi ăsta e al lor.  
  Deocamdată, asta e tot ce ştiu, dar probabil că mai sunt multe  
  altele. Din câte am citit, e vorba despre o companie multimilionară.  
  Tatăl lui Lionel al tău e preşedinte, iar el va fi moştenitorul, pentru  
  că e singurul fiu.
* Nu e Lionel al meu. Îl cunosc de mai puţin de o săptămână.  
  Şi cine ţi-a spus că nu ştiam toate astea?
* Faţa pe care ai făcut-o când ai aflat, răspunse cealaltă, cu  
  simpatie. Sharon, se joacă doar cu tine, nu vezi? Nu cred că eşti  
  genul lui.
* Acum ceva vreme susţineai exact contrariul.
* Glumeam, ştii foarte bine. Bărbatul ăsta îşi poate permite să  
  aibă orice femeie vrea.
* Atunci, de ce să-şi piardă vremea cu o tipă obişnuită, ca mine?  
  continuă Sharon în locul ei, încercând să-şi adune tot curajul. Ca să  
  fiu sinceră, Maureen, mi-e perfect egal.
* Ba nu. Te-ai îndrăgostit de el, nu-i aşa? Nici nu mă miră. E un  
  tip nemaipomenit.
* ... Şi totuşi, nu urmăreşte decât un singur scop şi când îl va  
  atinge, mă va lăsa fără nici un regret. Asta încerci să-mi spui?
* Ceva în genul ăsta, cred.

Maureen părea stânjenită.

* Sharon, reluă ea, nu vreau să te judec. Dacă un bărbat ca el  
  mi-ar fi făcut curte, aş fi fost la rândul meu încântată. Dar aparţine  
  unei lumi foarte diferite, asta-i tot... Cu atât mai mult cu cât noi  
  suntem... unde suntem.

Sharon căzu pe gânduri. Ca să fie foarte sinceră, nu ar fi vrut să  
afle toate astea. Nu acum. Ar fi vrut să-şi mai lase timp, să mai  
viseze... Colega ei o privea.

* Scuză-mă, spuse aceasta. Cred că mai bine aş fi tăcut. Te vezi  
  cu el diseară?
* Da, răspunse fata pe un ton neutru. Ora de pauză s-a terminat,  
  adăugă ea, aranjându-şi nervoasă hârtiile pe birou.

Sesizând aluzia, Maureen se îndepărtă. Dar lui Sharon îi fu greu  
să-şi reia lucrul. La drept vorbind, ce se schimbase? Nimic. Ştiuse  
dintotdeauna că relaţia ei cu Lionel nu putea dura. Dar dacă va trebui  
să-l vadă astăzi pentru ultima oară, întâlnirea va fi una de neuitat.

El veni s-o caute pe la ora opt, aşa cum conveniseră. Ea se urcă  
în maşină şi încercă să-şi ascundă emoţia sub o aparentă veselie.

După o vreme, el întrebă:

* Vorbeşti prea mult. S-a întâmplat ceva?

Ea nu răspunse imediat.

* Ai fi putut să-mi spui, zise ea în sfârşit.

Lionel nu-şi luă privirea de la drum.

* Ce anume?
* Societatea Brent, rosti ea pe un ton acuzator. De ce nu mi-ai  
  spus cine eşti, Lionel?
* Nu m-ai întrebat niciodată cu ce mă ocup. Şi apoi, ce  
  importanţă are? Nu cred că m-ai crezut vreo clipă un angajat  
  oarecare.

Această ironie o atinse. Roşi.

* Nu. Deşi, pentru mine ar fi fost la fel de bine.
* Nu asta am vrut să spun. Nu mai fi atât de susceptibilă.  
  În cazul tău e altfel. Îmi place să fiu cu tine, m-am simţit excelent în  
  aceste zile şi cred că şi tu mă placi.
* Adevărat.
* Atunci, de ce să nu continuăm aşa?

Sharon se întreba, amorţită, dacă aceasta era maniera lui de a  
spune că-şi doreşte continuarea relaţiei... Şi pentru cât timp... Şi în  
ce scop?

Când el o sărută, sărutul lui fu iarăşi reţinut, iar ea simţi. De ce  
oare se purta aşa?

* Unde mergem? întrebă ea, după un moment de tăcere.

El răspunse fără ezitare:

* Voiam să cinăm la mine, pentru variaţie... Aşa că am pregătit  
  cina acolo...

Se ajunsese deci la punctul culminant al unei săptămâni  
pregătitoare: o cină în doi, cu lumânări, cu o muzică dulce în  
surdină. Şi fără îndoială stropită cu şampanie.

Dar apoi? se întrebă cu teamă Sharon. Dacă trebuia să se lase  
sedusă de cineva, nu era acela chiar Lionel Brent? El era răspunsul  
la toate visele unei tinere fete. Îl iubea şi dragostea avea harul de a  
înlătura toate îndoielile. Dacă el o dorea atât de mult încât să facă  
toate aceste eforturi pentru ea, de ce să nu lase lucrurile să-şi  
urmeze cursul? Şi dacă până la urmă avea să sufere, cel puţin va  
cunoaşte câteva clipe de fericire autentică.

Spre marea ei uşurare, portarul nu se afla la post. În lift, se  
strădui să pară cât mai naturală.

Masa era aranjată în apropiere de fereastra imensă, oferind  
priveliştea oraşului scăldat în ceaţă.

Nu erau lumânări, dar în lumina dulce a camerei atmosfera era  
la fel de intimă. Nu era nici şampanie... pe masă se afla în schimb  
un vin pe care-l băuseră o dată sau de două ori împreună şi pentru  
care ea manifestase o oarecare preferinţă. Era bucuroasă pentru  
această alegere, pentru că îi dădea mai multă încredere.

Pe măsură ce timpul trecea, decizia ei devenea mai puternică.  
Îl iubea şi era gata să-i facă pe plac, dacă el ar fi dorit. Dorea să fie  
mângâiată de el, sărutată de buzele lui... În sufletul ei era linişte,  
dar trupul îi era parcă zguduit de furtună.

Masa se terminase. Se îndreptară către canapea pentru a servi  
cafeaua şi lichiorurile. Atunci, dispoziţia fetei se schimbă brusc.  
Poate că Lionel îşi dădu seama. Se ridică şi schimbă discul, apoi  
reveni şi stinse lumina.

- Priveliştea e mult mai frumoasă pe întuneric, spuse el.

Ea încercă să rămână calmă, când el îi trecu un braţ pe după  
umeri şi o trase mai aproape. Până la urmă, se aşteptase la asta.

Îi primi sărutul, făcând un efort pentru a-şi reînnoi dorinţa pe care  
o simţise atât de violent mai devreme. Mâna lui Lionel începu să  
urce uşor de pe talie către piept, şi ea simţi un curios amestec de  
dorinţă şi respingere. Pentru el, nu reprezenta decât un obiect,  
poate o provocare...

El continua... Îi ridică fruntea, ca s-o sărute pe tâmplă... Nu se  
grăbea... Îi spunea fără cuvinte că aveau la dispoziţie toată noaptea.

Când vorbi, farmecul momentului se duse.

* Ne cunoaştem de o săptămână abia, ştiu, şopti el. Dar nu mai  
  pot aştepta. Sharon...
* Nu!

Cu mâinile amândouă, îl respinse brusc şi, din aceeaşi mişcare,  
sări în picioare.

* Nu, Lionel... M-am răzgândit.

El rămase o clipă nemişcat. În penumbră, chipul lui era  
indescifrabil.

* Nu ştiam că ai luat vreo hotărâre, zise el pe un ton ciudat.  
  Nu crezi că ar trebui să asculţi întrebarea, înainte de a răspunde?
* Ştiu ce ai să-mi spui.

Ea îşi controla cu greu emoţia. Ar fi vrut să fugă, înainte ca el  
s-o ia din nou în braţe, dar în acelaşi timp simţea nevoia să-i spună  
exact ce gândea.

* Am ştiut toată săptămâna unde vrei să ajungi. De asta m-ai şi  
  căutat, nu-i aşa, Lionel?

Râsul lui veni pe neaşteptate.

* Am avut o intenţie când te-am căutat, asta da. Dar nu ştiam  
  nici eu care ar fi aceea până ieri seară.
* Şi vrei să cred aşa ceva?
* Nu. Din câte se pare, nu eşti dispusă să crezi nimic din ce  
  ţi-aş spune.

Se ridică brusc, şi-i bloca trecerea. Îi puse autoritar mâinile pe  
umeri şi o forţă să-l privească în ochi.

* Sharon, dacă aş fi vrut doar să ajungi în patul meu, asta s-ar fi  
  întâmplat cu multă vreme în urmă.

Ea îl privi fără să înţeleagă.

* Dar, atunci, ce...
* Vreau să te măriţi cu mine, spuse el.

Ea suspină îndelung şi îşi uită pe loc temerile. Un val de bucurie  
urcă din adâncul fiinţei ei, citindu-i-se în priviri.

* Lionel...
* Răspunde, făcu el zâmbind. Da sau nu?

Ea era încă sub şoc, dar nu se putu îndoi de seriozitatea lui  
Lionel, în ciuda zâmbetului lui.

* Da, spuse ea. O, da!
* Atunci, e perfect, zise el, satisfăcut.

O luă în braţe şi se aşeză pe canapea, cu ea pe genunchi.  
Sărutul său posesiv îi înflăcără simţurile. Îl luă de gât şi se agăţă de  
el, mângâindu-l febrilă. Doamna Lionel Brent... era minunat!  
Nu-i venea să creadă.

Când el îi mângâie decolteul, aproape că-şi pierdu răsuflarea.  
Lionel începu să-i desfacă nasturii şi ea îl lăsă. Dar probabil că fără  
voia ei deveni uşor mai reticentă, pentru că el se opri şi o privi  
insistent.

* Ce e? o întrebă în şoaptă.
* Nimic...
* Nu-ţi place să te mângâi?
* Nu... Adică, ba da...

Ea îi puse mâna pe braţ, în semn de liniştire.

* E frumos. Dar...
* Mă bănuieşti că ţi-am propus să ne căsătorim doar ca să-mi  
  ating mai repede scopul, nu-i aşa? încheie el fraza în locul ei, pe un  
  ton neutru. Mă crezi capabil de atâta efort doar pentru a obţine o  
  noapte de plăcere?
* Nu.
* Atunci, încetează să te comporţi ca o prostuţă. Ne vom căsători  
  orice ar fi.
* Dar de ce eu? întrebă ea, în sfârşit. Ai putea să ai orice femeie,  
  Lionel. Oricare ţi-ar plăcea. De ce eu?

Ochii lui străluciră ciudat.

* După părerea ta, care ar fi motivele mele?
* Nu ştiu... Nci măcar nu ai menţionat obişnuitul motiv pentru  
  care oamenii se căsătoresc..., reluă ea după o pauză de gândire.
* Nu ţi-am vorbit despre dragoste, observă el cu un zâmbet larg.  
  Nu am mai cerut pe nimeni în căsătorie, trebuie să mă ierţi dacă nu  
  ţin cont de toate regulile... Nu sunt obişnuit.

În această clipă, Sharon ar fi fost gata să-i ierte orice şi să-i ofere  
totul, dar Lionel fu cel care bătu în retragere.

* Nu, cred că ai dreptate... Merită aşteptarea...

Tăcu apoi. Tăcere care fetei i se păru ciudată.

* O nuntă restrânsă sper că îţi convine şi ţie, urmă el apoi.  
  Tocmai am trăit experienţa unei nunţi cu pompă, la căsătoria  
  surorii mele. Mi-e de ajuns, şi apoi, nu prea mă văd în pielea  
  personajului principal.

Sharon era de aceeaşi părere. Dar întrebă, cu o voce ezitantă:

* Dar familia ta, Lionel? Cum va primi vestea?
* Tatăl meu va fi pur şi simplu încântat. E chiar îngrijorat că nu  
  mă vede "la casa mea".
* Dar crezi că mă va plăcea?
* De ce nu?
* Poate pentru că... nu fac parte din lumea ta...
* După părerea ta, nu a mea. Care e diferenţa? De avere?
* Nu numai.

Ea privi în jur cu subînţeles.

* Mediul în care am crescut e diferit. Tu ţi-ai trăit aşa toată viaţa.  
  Pentru mine, toate astea fac parte din altă lume.
* Te vei obişnui curând.

Când ea vru să continue, o opri cu un gest de nerăbdare.

* Nu te mai gândi la asta... Nu contează. Mâine am să te prezint  
  tatălui meu... Ba nu, duminică. E singura lui zi de odihnă.

O privi îndelung, apoi se apropie şi-i încheie nasturii rochiei.

* Cred că ar fi mai bine să te conduc acasă.

Sharon ar fi vrut să mai stea, dar nu avu curajul să-i spună. Pe de  
altă parte, avea nevoie de singurătate, pentru a-şi pune gândurile în  
ordine. Se va căsători cu Lionel. Nici acum nu-i venea să creadă.  
Îl cunoştea de atât de puţin timp! Oare dragostea putea să apară în  
acest fel surprinzător? Da, doar aflase asta din propria ei experienţă.  
De ce nu s-ar întâmpla acelaşi lucru şi cu el? Ce alt motiv ar fi putut  
să aibă pntru a o cere de soţie?

Era aproape miezul nopţii când maşina lui se opri în faţa casei  
fetei. Fără să oprească motorul, Lionel o sărută din nou, pentru  
ultima oară în acea seară.

* Mâine nu ne vom vedea, spuse el. Voi fi plecat toată ziua şi o  
  parte din seară. Voi trece să te iau duminică dimineaţă, pe la  
  unsprezece.

Toată ziua de sâmbătă, Sharon continuă să plutească într-o lume  
ireală. Era fericită, mai fericită decât fusese vreodată. Se apucă să-şi  
calce o bluză albă, pe care voia s-o poarte cu taiorul galben şi îşi  
lustrui conştiincioasă singura geantă care i se părea convenabilă  
pentru o întâlnire importantă. Dacă domnul Brent semăna cu fiulsău, nu avea de ce să se teamă... dacă nu... Ei bine, Lionel o iubea.  
Înarmată cu această convingere, va putea face faţă oricărei  
provocări.

Când veni s-o ia, văzu că Lionel purta un pantalon de flanel şi o  
haină sport din lână bej, iar la gât îşi pusese o eşarfă. Părea foarte  
diferit de omul pe care îl cunoscuse de-a lungul săptămânii.

Se aflau pe drum. După o bună bucată de vreme, el remarcă în  
sfârşit răspunsurile ei monosilabice.

* Regrete? întrebă el.
* Nu. Mă gândeam, dimpotrivă, că tu ai...

El îi răspunse cu un zâmbet liniştit.

* Nici o grijă. Tata ne aşteaptă: nu am vrut să-l iau prin  
  surprindere.
* I-ai spus?
* Da.

Ea aşteptă, dar văzând că el nu continuă, trebui să pună  
întrebarea:

* Şi ce a zis?
* A reacţionat ca un bărbat. E foarte nerăbdător să te cunoască.
* Nu mă îndoiesc.
* Nu începe iarăşi... cu ironiile. Te va judeca după propriile tale  
  merite şi calităţi. Dacă îi dai impresia că te stimezi pe tine, nu va  
  avea nici un motiv să te contrazică.
* Dar nu e vorba despre asta, protestă ea.
* Atunci, înseamnă că e vorba despre o lipsă de încredere...  
  Pe mătuşa ta ai anunţat-o?
* Nu.
* Bun, atunci îi vei telefona chiar mâine... Sau poate vrei să-i dai  
  telefon de la tata?
* Voi aştepta până mâine... Unde stă tatăl tău?
* Casa se numeşte Dona Alba. Datează din epoca nobilimii, ceea  
  ce nu înseamnă că familia Brent face parte din această clasă.  
  Dimpotrivă, nobilii priveau cu dispreţ pe cei care se ocupau de  
  comerţ.
* Dar tranzacţiile imobiliare nu reprezintă neapărat un comerţ.
* Cumpărăm şi vindem... Ce alt nume ai putea da acestei  
  afaceri? Bunicul meu a început, cumpărând, la începutul anilor  
  douăzeci, un teren în afara oraşului. A fost un om care gândea în  
  perspectivă.
* Şi acum, sunteţi peste tot în lume, şopti ea.
* Mi-ai cercetat dosarul? glumi el.
* Nu eu. O prietenă.
* Cea care era atât de sigură de intenţiile mele?

Nu-i aşteptă răspunsul.

* Şi eu eram de altfel foarte sigur... dar nu de acelaşi lucru.  
  Logodna noastră va fi foarte scurtă, cred că ţi-ai dat seama.
* Da? Nici nu ştiam că suntem logodiţi!
* Putem remedia asta îndată.

Trase maşina către o zonă de staţionare şi opri la adăpostul unui  
pâlc de copaci.

* Deschide sertarul din bord.

Ea ascultă, trase sertarul şi rămase uimită descoperind înăuntru  
o cutiuţă din piele. Văzând-o încurcată, el întinse mâna şi dădu la o  
parte capacul, oferindu-i inelul cu diamant cu lucrătură veche.

* A fost al bunicii mele, ar trebui să-ţi vină. Dar dacă preferi un  
  inel modern, putem merge să alegem unul chiar săptămâna  
  viitoare.
* Nu! Ăsta este perfect.
* Mă bucur că-ţi place. Mi l-a lăsat mie moştenire exact în acest  
  scop. Dă-mi mâna.

Ea fremăta când degetele lui o atinseră şi-i strecurară podoaba  
pe deget.

* Îmi vine perfect, şopti ea.
* Acum, logodna noastră e oficială! declară el.

Ea percepu în vocea lui o nuanţă ciudată şi ridică ochii spre  
chipul lui, dar nimic special nu i se putea ghici pe faţă, dincolo de  
expresia de bucurie.

* Ne vom căsători în mai. Dat fiind numărul mic al rudelor din  
  partea ta, vom face nunta aici. Mătuşa şi unchiul tău vor trebui să se  
  deplaseze. Asta e!
* Dar nu ştiu dacă vor veni. Ţi-am vorbit de sentimentele  
  mătuşii Dorothy faţă de mine.
* Multe se spun la nervi. Nu poţi şterge cu buretele şaisprezece  
  ani din viaţa ta, Sharon. Aşa cum au fost, ei te-au crescut.  
  Trebuie să-i inviţi.
* Da, aşa este. Am să-i chem... Se pare că te-ai gândit la toate...
* Te deranjează?

Nici nu ştia ce să răspundă. Lionel era evident foarte obişnuit să  
comande. Oare aşa îi va dirija şi viaţa ei, după ce se vor căsători?  
Nu, aşa ceva era ridicol! îşi spuse ea. Până acum, el nu făcuse  
altceva decât să dea dovadă de bun-simţ.

Clătină din cap şi răspunse, veselă:

* Nu, bineînţeles.

Dona Alba se ridica în mijlocul unui parc imens, la vreo opt sute  
de metri de satul Bramley Heath. Era o reşedinţă splendidă, cu  
ziduri albe şi acoperişul din ţiglă verde. Pâlcul de mesteceni din  
apropiere justifica într-adevăr numele casei. De o parte şi de alta a  
marii alei, tufe bogate de narcise înfloreau, aranjate în trepte.

În interior, totul era de un lux discret şi cald. Sharon se simţi  
dintr-o dată foarte bine.

O femeie care părea să aibă în jur de cincizeci şi cinci de ani,  
îmbrăcată sobru, apăru în pragul uşii din vestibulul pătrat şi se opri,  
văzându-i pe cei doi.

* Bună ziua, domnule, spuse ea. Tatăl dumneavoastră vă  
  aşteaptă în bibliotecă. Mi-a spus să vă îndrept într-acolo îndată ce  
  ajungeţi.

Lionel puse mâna pe umărul lui Sharon.

* Ţi-o prezint pe doamna Reynolds, asistenta tatălui meu.

Sharon se simţi ţinta unei rapide evaluări. Citi în ochii femeii o

surpriză uşoară, dar aceasta răspunse cu o voce neutră:

* Vă felicit pe amândoi.
* Mulţumesc, spuse Lionel, pe un ton repezit.

O conduse pe Sharon către o uşă aflată în dreapta lor.

* O să-l cunoşti îndată şi pe tata.

Biblioteca servea şi ca birou: o masă de lucru ocupa un colţ al  
încăperii şi doar un perete era acoperit de cărţi.

Bărbatul care stătea în picioare în faţa ferestrei se întoarse la  
venirea celor doi şi îi privi o clipă de la distanţă, înainte de a le veni  
în întâmpinare. Era mai în vârstă decât s-ar fi aşteptat Sharon, după  
poza pe care o văzuse în ziar, dar trăsăturile chipului îi erau încă  
tinereşti, sub podoaba capilară deasă, de un gri metalic.

* Iată deci şi mica minune care a reuşit să-mi retragă fiul din  
  activitatea de burlac. Vestea a fost o adevărată bombă pentru noi  
  toţi.
* Nu înţeleg de ce, interveni Lionel. De ani buni mă baţi la cap  
  să-mi găsesc o soţie.

Tatăl îl privi ironic.

* Îţi spun atâtea lucruri de ani de zile şi asta nu a schimbat  
  nimic...

Apoi, întorcându-se către fată:

* Sper că ştii în ce te vâri, Sharon.
* Da, cred, spuse ea, încercând să dea vocii un ton foarte sigur.  
  În fond, ştim cu toţii cum se spune: vom fi alături la bine şi la rău,  
  încheie ea, căutând să destindă atmosfera.

El începu să râdă şi o privi mai cu luare-aminte.

* Adevărat. Lionel are noroc dacă reuşeşti să vezi în această  
  lumină viaţa voastră comună. Cei mai mulţi oameni vor să fugă la  
  apariţia primelor probleme.
* Ce vrei să faci? întrebă fiul. S-o descurajezi?
* Nu, doar să mă asigur că înţelege cum trebuie lucrurile.

Se întoarse către Sharon şi clătină din cap.

* Nu te lăsa păcălită de farmecul lui... e superficial. Lionel e  
  încăpăţânat ca un catâr, iar un astfel de tip poate deveni un  
  coşmar... după nuntă.
* Şi dumneavoastră sunteţi la fel? Pentru că vă seamănă mult...

Fu rândul lui Lionel să izbucnească într-un râs ironic.

* Mama nu mai e aici ca să poată răspunde la întrebarea asta.  
  Păcat! Ar i fost interesant de aflat părerea ei.

Tatăl lui nici nu clipi. După câte se părea, doamna Brent era  
moartă de suficient de mult timp pentru ca amintirea ei să nu mai  
provoace suferinţă.

* Cred că vei avea o influenţă bună asupra familiei, făcu el, amuzat.  
  Haide să vizitezi grădinile, înainte de masă. Vom avea timp să mai  
  vorbim. Fiul meu nu mi-a spus despre tine decât: "o să vezi singur".

Privirea rugătoare pe care Sharon i-o aruncă lui Lionel rămase  
fără efect. Oare o va lăsa să-i povestească singură viitorului socru  
totul despre ea şi despre cum s-au cunoscut? Pentru moment, se  
părea că domnul Richard Brent o place, dar ce va crede când îşi va  
da seama că-i lipsesc toate atuurile pe care fără îndoială le aşteaptă  
de la viitoarea soţie a fiului său?

Lionel îi însoţi doar până la terasa din spatele casei şi se opri  
acolo, aşezându-se pe o piatră.

* Eu am văzut deja grădinile, declară el, leneş. Duceţi-vă voi.  
  Mă luaţi şi pe mine de aici când vă întoarceţi la masă.
* Lasă-l, zise Richard Brent, observând că Sharon era gata să  
  protesteze. Ne vom descurca mai bine fără el.

Şi, zâmbind, o luă de braţ.

Soarele era destul de puternic. Plimbarea ar fi fost foarte  
agreabilă dacă Sharon nu ar fi fost atât de preocupată şi de  
stânjenită. Dar se hotărî să-şi ia inima în dinţi. Ajunşi destul de  
departe pentru a nu fi auziţi de Lionel, ea declară pe nepusă masă:

* Domnule, înainte să începeţi să mă întrebaţi despre cum am  
  crescut şi altele, cred că trebuie să vă spun că nu sunt deloc  
  bogată... şi nici nu am un c.v. foarte bun, în sensul în care îl  
  aşteptaţi dumneavoastră. Lionel ar fi trebuit să vă prevină.

Chipul bărbatului nu-şi schimbă cu nimic expresia. Nici măcar  
nu încetini pasul.

* Ce ar fi trebuit să-mi spună despre tine?
* Lucrez la un birou, la Londra... într-unul dintre imobilele pe  
  care de altfel le deţineţi... Iar părinţii mei au fost muncitori.
* "Au fost"?
* Au murit într-un incendiu când aveam şase ani. Tata m-a scos  
  din casă, dar mama a rămas blocată într-o cameră şi el s-a întors s-o  
  caute. Cel puţin, asta mi s-a spus. Eu nu-mi mai amintesc.
* Cine te-a crescut?
* Sora tatălui meu.
* Tot muncitori?
* Da. Unchiul Brian este maistru într-o uzină.
* Înţeleg... Şi Lionel ce spune?
* M-a sfătuit să nu mă mai gândesc la asta.
* Cu alte cuvinte, nu-i pasă. Ţi-a dat de înţeles că eu aş putea să  
  fiu de altă părere?
* Nu, recunoscu ea. Dar...
* Dar, de la prima vedere, m-ai catalogat drept un snob, reluă el  
  pe un ton moderat. Adineaori, eram gata să spun că Lionel şi-a găsit  
  o soţie care are clasă. Şi stil. Nimic din ce mi-ai spus nu-mi schimbă  
  opinia, dar aş putea să mă înşel. Ceea ce nu mi-a plăcut a fost că  
  m-ai pus în aceeaşi oală cu "bogaţii".
* Vă cer iertare, se bâlbâi ea.
* Să trecem peste asta. Tot ce mă interesează pe mine este o  
  căsătorie durabilă şi fericită pentru fiul meu. Îl iubeşti?
* Da, şopti ea. Da!

O privi şi clătină din cap, mulţumit.

* Asta e cel mai important. Are noroc, băiatul ăsta. Cum v-aţi  
  întâlnit?

Ea îi povesti, trecând peste unele detalii. Când îl privi, i se păru  
că expresia lui era schimbată.

* Deci, nu vă ştiţi decât de o săptămână... Decizia pare uşor  
  cam... rapidă.
* Aşa se întâmplă câteodată, nu? şopti ea. În ce mă priveşte, aşa  
  a fost. Mi-a fost greu să cred că şi Lionel simte la fel, dar...
* Da, făcu tatăl, pe un ton ironic. Întotdeauna a acţionat repede,  
  o dată decizia luată. Dar la treizeci şi doi de ani îi va trebui probabil  
  o vreme ca să se obişnuiască, draga mea copilă, cu viaţa conjugală  
  şi tot... Mă bazez pe tine, ştiu că vei reuşi.
* Dar nu suntem căsătoriţi încă! râse Sharon.
* Dar veţi în curând, ripostă el, ferm. Vom fixa data chiar  
  astăzi... Vrei să te măriţi în locul de unde vii? reluă el după o scurtă  
  eziatre.

Pusă în dificultate, ea clătină din cap.

* Va fi dificil... Am avut unele discuţii la plecare... După părerea  
  lui Lionel, ar fi mai bine să ne căsătorim aici, în intimitate... o  
  căsătorie civilă...
* Nici nu se pune problema! protestă el, vehement. Lionel se va  
  căsători la biserică, la fel ca sora lui!
* Îi veţi spune dumneavoastră? îndrăzni timidă Sharon.

Zâmbindu-i, bărbatul o linişti:

* Da, am să-i spun. Asistenta mea şi secretara se pot ocupa de  
  tot. Dar vor dori să aibă lista cu invitaţi.

O astfel de rapiditate în derularea evenimentelor o lăsă cu gura  
căscată pe fată. Se stăpâni totuşi şi răspunse calm:

- Eu nu-i am decât pe mătuşa Dorothy şi pe unchiul Brian.  
Şi nici ei nu ştiu dacă vor dori să vină, date fiind împrejurările.

* Dacă nu vin, nici nu merită consideraţi membri ai familiei.  
  Altcineva? Prieteni poate?
* Nu am nici mulţi prieteni, în adevăratul sens al cuvântului.  
  Una sau două colege.
* Nu-i nimic. Familia noastră va compensa această lipsă.
* Domnule, reluă ea cu o voce surdă, Lionel a sugerat să ne  
  căsătorim aici, dar nu cred că se gândea la toată pompa de la nunta  
  surorii lui... Şi nici eu nu ţin să fie aşa.
* Vom mai vorbi despre asta. Ora prânzului se apropie. Să ne  
  întoarcem.

Lionel îi aştepta în acelaşi loc, zâmbitor.

* I-ai pus gândurile în ordine? îşi întrebă el tatăl.
* S-ar putea zice, cred, că am ajuns la un oarecare grad de  
  înţelegere. Sharon mi-a povestit cum v-aţi cunoscut, adăugă el,  
  privindu-şi fiul.
* Da? făcu acesta, fără să se trădeze. Destinul intervine în cele  
  mai ciudate moduri.

Ceva din acest schimb de replici o nedumeri pe Sharon,  
făcând-o să se simtă prost, fără să ştie de ce. Fu uşurată când auzi  
gongul anunţând că masa e servită.

* E un pic cam pretenţios, comentă Richard Brent cu umor.  
  Dar se găseşte foarte greu personal de serviciu corespunzător, aşa  
  că gongul o salvează pe doamna Reylonds de efortul de a mă căuta  
  prin parc la ora mesei.
* Se ocupă singură de casă? întrebă fata.

Lionel răspunse în locul lui.

* Cu ajutorul a trei angajate din sat. Nu are de ce să se plângă.
* Nu ai plăcut-o niciodată, spuse tatăl, fără să se formalizeze.  
  Şi mă întreb de ce. E foarte eficace.
* Prea eficace. Conduce casa asta de parcă ar fi un hotel.
* Dar tu mă vizitezi şi aşa foarte rar... Nu văd de ce te  
  nemulţumeşte. Chiar, unde veţi locui după nuntă, v-aţi gândit?  
  Apartamentul tău e bun pentru un burlac, dar nu pentru o familie.
* Nu eşti cam grăbit? întrebă Lionel, amuzat, fără s-o scape din  
  ochi pe Sharon. Avem tot timpul pentru "o familie".
* Nu se ştie niciodată. De altfel, ăsta e un subiect care ne  
  priveşte pe toţi.

Richard se opri în pragul uşii de la bibliotecă şi îşi plimbă  
privirea de la unul la celălalt.

* Mă gândesc de multă vreme să plec din casa asta. E prea mare  
  pentru un singur om. Lora şi Jason au Copperlea, normal, iar tu,  
  care nu ai dat nici un semn că vrei să-ţi găseşti o soţie...

Se întrerupse şi îşi privi drept în ochi fiul.

* Vreau deci să vă dau casa asta ca dar de nuntă.

Urmă o tăcere. Sharon era prea urnită ca să-şi mai găsească  
vorbele. Vor trăi în această locuinţă magnifică; se vor plima prin  
parc, se vor aşeza pe băncile lui... Va fi un loc ideal pentru copii, unadevărat paradis, îşi spuse ea, simţindu-se foarte fericită şi  
emoţionată la gândul că va purta copiii lui Lionel.

Cei doi bărbaţi o priviră, îşi dădu ea seama, unul cu înţelegere,  
celălalt cu o expresie care o uimi destul de mult.

Lionel vorbi primul.

* După câte se pare, această idee îţi surâde.
* Păi... începu ea.

Îl privi cu ochi strălucitori de bucurie.

* Ah, Lionel, nu-mi vine să cred!

Apoi, schimându-şi expresia, se întoarse către Richard Brent.

* Dar unde... Vreau să spun...
* Voi pleca, desigur. Probabil că mă voi instala la club. Nu ştiu  
  încă. Tu ce spui? adăugă el către fiul său.

Acesta ridică din umeri.

* Ce aş putea să spun decât "mulţumesc"? Nu cred că vei avea  
  obiecţii dacă vrem să redecorăm casa...
* Dar e perfectă aşa cum e, interveni Sharon.
* Şi nu ai văzut încă nimic.

Tonul lui Lionel fu aproape brutal. Se mai îmbună doar sub  
privirea fetei.

* Îţi voi arăta casa după prânz.
* Voi fi încântată.

Ridică spre Richard nişte ochi timizi.

* Mulţumesc! Nu cred că cineva a primit un cadou de nuntă mai  
  frumos ca noi.

El începu să râdă.

* E o chestiune de lene. Asta mă scuteşte să-mi mai bat capul ca  
  să vă găsesc o locuinţă acceptabilă. Şi apoi, îmi place să ştiu că  
  această casă va rămâne în familie.

În timpul mesei, Sharon fu îngrijorată de atitudinea lui Lionel.  
Era tăcut, aproape morocănos. Nu protestă când tatăl său propuse  
pentru căsătorie o dată foarte apropiată, în mai puţin de o lună.  
Ridică doar ironic din sprâncene aflând că ceremonia religioasă va  
avea loc în biserica satului.

* Se pare că te-ai gândit la toate.

Fata aşteptă să rămână singură cu el, pentru a-i spune:

* Lionel, dacă preferi doar o căsătorie civilă, nu mă deranjează.

El zâmbi şi ridică din umeri.

* Până la urmă, tot aia e. Şi pe urmă, biserica va fi mai mult pe  
  placul mamei. Ea se îngrijorează mereu de ce spune lumea.

Sharon ridică privirea.

* Dar credeam că mama ta e moartă.
* Dacă ţi-am dat această impresie, îmi cer scuze. Părinţii mei  
  sunt despărţiţi de mai mult de zece ani.
* Nu au divorţat?
* Nu. Se pare că nici unul dintre ei nu a vrut asta. Acum ea nu  
  se află în Anglia şi nu o vei putea cunoaşte decât peste o săptămână  
  sau două.

Sharon se bucură: avea nevoie de puţin timp ca să mai respire.

* Dar tu şi sora ta aţi locuit aici? întrebă ea.

Drept răspuns, avu parte de unul din zâmbetele lui ironice.

* La douăzeci şi doi de ani, eram destul de mare ca să locuiesc  
  singur. Lora avea pe atunci cincisprezece şi a plecat cu mama.  
  Crezi că eu şi tata semănăm? Stai să le vezi pe mama şi pe Lora: ai  
  zice că sunt două surori.

Fetei i-ar fi plăcut să nu trebuiască să se descurce decât cu Lionel  
şi cu tatăl lui. Lora şi mama lor erau două noi necunoscute pentru  
ea. Dar Lora tocmai se măritase: o va înţelege poate mai bine...

Casa era mai mare decât îşi imaginase. Etajul avea opt camere,  
în afara sălii de biliard. O cameră din două avea propria sală de  
baie, amândouă decorate în aceleaşi tonuri. Culorile nu fuseseră  
niciodată schimbate, explică Lionel; se mulţumeau să reînnoiască  
vopseaua când era cazul.

La întoarcerea la parter, el îi arătă marele salon foarte somptuos  
decorat şi un al doilea salon, mai mic, foarte feminin, decorat în  
albastru pal şi gri.

* E camera rezervată mamei, spuse el, scurt. Nimeni nu intră  
  aici fără să fie invitat.

Fata nu spuse nimic. Camera ei favorită se afla în spatele casei;  
avea un pian alb, cu coadă, o canapea şi fotolii de brocart.  
Soarele după-amiezii o scălda într-o lumină aurie.

* Nu cântă nimeni la el? întrebă ea în faţa pianului închis.
* Ba da, tata cântă câteodată, dar nu l-am mai auzit de mult.  
  Tu ştii să cânţi?

El se apropie şi săltă capacul pianului.

* Cântă-mi ceva, te rog.
* Acum? întrebă ea, regretând deja că-i povestise despre lecţiile  
  ei de pian.

Roşi, când el protestă:

* Trebuie să ai o dispoziţie specială?
* Nu, desigur că nu. Nu sunt destul de talentată ca să-mi permit  
  să am capricii de artistă. Ce muzică îţi place?
* Alege tu. Îmi place să ascult, dar nu sunt niciodată sigur ce  
  anume aud.

Ea se aşeză pe taburet; el se instală într-un fotoliu şi încrucişă  
picioarele, cu o anumită resemnare, i se păru Sharonei.  
Dintr-o scurtă mişcare, ea atacă imediat clapele. Nu voia indulgenţă de  
la nimeni, nici măcar dacă aceasta venea dintr-o bună intenţie evidentă.

Primele acorduri ale Sonatei Valstein avură exact efectul dorit.  
El ridică brusc privirea, ca sub un şoc electric. Atunci, ea se  
destinse. Nu mai cântase de luni bune şi interpretarea ei nu era  
desigur fără defecte, dar bucuria de a se afla din nou în faţa pianului  
era aproape suficientă.

Când termină ultimele acorduri şi ridică fruntea, Richard se afla  
în prag, privindu-i amuzat.

* Spectaculos, spuse el. Acum, cântă ceva liniştitor. Am fost uimiţi  
  şi încântaţi, dar recunoaşte că ai vrut să ne surprinzi cu piesa asta.
* Era adresată mie, declară Lionel, amuzat la rândul lui. Ca să  
  mă impresioneze, sunt convins.

Un pic confuză, ea le zâmbi şi începu un vals de Strauss. De data  
aceasta, când muzica nu se mai auzi, Richard avea un aer aprobator.

* Foarte bine. Compensezi prin emoţie ceea ce îţi lipseşte în  
  privinţa tehnicii. Ştii şi Chopin?

Sharon scutură din cap, dar răspunse curajoasă:

* Nu, dar mi-ar plăcea să vă aud. Am înţeles că dumneavoastră  
  sunteţi muzicianul familiei.
* De acum nu voi mai fi singur.

Ridică din umeri cu o resemnare veselă.

* Sunt un pic ruginit, reluă el.

Lionel bătu uşor dar autoritar în braţul fotoliului, cu un gest de  
invitaţie adresat fetei. Ea veni şi se aşeză lângă el, luându-l după gât.

Tot timpul când Richard cântă, fu conştientă de caldul contact al  
mâinii lui pe talie.

Viitorul i se părea plin de promisiuni minunate. Uniunea lor va  
fi bună, fericită, îşi spuse ea încrezătoare, în ciuda începutului  
foarte puţin convenţional.

Lionel putea fi mândru de soţia aleasă!

***Capitolul 3***

O lună mai târziu, lângă soţul ei, Sharon îşi primea invitaţii.  
Totul se terminase, dar ei îi era încă greu să creadă: din când în  
când îşi verifica verigheta.

Nu i-ar fi plăcut să retrăiască ultimele săptămâni. Fuseseră atâtea  
lucruri de făcut, atâţia oameni de întâlnit şi atât de puţine clipe  
petrecute alături de Lionel. Din mai multe puncte de vedere, soţul  
ei rămânea încă un străin pentru ea, trebuia să recunoască.  
Un străin cu care, în această seară, avea să împartă patul. Acest gând  
îi dădea un sentiment ciudat, ceva între nerăbdare şi teamă.  
El cunoscuse atâtea femei; îl va dezamăgi ea, prin comparaţie?

Simţindu-i parcă neliniştea, Lionel profită de o pauză intervenită  
în şirul invitaţilor şi îi spuse cu un zâmbet liniştitor:

- Nu mai e mult.

Într-o oră sau cel mult două, vom putea pleca.

Să plece... Să fie singuri...

Către seară vor fi deja în Elveţia, pe malul lacului Lucerna.  
Sharon nu fusese foarte surprinsă să afle că familia Brent deţinea şi  
alte reşedinţe: nimic care venea din partea lor nu o mai putea uimi.  
Poate că în sufletul ei ar fi preferat să-şi petreacă luna de miereîntr-un loc necunoscut, dar ar fi părut cu siguranţă capricioasă dacă  
ar fi refuzat generoasa ofertă.

Întâlni privirea socrului şi îl văzu făcându-i rapid cu ochiul.  
Dacă lângă el nu s-ar fi regăsit partenera sa, ce afişa o expresie  
glacială, Sharon i-ar fi răspuns fără îndoială. Dar trebui să se abţină  
să-i zâmbească, reprimându-şi de asemenea un oftat. Doamna Brent  
nu-i va ierta niciodată fiului său această căsătorie nedemnă.  
Probabil că-i va fi foarte greu să-şi accepte nora ca pe un membru al  
familiei, deşi ea însăşi intrase în clanul Brent prin alianţă.

Sharon o cunoscuse cu o săptămână mai devreme şi simţise  
imediat antipatia femeii, ascunsă sub o primire destul de rece.  
Din fericire, toate pregătirile pentru nuntă erau deja gata, aşa că  
doamna Brent se mulţumi să-şi arate dezaprobarea faţă de fiecare  
decizie... Ceea ce nu păru să-l impresioneze defel pe Lionel.

În ce o privea pe Lora, ea nu păru deloc agresivă. Prima ei  
reacţie, când îşi revăzu fratele pentru prima dată după logodnă, fu  
aceea de a-l felicita fericită.

Şi iată că acum, Sharon şi Lionel erau căsătoriţi. Domnul şi  
doamna Lionel Brent. I se părea încă de necrezut.

Maureen, singura domnişoară de onoare, flirta curajoasă cu  
partenerul ei. Sharon putea să numere pe degetele de la o mână  
invitaţii ei personali; mătuşa şi unchiul nu se aflau printre ei.  
Trimiseseră, desigur, un cadou şi o telegramă în acea zi, dar chiar  
de la bun început mătuşa Dorothy îi dăduse de înţeles că nu vor  
veni: unchiul Brian nu putea lipsi de la serviciu. Cel care condusese  
mireasa la altar fusese deci un necunoscut, şi toată lumea îşi dăduse  
seama de asta. Dar totul trecuse!

Sharon urcă să se schimbe, alături de Maureen. În faţa camerei  
care va deveni a ei şi a soţului la întoarcerea din călătoria de nuntă,  
peste trei săptămâni, încercă să-şi imagineze cum va arăta viaţa lorîn această locuinţă magnifică. Un lucru era sigur: se va ocupa şi ea  
de această casă. Cum altfel ar fi putut să-şi ocupe timpul în calitate  
de stăpână a unei astfel de reşedinţe? I-ar fi plăcut să se dispenseze  
de serviciile doamnei Reynolds, dar nu o putea concedia fără un  
motiv foarte bun.

Maureen se apropie de fereastră şi inspiră parfumul florilor de  
primăvară.

* E minunat aici. Se pare că te-ai născut sub o stea norocoasă!  
  spuse ea.

Se întoarse şi adăugă:

* Nu, nu vorbesc serios. Norocul nu este suficient ca să-l faci să  
  se îndrăgostească de tine pe un tip ca Lionel. Îţi doresc tot binele  
  din lume.
* Mulţumesc, răspunse aceasta, cu gâtul uscat. Vom păstra  
  legătura, adăugă ea imediat. Vei veni să mă vezi aici şi ne vom  
  întâlni când vom ajunge noi la Londra. Lionel va păstra  
  apartamentul de acolo, pentru serile în care avem chef să ieşim...  
  Ai dreptate, adăugă ea râzând şi clătinând din cap: e un loc  
  minunat. Am mereu impresia că mă voi trezi din acest vis frumos...

Prietena ei îşi regăsi îndată simţul practic.

* Ai face mai bine să te schimbi. Dacă nu, soţul tău va urca şi ne  
  va găsi pălăvrăgind. Trebuie să pleci la aeroport în patruzeci de  
  minute.
* Ai dreptate.

Ideea că Lionel o poate vedea înainte de a fi îmbrăcată i se păru  
jenantă. Avea să se obişnuiască însă.

Zise cu voce tare:

* Coboară, Maureen. Am să mă îmbrac singură. Trebuie să fii  
  pregătită să prinzi buchetul.
* Stai fără grijă, voi reuşi să-l prind, zise Mauree, zâmbind. Pa.

Rămasă singură, Sharon îşi luă geanta de voiaj în baie şi se  
închise înăuntru, simţindându-se puţin ridicolă. Lionel ar fi  
considerat-o cu siguranţă prea pudică. Dar aveau la dispoziţie trei  
săptămâni pentru a se obişnui unul cu altul, trei săptămâni  
petrecute numai împreună, în care nu vor avea companie decât  
dacă îşi vor dori. Voia să fie cu Lionel, cu el şi numai cu el.

Fereastra de la baie era deschisă şi putea auzi ce se vorbea pe  
terasă, chiar sub ea.

* O, da, e destul de drăguţă, sunt de acord, şi nu lipsită de  
  inteligenţă, dar nu e... Înţelegi tu. Nu credeam că Lionel va merge  
  până la capăt.
* Ştiai că sunt împreună? întrebă cea de-a doua voce feminină.

Lora izbucni în râs.

* "Împreună" nu e chiar cel mai potrivit cuvânt. Tata nu ar fi  
  trebuit să-i dea un astfel de ultimatum. Dar cred că nu ştii exact  
  despre ce e vorba... Va rămâne între noi, da? adăugă ea, coborând  
  vocea.
* Sigur! răspunse cealaltă voce, plină de curiozitate. Toate astea  
  au un aer atât de misterios!
* Nu chiar. Mai degrabă previzibil, dacă îl cunoşti destul de bine  
  pe fratele meu. De fapt, nici măcar eu nu ar trebui să ştiu toate  
  astea, dar l-am auzit pe tata vorbind cu Lionel. Îi spunea că, dacă nu  
  îşi va găsi o soţie, preşedinţia întreprinderii va merge la Ronald,  
  verişorul nostru, atunci când tata se va retrage, în septembrie.  
  Au trecut de atunci două luni. S-a întâmplat cu puţin înainte de  
  căsătoria mea. Dacă o femeie e condiţia necesară şi suficientă, a  
  răspuns Lionel, o voi culege şi de pe stradă. Şi exact asta a făcut:  
  mi-a povestit chiar ea. După o săptămână, a cerut-o în căsătorie.
* Şi ea nu a scăpat ocazia.
* Cred că şi tu ai fi făcut la fel, draga mea, dacă ai fi fost în locul  
  ei. Din fericire pentru ea, tata o place. Le-a dat cadou de nuntă casa  
  asta. Noi nu am avut parte de un astfel de cadou. Dar Lionel a fost  
  întotdeauna preferatul lui.
* Nu înţeleg... Dacă trebuia neapărat să se căsătorească, de ce  
  nu a ales o soţie care să-l poată ajuta?
* Aşa ca tine, de exemplu? râse Lora.
* Cel puţin aparţinem aceluiaşi mediu.
* Ei, da! Dar cu tine, draga mea, nu va avea niciodată aceeaşi  
  libertate. Dacă va dori să petreacă singur o seară în oraş, tu vei vrea  
  să ştii unde şi cu cine.
* Şi ea crezi că nu?
* Nu cred că va avea curajul. Cred că Lionel s-a gândit foarte  
  bine la toate astea.

Sharon nu ascultă mai departe. Nu ar fi trebuit să tragă cu  
urechea nici până acum, îşi spuse ea. Auzi, culeasă de pe stradă...  
expresia era cât se poate de explicită. Iar ceea ce auzise era cu  
siguranţă adevărul. Lionel o luase în căsătorie nu pentru că o iubea,  
ci pentru ca să se supună ultimatului dat de tatăl lui.

Se întoarse şi-şi surprinse imaginea în oglindă. Îmbrăcată în  
alb... se gândi ea, cu tristeţe. Albul poate semnifica într-adevăr  
puritatea, dar în cazul ăsta, se certă ea cu năduf, este sinonimul  
prostiei. Da, fusese o idioată să creadă că Lionel o iubea. O dorea?  
Poate.

Dar orice bărbat putea dori orice femeie şi, cu sau fără dragoste,  
în această seară el îşi va cere drepturile.

Ce putea face? Răspunsul era unul singur: să accepte.

Era prea târziu pentru a mai da înapoi.

Suferinţa lăsă loc treptat furiei. Era într-adevăr prea târziu?  
Nu mai avea nici un pic de mândrie? Dacă o luase de soţie doarpentru a răspunde unui ultimatum, de ce să nu-i dea şi ea unul?  
Dacă trebuia să rămână cu el, va fi nevoit să-i respecte condiţiile.

Cineva bătu la uşă. Tresări.

* Eşti gata, Sharon? întrebă Lionel din cameră. Nu mai avem  
  decât un sfert de oră.

Găsi curajul să-i răspundă şi fu ea însăşi uimită de fermitatea  
propriei voci.

* Numai câteva minute.

Încă o dată, îşi privi silueta îmbrăcată în alb, apoi îşi scoase  
rochia. Ochii ei albaştri deveniseră duri. Le va arăta ea! Nimeni nu  
o va mai răni astfel!

Când îşi regăsi soţul, observă că se schimbase într-un costum  
maro intens. Sharon îşi pusese o rochie ocru şi bej şi un mantou  
asortat. El o privi aprobator.

* Cred că ne va fi foarte bine împreună, spuse el, încet...  
  Dar pari... schimbată...
* Mi-am schimbat înfăţişarea, ripostă ea. Nu asta ai vrut, când  
  mi-ai dat cecul ăla, săptămâna trecută?
* Nu a fost decât o parte dintr-un buget lunar, zise el, râzând.
* Oh, nu mă plâng, spuse ea pe un ton lejer. Am fost încântată  
  să pot cheltui atâţia bani, o dată ce am înţeles că nu voi mai fi  
  niciodată nevoită să-i număr.
* Foarte bine.

O cută apăru între spâncenele lui Lionel. Ea îl privea; fără  
îndoială, el atribuia tonul ei dur nervozităţii... Nici nu se apropie de  
ea.

* Ar trebui să coborâm, declară el. Maşina ne aşteaptă. Şi nu-ţi  
  uita buchetul: domnişoarele nu te vor ierta pentru asta!
* Adevărat, asta e tradiţia.

Luă buchetul de flori de pe fotoliul unde îl lăsase Maureen şi  
privi cu un aer impasibil delicatul aranjament care, de dimineaţă,  
simbolizase pentru ea tot ce era mai frumos pe lume.

Aplauze se auziră din mulţimea adunată în marele vestibul, când  
cei doi apărură în capul scării. Sharon căută din ochi chipul  
Maureenei, gata să lanseze buchetul. Dar nu Maureen reuşi să  
prindă buchetul , ci o fată mai înaltă, care ridică mâna şi îl  
interceptă. Ea ridică foarte sus florile, cu un zâmbet de triumf  
ironic. Sharon o privi cu atenţie şi fu sigură că această fată era  
prietena Lorei, a cărei voce o auzise pe terasă. Cu toate astea, reuşi  
să rămână calmă: se simţea în siguranţă în cochilia ei şi nu trebuia  
s-o părăsească.

După agitaţia ultimelor momente, Lionel se lăsă uşurat pe  
scaunul maşinii. Maşina porni.

* Slavă Domnului, s-a terminat totul, făcu el. Nu vreau să mă  
  gândesc cum ar fi să mai trec o dată prin toate astea.

Aruncă o privire către soţia lui şi-i zâmbi, cu buzele şi cu ochii.

* Dacă vreodată te va bate gândul să divorţezi, am să rămân  
  celibatar toată viaţa!

Îşi râdea de ea, îşi spuse Sharon. Dar va avea în curând o mare  
supriză.

* Nu voi divorţa. Ce motive aş putea avea?
* Nici unul.

El se aplecă s-o sărute, fără să-i pese de prezenţa şoferului.

* Vom ajunge la timp ca să cinăm. Lucerna e superbă în sezonul  
  ăsta.
* Nici nu mă îndoiesc, spuse ea, fără să încerce să scape.  
  Abia aştept să ajung.
* Şi eu abia aştept să-ţi arăt oraşul... printre altele, adăugă el cu  
  o voce surdă.

Cred şi eu, se gândi ea. Păcat că nu va avea parte de această mică  
recompensă...

Când sosiră la casa din Lucerna, era deja noapte. Locuinţa se afla  
la o oarecare distanţă faţă de oraş, ascunsă printre arborii care, în  
această parte, coborau până la malul lacului.

Într-un colţ al camerei, într-un şemineu din piatră, ardea un  
bogat rug sub formă de piramidă.

Cel care se îngrijea de casă şi soţia lui, un cuplu de bătrânei, îi  
primiră veseli pe însurăţei. Cei doi vorbeau fluent engleza; Sharon,  
în schimb, nu ştia mai deloc franceză. Lionel îi prezentă: Henri şi  
Suzette Delon. Lucrau pentru familia Brent de mai bine de  
cincisprezece ani şi probabil aveau să continue până la pensie.

În camera tinerilor, perdelele galben-aurii erau deja trase. Pe jos  
se afla o mochetă crem, dulce la atingere, iar paturile gemene erau  
drapate cu aceeaşi mătase care acoperea ferestrele. Şi în această  
cameră se afla un şemineu din piatră, dar focul nu era încă aprins.

Suzette îi arătă lui Sharon sala de baie corespunzătoare camerei,  
foarte mare şi complet utilată.

* Stăpâna şi stăpânul stăteau aici pe vreme când erau împreună,  
  explică femeia. Acum, domnul ocupă o cameră mai mică. Dar am  
  lăsat totul aşa cum era.
* E perfect, o asigură Sharon.

Îngheţă însă când îl văzu pe Lionel apărând în parg.

* Vom cina în douăzeci de minute, Suzette, anunţă el în  
  franceză.
* Bine, domnule, spuse ea.

Le adresă amândurora un zâmbet călduros şi ieşi. Lionel nu se  
mişcă.

* Îţi place? îngtrebă el.
* Pentru moment, da, răspunse ea.

Dacă va trece prin faţa lui ca să intre în cameră, ştia că o va  
prinde în braţe. Dar nici nu putea sta în baie.

El făcu exact gestul la care se aştepta: o luă în braţe şi o întoarse  
către el, privind-o cu nelinişte.

* Ce ai, Sharon?
* Sunt obosită şi mi-e foame. E prima mea călătorie cu avionul,  
  Lionel. Nu sunt încă... obişnuită.
* Aha, înţeleg.

O sărută pe frunte.

* Ziua a fost obositoare. Ne vom simţi mai bine după o oră sau  
  două de odihnă şi o masă bună. De ce nu te faci comodă? Eu am să  
  mă schimb mai târziu.

Nu-l contrazise. Avea nevoie de o clipă de singurătate. Nimic din  
ce avea să urmeze nu va fi uşor, dar hotărârea ei nu slăbise.  
Căsătoria asta fusese o mascaradă la care nu mai voia să contribuie.  
Purta numele Brent; era deja suficient.

Lionel ieşise. Ea scoase din valiză un halat din bumbac alb, ornat  
cu panglică aurie şi, după un duş scurt, se îmbrăcă, fără să-şi mai  
dea ostenela să se privească în oglindă. Nici nu se machie. Se simţea  
ciudat... de parcă s-ar fi privit de departe. Era noaptea nunţii, dar  
asta nu mai avea pentru ea nici o semnificaţie.

Lionel o aştepta jos, aşezat pe o canapea, chiar ângă şemineu.  
Se dezbrăcase de haină, îşi dăduse jos cravata şi îşi defăcuse câţiva  
nasturi la cămaşă. Privind de sus, de pe scară, trupul soţului său,  
Sharon îşi reprimă un suspin dureros de regret, la gândul celor cear fi putut să fie. Nu voia să sufere. Tot ce dorea era să încheie cu  
el un acord simplu... şi îl va obţine.

Cina li se servi pe terasa din spatele casei. Candelabrele din  
argint creau o minunată intimitate. Ferestrele culisante se  
deschideau către o altă parte a terasei, situată chiar deasupra  
lacului luminat de lună. Dedesubt, îi spusese Lionel, se găsea  
hangarul pentru bărci şi un atelier.

* Vom merge în oraş mâine, dacă vrei, propuse el.  
  Sezonul turistic abia a început: nu cred că e foarte multă lume.  
  Vom merge să-l vedem şi pe Jacques Cabot, care deţine unul dintre  
  hotelurile de pe malul apei. Cred că o să-ţi placă de el. Şi el, în mod  
  sigur, te va adora. Blondele sunt slăbiciunea lui!
* Dar nu sunt foarte blondă. Aş putea în schimb să-mi mai  
  deschid părul...
* În nici un caz. Îmi place aşa cum este.

Îşi privi soţia şi expresia lui se schimbă.

* Mă întreb dacă nu a fost un gest egoist să te aduc aici... Dar nu  
  suntem obligaţi să rămânem trei săptămâni... am putea să coborâm  
  în Marsilia şi să luăm iahtul. Nu l-a închiriat nimeni până luna  
  viitoare.
* E mare? întrebă Sharon, distrată.
* Douăzeci şi patru de metri. Pe el pot călători opt persoane.  
  De obicei e închiriat în iunie, iulie şi august. Restul timpul,  
  echipajul rămâne la bord, în aşteptare. Ai rău de mare?
* Nu ştiu. Nu am mers cu vaporul decât până pe cealaltă parte  
  a Canalului şi de fiecare dată apa era liniştită
* Ai mai fost în Franţa?
* Doar în Bretania. Mătuşa şi unchiul au o căsuţă acolo.  
  Am mers mereu cu ei în vacanţă, până la şaptesprezece ani.
* Mergeau mereu în acelaşi loc?
* Da, replică ea cu un aer provocator. Le plăcea, şi oamenii îi  
  cunoşteau.
* Dar nu era o critică, Sharon. Şi chiar dacă ar fi fost, ce nevoie  
  era să-i aperi? Nici măcar nu şi-au dat osteneala să vină la nunta  
  noastră.
* Într-adevăr.

Părea să nu aibă chef de discuţii. De altfel, subiectul nu era  
important.

Reveni la prima remarcă a lui Lionel şi spuse, cântărindu-şi bine  
cuvintele:

* Fie că plecăm sau stăm, situaţia va fi aceeaşi.

El o privi cu ochii micşoraţi.

* Nu înţeleg.
* Voi rămâne mereu femeia pe care ai cules-o de pe stradă.
* Ce naiba tot spui?
* Negi că ai folosit această expresie?
* Dar...

Se întrerupse, şi expresia feţei i se schimbă.

* Tatăl meu ţi-a spus asta?
* Nu. Dar cineva v-a auzit când vorbeaţi.
* Lora! explodă el. Numai ea poate fi!
* Ea pare să aibă o părere la fel de bună despre tine, remarcă

Sharon fără cea mai mică ezitare. Vă cunoaşteţi bine.

* Nu mă cunoaşte absolut deloc. Nu mai locuim împreună de  
  zece ani.

Tăcu. Furia începu să lase loc altui sentiment.

* Sharon, nu e ceea ce crezi. Am fost şantajat şi am spus ce  
  mi-a trecut prin cap. Doar nu crezi că te-am trântit jos în acea zi

doar ca să te fac să te măriţi cu mine!

Ironia lui nu făcu altceva decât să întărească hotărârea fetei.

* Nu, spuse ea. După părerea mea, ideea asta ţi-a venit mai  
  târziu: dacă tot trebuia să te însori, de ce să nu alegi o sărmană ca  
  mine, care să fie atât de uimită de averea ta încât să nu-i treacă  
  vreodată prin cap să te critice. Poate că asta a fost metoda de a-i  
  plăti cu aceeaşi monedă tatătlui tău. În fond, cred că şi el se aştepta  
  la altceva de la viitoarea noră.
* Da, ai dreptate. Se gândea la cineva care să aibă asupra mea o  
  influenţă stabilizatoare.

În lumina lumânărilor, faţa lui Lionel se ghicea furioasă.

* Şi când ţi-a povestit Lora toate astea?
* Nu mi-a povestit nimic. Am auzit-o vorbind cu cineva când mă  
  schimbam. Din câte se pare, are despre mine aceeaşi părere ca şi  
  mama ta.

Dintr-o dată, el făcu un gest hotărât.

* Nu vreau să-mi petrec noaptea încercând să le scuz pe Lora şi  
  pe mama în faţa ta... Şi apoi, am spus cuvintele alea înainte de a te  
  întâlni.
* Ştiu. Dar ai spus şi că destinul se manifestă în chipuri  
  surprinzătoare.
* Sharon... făcu el, întinzând mâna către ea.
* Nu! Nu vreau să mai aud nimic!

Se ridică. Dar degetele soţului ei se prinseră încheietura şi o  
opriră violent.

* Dacă trebuie să te duci undeva, atunci vei merge numai cu  
  mine, spuse el. Vom duce discuţia asta până la capăt, chiar dacă asta  
  va însemna să stăm treji toată noaptea.

Traversară holul şi ajunseră pe scară.

Nici urmă de Suzette sau de soţul ei, spre marea uşurare a  
Sharonei. Degetele soţului ei o strângeau ca o cătuşă, iar chipul lui  
devenise ameninţător.

În timpul mesei, focul fusese aprins în camera lor. Lionel îşi  
aşeză nevasta pe un fotoliu lângă şemineu şi, stând în picioare în  
faţa ei, o privi cu o expresie indescifrabilă.

* De ce ai aşteptat seara asta ca să-mi spui ce ai aflat? întrebă el,  
  cu o voce dură. În mod sigur, ai avut bănuelile tale din momentul  
  în care ai auzit micul discurs al surorii mele. De ce nu ai venit  
  imediat să-mi spui?
* Aveam nevoie de timp... ca să mă gândesc la ce voi face.
* Şi ce te-ai hotărât?

Ea se forţă să-i susţină privirea.

* Voi rămâne cu tine, Lionel, dar asta-i tot. Nu vreau să mă...  
  atingi.
* Înţeleg, zise el, impenetrabil. Şi dacă nu sunt dispus să accept  
  această situaţie?
* Vei fi nevoit, dacă ţii la scaunul de preşedinte. Tatăl tău nu va  
  avea o impresie prea bună despre stabilitatea acestui cuplu, dacă se  
  va destrăma în câteva ore de la nuntă.
* Mă ameninţi că mă părăseşti chiar azi, dacă nu cad la  
  înţelegere?
* Da.
* Nu ai unde să te duci.
* Vom vedea.

Îl auzi cum scrâşneşte din dinţi.

* Prostuţă ce eşti! Ar trebui să-ţi trag vreo două palme ca să-ţi  
  revii în simţiri.

O obligă să se ridice şi o ţinu strâns lângă el.

* Nu ai să mă părăseşti în nici un fel, Sharon. Nu-ţi dau voie!
* Câteva zile sau câteva luni nu reprezintă o mare diferenţă...  
  Vorbesc serios, Lionel. Sau facem pace, sau tatăl tău o să afle de ce  
  eşti capabil.

Timp de câteva secunde care i se părură o eternitate, ea îl privi.  
Părea cu adevărat marcat.

* Încep să înţeleg ce se ascunde în spatele deciziei tale.  
  Ai obţinut de la căsătoria asta tot ce voiai, nu-i aşa? De vreme ce îmi  
  porţi numele, ai tot ce ţi-ai dorit. Nu pe mine mă voiai, ci ceea ce  
  eu reprezentam.
* Dacă vrei. Dar eram pregătită să merg până la capăt dacă nu  
  aş...
* Dacă nu ai fi descoperit pretextul perfect ca să mănânci  
  prăjitura fără s-o plăteşti, termină el, în locul ei.

Ochii lui cenuşii sclipeau ameninţător.

* Din nefericire pentru tine, nu va fi chiar aşa de uşor. O să  
  plăteşti, fie chiar împotriva voinţei tale.

Când o trase spre el, ea încercă să-şi ferească buzele.

* Te-am prevenit! strigă ea.
* Am înţeles ce mi-ai spus, dar nu-mi pasă. Ai vrut să-mi porţi  
  numele, vei fi obligată să-ţi asumi şi obligaţiile care vin o dată cu el.

Sărutul lui avu brutalitatea unui viol. Simţi braţele lui  
atingând-o cu o înflăcărare mereu crescută şi sfârşi prin a abandona  
orice rezistenţă. El o lipi de trupul lui într-o mângâiere care o făcu  
să simtă că prin vene îi curge foc, nu sânge. În ciuda hotărârii sale,  
dorinţa era tot mai puternică.

Când o lăsă, stăpânindu-şi o exclamaţie de dezgust, Sharon fu  
aproape dezamăgită.

* La naiba cu toate astea! zise el. Faci ce vrei şi gata!

Se întoarse şi intră în baie, trântind uşa în urma lui. Ea îl urmări  
cu privirea, încercând să-şi recapete sângele-rece. Dacă ar mai fi  
continuat, nu ar mai fi avut forţa să-l oprească... Şi nici voinţa.

Şi acum? se întrebă ea, cu durere. În închipuirea ei, nu depăşise  
acest moment al confruntării. Se aşeză din nou în fotoliu şi se luptăcu sine ca să nu izbucnească în lacrimi. Era prea târziu ca să plângă.  
Dacă trebuia să meargă până la capăt, va fi nevoită să-şi supună  
inima. "Faci ce vrei", îi spusese el. Dar ce?... Asta ar fi vrut să ştie.

După ceva vreme, uşa băii se deschise şi Lionel rămase în prag,  
impasibil.

* Fie că-ţi palce sau nu, avem de vorbit.
* Despre ce? întrebă ea cu o voce surdă.
* Despre ce avem să facem... Propunerea ta de a rămâne cu  
  mine fără obligaţii... o accept.
* Da? făcu ea, ridicând capul.
* La ce te aşteptai? Aranjamentul ăsta va servi interesele  
  amândurora. Tata te crede perfect capabilă să înveţi tot ce trebuie  
  ca să-mi devii un ajutor preţios. Şi eu sunt de aceeaşi părere... mai  
  ales după comedia pe care ai jucat-o în ultimele săptămâni.  
  Va trebui doar să fim foarte convingători în faţa tatălui meu; cred  
  că-ţi dai seama, da?

Şi astfel, totul se stabilise, iar Sharon simţea acum nevoia să  
întoarcă timpul, să găsească o altă soluţie. Din momentul în care  
surprinsese comentariile Lorei, rătăcise într-un soi de ceaţă, fără să  
vrea să se gândească la momentul în care avea să-l acuze pe Lionel.  
Dacă nu ar fi spus nimic, realitatea ar fi fost aceeaşi, dar şi-ar fi  
păstrat măcar şansa de a-l face să aibă pentru ea un sentiment mai  
profund. Acum, se privase de această şansă. Ochii cenuşii erau  
îngheţaţi, gura îi era încleştată. Îl convinsese că se căsătorise cu el  
doar pentru avantajele materiale. Nu o va putea ierta niciodată.

* Da, răspunse ea. Îmi dau seama, nu te îngrijora.
* Bun, atunci, târgul e încheiat. Vei avea tot ce-ţi doreşti, iar eu  
  îmi voi păstra libertatea.

El o privi cu atenţie.

* Ai fi putut să mă păcăleşti şi nu mi-aş fi dat seama. Dar ce mai  
  contează, acum?... Am face bine să ne culcăm, adăugă el brusc.

Sharon se aplecă în faţă, cu ochii măriţi de uimire.

* Doar nu ai de gând să dormi aici! Dacă da, mă duc eu în altă  
  cameră.
* În nici un caz, ripostă el, cu fălcile încleştate. Astfel de lucruri  
  se află repede. Vom împărţi aceeaşi cameră aici, ca şi acasă, în  
  Anglia.

Îşi scose cămaşa şi se aşeză pe pat, trăgând spre el pijamaua de  
mătase albastră aşezată pe pernă.

* Mă duc să fac un duş. Pe urmă poţi să te duci tu.

Sharon aşteptă să audă apa curgând în baie, înainte de a se  
ridica din pat, nu fără greutate. Îşi dădu seama că valizele fuseseră  
deschise şi hainele aranjate deja în dulap. Pe celălalt pat, Suzette  
pusese o cămaşă de noapte din mătase albă, transparentă,  
cumpărată de Sharon special pentru noaptea nunţii. Ea o luă cu  
furie şi o zvârli într-un sertar, apoi scoase din dulap o cămaşă din  
bumbac şi un halat de casă asortat.

Gâtul o durea şi îi era greu să înghită. Ar fi trebuit ca acum să se  
afle în braţele lui Lionel, să-i simtă trupul puternic, să-i sărute  
buzele, să-l audă murmurându-i cuvinte tandre. Şi aceasta era până  
la urmă o formă de dragoste, dar ea o respinsese.

O clipă mai târziu, Lionel ieşi din sala de baie; era în picioarele  
goale, dar îmbrăcat în pijamaua albastră. Fără s-o privească, se  
strecură sub cearşaf şi rămase întins, cu braţele sub cap şi ochii în  
tavan.

Sharon intră în baie şi închise încet uşa între ei. Stătu mult ca să  
se demachieze... şi mai mult ca să-şi facă toaleta. Până la urmă, nu  
mai putu întârzia momentul întoarcerii în cameră. Strânse în jurul  
ei capotul şi deschise uşa.

Lionel era culcat pe o parte, cu spatele întors către celălalt pat.  
După respiraţia lui regulată, părea că doarme. Noaptea nunţii era  
distrusă, şi el era capabil să doarmă! Dar de ce nu? îşi spuse ea cu  
amărăciune. Pentru el, toate astea nu au însemnat nimic!

În şemineu, buştenii ardeau cu un parfum de pin. Sharon se  
aşeză în pat, stinse lampa şi se întinse în întuneric. Îi trebuiră ore  
bune ca să poată adormi.

***Capitolul 4***

Se trezi în patul gol. Perdelele de la fereastră lăsau să treacă  
lumina de afară. Amintirile serii trecute îi reveniră încet şi fără milă.  
Cu un oftat adânc, se întrebă cum avea să facă faţă vieţii care o  
aştepta de acum înainte.

Ceasul de la căpătâi arăta ora nouă şi jumătate. Dădu la o parte  
cuvertura, se ridică şi-şi puse în picioare papucii din catifea, apoi se  
duse să tragă perdelele. Admiră priveliştea prin uşa de sticlă care  
dădea către balcon şi îşi recăpătă un pic curajul.

Apa strălucitoare se întindea până la panta joasă înconjurată de  
un lanţ de munţi, acoperiţi încă de zăpadă. La o oarecare distanţă  
se vedea un vaporaş plutind liniştit şi câteva bărci. Sharon respiră  
aerul tare şi înmiresmat. Într-o astfel de zi, disperarea nu-şi avea  
rostul.

Una dintre ambarcaţiuni se îndrepta spre mal. La bordul ei îl  
recunoscu pe Lionel. Plecă de la fereastră. Când îl va vedea, voia să  
fie pregătită, atât fizic, cât şi psihic. Nu-i luă mai mult de câteva  
minute ca să-şi facă duş şi să se îmbrace. Alese o rochie albă fără  
mâneci. Se privi în oglindă şi-şi dădu seama că e foarte palidă.  
Trebuia să se bronzeze, îşi spuse, şi acest gând o sperie. Vor sta aicitrei săptămâni. Cum avea să suporte? Puteau doi oameni să trăiască  
împreună în intimitate, să împartă aceeaşi cameră, să stea unul cu  
altul şi totuşi să rămână despărţiţi? Nu ştia. Nici Lionel, era sigură.  
Poate că voinţa lui era mai puternică. În fond, pentru el  
sentimentele nu erau atât de importante.

În sfârşit, se aventură la parter. Aici o află pe Suzette care ştergea  
mobila şi care o întâmpină cu un zâmbet.

* Doamna a dormit bine? întrebă ea. Domnul mi-a spus să nu vă  
  deranjez. A ieşit în larg cu barca.
* Da, ştiu. L-am văzut de la balcon.
* Luaţi micul dejun?
* Cafea şi pâine prăjită, atât. Mulţumesc. Îmi pare rău că v-am  
  întrerupt din treabă.

O expresie de surpriză se ivi pe chipul femeii.

* Nici o problemă, doamnă. Vreţi să luaţi micul dejun afară?
* Da.

Sharon roşi. Ar trebui să înveţe să vorbească şi să se poarte ca o  
stăpână, nu ca o şcolăriţă stângace - în special dacă voia să capete  
o oarecare autoritate asupra doamnei Reynolds la întoarcerea acasă.  
Îi trebuia ceva care să-i distragă atenţia de la problemele conjugale  
şi altă soluţie decât să se ocupe de casă nu vedea. Desigur, Lionel  
nu o va lăsa să muncească. Parcă spusese ceva despre asta ieri  
seară... că trebuia să înveţe toate lucrurile care să o facă preţioasă  
pentru el. Ce însemna asta? Să joace rolul de gazdă la cinele de  
afaceri? Chiar şi această idee o speria.

Îndreptându-se spre ieşire, se zări într-o oglindă: nu avea nimic  
din personajul pe care trebuia să-l joace. Drăguţă, o numise Lora;  
insipidă, probabil că gândise. Nu era nimic surprinzător în faptul că  
Lionel acceptase atât de repede să nu împartă patul cu ea noaptea  
trecută.

Era probabil obişnuit cu femei care semănau cu sora lui: sigure  
pe ele, elegante...

Dar ea? Rochia pe care o purta acum costase imens, dar i se  
părea că nu-i stătea bine.

Când ajunse pe terasă, Lionel tocmai venea din hangar.  
Era îmbărcat într-un şort bleumarin şi un tricou asortat; era  
bronzat. În februarie schiase în Elveţia, îi spusese chiar el acum  
câteva zile, iar la Londra făcea sport cel puţin de trei ori pe  
săptămână.

Privirea lui era ascunsă de ochelari negri. Sharon se stăpâni cu  
greu să nu fugă din faţa lui.

* Suzette îmi va aduce cafeaua, spuse ea, timidă. Să-i spun că  
  eşti şi tu aici?
* O să observe singură şi va mai aduce o ceaşcă.

Se aşeză la masa rotundă, acoperită de o faţă de masă galbenă,  
şi o privi cu sprâncenele ridicate.

* Nu stai jos?

Ea se lăsă pe un scaun aflat în faţa lui şi privi apa mângâiată de  
razele soarelui.

* Cum a fost plimbarea cu barca?
* Plăcută, zise el, scurt. Dar să ştii că nu suntem obligaţi să  
  vorbim când suntem singuri...

Ea se întoarse către el.

* Nu am putea fi prieteni?
* Ăsta e un nou pact?
* Dacă vrei, încuviinţă ea, forţându-se să rămână calmă. Până la  
  urmă, dacă vom petrece aici trei săptămâni singuri, ne va fi  
  imposibil să tăcem continuu.
* Nu vom sta trei săptămâni. Peste două zile vom pleca la  
  Marsilia şi o să avem compania echipajului, adăugă el cu un zâmbetrăutăcios, şi prieteni în fiecare port. Ventura o să-ţi placă. E un  
  vapor luxos.
* Cred... Dar chiar trebuie să plecăm? întrebă ea, înghiţind cu  
  greu.
* Da. Mi-am dat seama, ieri seară, că ar fi inutil să prelungim o  
  lună de miere fictivă. Dar nici să ne întoarcem nu ar fi o soluţie.  
  Iahtul e cea mai bună idee.

Sosirea Suzettei, care aduse cafeaua şi pâinea prăjită, o scuti pe  
Sharon de un răspuns. De altfel, nu avea nimic de spus. Nu voia nici  
să meargă la Marsilia, nici să rămână aici. Dar, cum Lionel spusese,  
întreruperea brutală a lunii de miere ar fi trezit suspiciuni.

* Ce vom face mâine şi poimâine? întrebă ea după plecarea  
  Suzettei.
* Încă nu ai văzut nimic din oraş. Şi apoi, trebuie să-l cunoşti pe  
  Jacques.
* Dar nu e necesar. De ce cauţi să complici lucrurile?
* Omul ăsta se aşteaptă să-i prezint soţia pe care mi-am ales-o;  
  dacă nu, se va supăra. E un prieten foarte vechi.
* Şi atunci, crezi că nu va fi în stare să ghicească situaţia dintre noi?
* Depinde de noi. E un foarte bun cunoscător al oamenilor şi va  
  fi greu de păcălit.
* De ce mai încercăm, atunci? Părerea lui e atât de importantă  
  pentru tine?

Ochelarii negri îi ascundeau încă privirea, dar Lionel strâmbă  
din buze într-un fel care nu-ţi mai lăsa nici o îndoială în privinţa  
stării lui de spirit.

* Da.
* Din cauza orgoliului tău? îl atacă ea, fără să ţină seama de  
  semnalele ameninţătoare. Vechiul tău prieten nu trebuie să afle că  
  soţia te-a luat pentru bani, nu?

De data asta, lovise drept la ţintă. Îi văzu mâna crispată pe braţul  
fotoliului şi imediat regretă cele spuse.

* Lionel, nu am vorbit serios.
* Ba da. Şi ai perfectă dreptate. Nu vreau ca Jacques să ghicească  
  adevărul. Dacă vei fi destul de convingătoare, vei fi recompensată.

Sharon roşi violent.

* Ce sugetie oribilă!
* De ce? Ai fost gata să te vinzi o dată. Acum, nu-ţi cer decât  
  să-ţi câştigi singură banii.
* Dacă nu, ai să mă arunci înapoi în stradă, de unde m-ai luat?
* Tu spui asta, nu eu, replică el, fără nici o emoţie. Şi apoi,  
  nu-ţi asumi mari riscuri în privinţa asta, ştii foarte bine. Ai prevăzut  
  foarte bine reacţia pe care tatăl meu o va avea dacă mariajul nostru  
  se termină prea repede. Pe de altă parte, când va renunţa la  
  preşedinţia companiei, în septembrie viitor, vei rămâne fără slujbă,  
  dacă nu vei reuşi să-şi joci bine rolul.

Ea căută un loc sensibil în aparenta lui invulnerabilitate.

* Şi dacă nu?
* Vom vedea. Căsătoria asta mă scuteşte cel puţin de o alta.

Termină de băut cafeaua şi se ridică din fotoliu.

* Mă duc să mă schimb. Să fii gata în jumătate de oră. Plecăm cu  
  barca aceea cu motor.

Rămasă singură, Sharon plecă ochii şi-şi muşcă dureros buzele.  
De data asta, reuşise să-i confirme toate bănuielile lui Lionel.  
Când va învăţa oare să nu mai deschidă gura înainte de a reflecta  
cum trebuie? Nimic nu-l va mai putea convinge vreodată că minţise  
doar ca să-l rănească.

Dar chiar minţise? se făcu auzită conştiinţa. Ar fi avut aceleaşi  
sentimente faţă de Lionel dacă nu ar fi fost decât un biet funcţionar  
de rând? Din primul moment chiar, fusese conştientă de poziţia luisocială. Această certitudine influenţase rapiditatea cu care evoluase  
dragostea lui pentru el? Dacă l-ar fi iubit cu adevărat, nu i-ar fi păsat  
de cuvintele spuse de sora lui; sau, cel puţin, i-ar fi dat ocazia să se  
apere. Fără îndoială, o atrăgea din punct de vedere fizic. Restul era  
incert.

Strânse din umeri. Ce mai conta, acum? Avea numai două  
soluţii: să rămână soţia lui doar cu numele, aşa cum conveniseră  
ieri seară sau să-l părăsească şi să se întoarcă la o existenţă banală.  
Dar nu era chiar atât de uşor. Un divorţ cerea mult timp, chiar dacă  
ar fi avut motive solide să-l ceară. Şi ce motive putea avea?  
Majoritatea lumii ar crede că avusese destul noroc. Lionel nici  
măcar nu abuzase de statutul lui; probabil că se gândise că nu  
merită osteneala.

Atunci, să ceară o anulare? Nu, nu ar suporta aşa ceva. Una peste  
alta, se părea că nu prea are de ales. Trebuia să-l asculte pe Lionel  
şi să joace rolul soţiei iubitoare, în măsura posibilităţilor. Şi va  
începe chiar astăzi, la întâlnirea cu Jacques.

În alte condiţii, s-ar fi bucurat de fiecare minut al călătoriei cu  
barca. Ambarcaţiunea uşoară străbătea apa ca o săgeată de argint.  
Trecură pe lângă un vapor plin de pasageri. Un grup de elevi le  
făcură veseli cu mâna.

* Probabil că erau englezi, remarcă Lionel, ridicând braţul la  
  rândul lui. Paote locuiesc chiar la Jacques. Când am vorbit cu el  
  săptămâna trecută, spunea că aşteaptă nişte excursionişti.
* De când vă cunoaşteţi? întrebă Sharon.
* Din copilărie. A moştenit hotelul de la tatăl lui.

Opri motorul şi aruncă parâma spre tânărul care-i aştepta.  
Pe terasa însorită de deasupra lor era aglomeraţie. Chelnerii alergau  
de colo-colo, cu tăvile pline. Se vorbea mai mult franceză, observă  
Sharon în trecere. Totuşi, auzi şi două-trei cuvinte în engleză.

Jacques Cabot le ieşi în întâmpinare în hol. Mic şi brun, cu ochii  
albaştri strălucind ironic pe chipul bronzat, Jacques îşi afirma cu  
tărie originea franceză, în special în modul în care îi primi. Sharon  
se simţi o fiinţă aparte - aproape frumoasă -sub privirea lui caldă.

* Iată un veritabil trandafir englezesc, spuse el. Ce chip! Eşti cu  
  adevărat norocos, Lionel!
* Nu-i aşa?

Ironia cu care răspunse fu abia perceptibilă.

Se hotărâră să ia cafeaua într-un mic salon care făcea parte  
dintr-un apartament privat, la parterul hotelului. Jacques se aşeză  
lângă Sharon pe canapea şi îi consacră întreaga lui atenţie.  
Probabil că aşa se purta cu toate femeile, dar gestul lui rămânea  
foarte frumos.

* Şi mergeţi deci la Marsilia... Elveţia nu vă pasionează?
* Aşa a vrut Lionel, se apără ea, încercâd să evite privirea ochilor  
  cenuşii. Vrea să se plimbe cu vaporul.
* În timpul lunii de miere? Ruşine să-ţi fie! zise el,  
  întorcându-se către Lionel.
* Echipajul va face toată munca, replică acesta, cu un zâmbet.  
  Şi apoi, Sharon nu a văzut încă Riviera.
* Ah, mi-aş dori să vin cu voi. Să pot vedea totul cu ochi noi...  
  Să vă arăt nişte locuri pe care nu le ştiţi... Ar fi minunat!
* Poate altădată, răspunse Lionel. Există limite şi în prietenie.  
  De ce nu-ţi iei şi tu o soţie şi să pleci în propria lună de miere?
* Pentru că cele mai bune au fost deja luate, replică el cu un  
  lung suspin şi o privirea languroasă pentru Sharon, care roşi.  
  Dacă te-aş fi întâlnit înaintea lui Lionel... cine ştie?

Pentru prima oară după ore întregi, ea zâmbi fără rezervă.

* Uşor de zis. Acum eşti la adăpost.
* Câtă modestie! Dar eşti nedreaptă... Nu-i nimic, poţi repara ce  
  ai spus, acceptând să cinezi cu mine înainte de a pleca din Lucerna.  
  Şi cu Lionel, dacă e absolut necesar. Sunt un tip de încredere!
* Sunt convins, făcu Lionel. Vom fi bucuroşi să luăm cina cu  
  tine. Mâine seară e bine?

Jacques ridică din umeri.

* Iată încă o jignire, dar aveţi noroc că sunt un tip iertător.  
  Mâine, deci.

Când plecară, Lionel spuse pe un ton ironic.

* Poate că ar fi trebuit să te las singură. Se vede că Jacques îţi  
  place.
* Cred că place tuturor femeilor, răspunse Sharon, insensibilă la  
  provocare. Ştie să fie femecător şi nu ţine neapărat să fie luat în  
  serios... Crezi că e o idee bună să cinăm toţi trei? Într-o seară  
  întreagă, va avea timp să-şi dea seama...
* Nu va avea nici un motiv de bănuială, dacă nu-i dăm vreunul.  
  De altfel, va invita cu siguranţă încă o femeie, ca să se poată  
  consacra ţie în întregime.
* De ce?
* Pentru că îl intrigi şi un francez curios nu se lasă descurajat  
  doar de prezenţa soţului. Nu mă privi aşa neîncrezătoare.  
  Aşteaptă şi ai să vezi. Îl cunosc pe Jacques de multă vreme şi pot să  
  jur că nu a mai întâlnit pe cineva ca tine.
* Şi asta ce înseamnă?
* Nimic. Eşti altfel decât majoritatea femeilor.
* Nu îndeajuns de sofisticată?
* Dacă vrei. Dar nu aş fi ales exact acest termen.

Ea îi refuză satisfacţia de a-şi formula gândul, deşi ardea de  
curiozitatea de a afla ce a vrut să spună.

* Mă gândesc că m-ai fi găsit mai normală, dacă m-aş fi  
  comportat ca fetele de la masa vecină, nu? Ţi-ar fi plăcut?
* Mi s-au părut amuzante şi exact asta şi voiau.
* Astfel de remarce ţi se par amuzante?
* Nu ştiam că înţelegi atât de bine franceză, spuse el râzând.  
  Dar de ce te îngrijorezi? Cuceririle mele amoroase nu te privesc...
* Vrei să le faci o demostraţie? întrebă ea, înţepată. Du-te.  
  Cred te aşteaptă.

El o privi cu atenţie.

* Nu vrei să vorbim despre asta acasă, când vom fi singuri?  
  Sharon îl privi la rândul ei, apoi se întoarse, muşcându-şi

buzele.

* Nu.
* Atunci, linişteşte-te şi prefă-te că-ţi place prima ta excursie în  
  oraş.

Era şi dificil să facă altfel. Locul era fermecător... case pitoreşti,  
poduri medievale... atmosfera era de vis.

Luară prânzul la Schwanen, unde Lionel rezervase o masă pe  
micul balcon de unde se vedeau foarte bine lacul şi munţii.  
Plecară apoi cu maşina către Kriens şi luară telefericul, admirând  
frumoasa privelişte a munţilor. Era atât de minunat, încât Sharon  
reuşi să-şi uite pentru o vreme problemele. Dar o simplă privire  
către Lionel fu suficientă ca să i le amintească.

Nu o va ierta uşor pentru ce făcuse, iar acest lucru ridica între ei  
o barieră de netrecut.

Bănuiala lui Lionel se adeveri: Jacques invitase o a doua femeie.  
Era o italiancă platuroasă într-o rochie roşie decoltată. Avea vreo  
douăzeci şi cinci de ani, brunetă, cu ochii negri. Se numea Lucia  
Valdetti. Pusă în temă sau nu, ea îşi concetră întreaga atenţie  
asupra lui Lionel, atât în timpul mesei cât şi după, lăsându-l pe

Jacques liber să se ocupe de Sharon, ceea ce acesta şi făcu, nu fără  
o plăcere evidentă.

Cinară într-un salon privat şi dansară în restaurant, alături de  
turiştii din hotel.

Jacques nu era cu mult mai înalt decât Sharon, dar dansa  
perfect, şoptindu-i la ureche complimente îndrăzneţe, fără să-şi  
piardă nota de umor care te împiedica să-l iei în serios.

După o vreme, ea ridică privirea spre el, cu un aer de reproş.

* Necazul e că vrei neapărat să-ţi păstrezi reputaţia, pentru că  
  francezii trec drept cei mai buni amanţi din lume. Aşa e? zise ea.  
  Dar aş fi poate mai impresionată, dacă nu ai exagera atât.
* Ce vrei să spui?
* De fiecare dată când deschizi gura, mă lauzi în fel şi chip.  
  Şi totuşi, nu sunt aşa frumoasă cum spui.
* Nu te vezi cu ochii mei. Frumuseţea - adevărata frumuseţe -  
  stă în conformaţia chipului; frumuseţea nu e ceva ce poţi măsura.

Vorbea pe un ton lejer, dar cu sinceritate.

* Dacă ai fi a mea, te-aş sfătui să te laşi pe mâna unui specialist,  
  care să dea la iveală adevărata ta frumuseţe, pe care ar trebui s-o  
  vadă oricine, nu numai cei care au o privire pătrunzătoare. Nu ţi-a  
  mai spus nimeni că eşti frumoasă?

Se referea desigur la Lionel.

* Se spune, în general, că sunt drăguţă.
* E un cuvânt insipid. Nu l-aş fi bănuit niciodată pe Lionel de  
  atâta lipsă de imaginaţie.

Ea se uită către soţul ei şi îl văzu aplecat spre partenera lui.

* După părerea ta, Lucia e frumoasă? întrebă ea.
* Într-un fel foarte diferit. Când cineva o priveşte pe Lucia, are,  
  ca să zic aşa, o singură idee în cap. Ea e făcută pentru plăcere.
* E amanta ta?
* Ocazională răspunse el, amuzat. Eşti geloasă pe atenţia care  
  i-o acordă Lionel?
* Nu, bineînţeles că nu.

Răspunsese prea repede; observă după zâmbetul lui.

* Atunci, eşti cu atât mai uimitoare. Poate că îmi reproşezi că am  
  adus-o pe Lucia în seara asta, dar voiam să mă bucur de câteva clipe  
  de singurătate cu tine. Şi pentru asta am pus la bătaie piesa de  
  rezistenţă.

Îşi lipi buzele de obrazul lui Sharon şi, sărut după sărut, se  
apropie uşor de buze, până în momentul în care ea întoarse capul.

* Câtă cruzime! şopti el. Atât de aproape şi totuşi atât de  
  departe! Ce e aşa rău într-un sărut?
* Ar putea să-mi placă...
* Sper! Chiar şi în luna de miere, un englez ştie să-şi ascundă  
  sentimentele - în faţa celorlalţi, în orice caz. În locul lui Lionel, aş  
  vrea să arăt tuturor că eşti a mea.

În locul lui Lionel... Ce ar spune Jacques dacă ar şti adevărul?

Puţin mai târziu, dansă cu soţul ei. Se simţea încordată.  
În braţele lui Jacques se simţise atât de bine! Ca şi cum i-ar fi citit  
gândurile, Lionel o trase spre el.

* Ar trebui să te mai destinzi. Imaginează-ţi că eşti cu Jacques.  
  Cu el, nu stăteai atât de departe.
* Ai observat? Sunt surprinsă. Lucia părea să-ţi acapareze toată  
  atenţia.
* Fizic, poate.
* Îmi imaginez.
* Mă îndoiesc.

Aluzia era usturătoare, aşa că se hotărî să-l rănească şi ea.

* De ce nu-i ceri lui Jaques să ţi-o împrumute o noapte? întrebă  
  ea, cu o voce suavă.
* Să facem un schimb, vrei să spui? Nu ar fi echitabil.

Pentru o clipă incapabilă să vorbească, Sharon reuşi să răspundă  
în sfârşit cu o voce răguşită:

* Chiar trebuie să fie mereu aşa?
* Leacul e la tine.
* Dar tu ai început!
* Şi tu nu erai obligată să ripostezi.
* Eşti nedrept.
* Probabil! Dar orice te-aş face să suferi nu va fi deloc ceea ce  
  meriţi.
* Nici motivele tale nu erau pure, replică ea cu amărăciune.
* Cum spui tu.
* Dar ai recunoscut.
* Am recunoscut că am spus ceva de un gust îndoielnic, înainte  
  de a te cunoaşte. A fost probabil o premoniţie...

Ea râse forţat.

* Acum, ai să-mi spui că te-ai îndrăgostit de mine la prima  
  vedere.
* Nu chiar. Cred că s-a întâmplat în clipa când ai plecat din  
  apartamentul meu... Când mi-am revenit şi am ieşit să te caut, deja  
  dispărusei.
* Nu te cred, zise ea, cu gâtul uscat.
* Oricum, nu mai are nici o importanţă. Fata pe care o iubeam  
  exista numai în imaginaţia mea. Dar dragostea vede numai ce-i place...
* Şi ce ai văzut? şopti ea.

El se strâmbă.

* Nu mai ştiu. Nu mai contează.

Sharon simţi că un pumnal îi străpunge inima... Chiar o iubise!  
Şi ea ucisese această dragoste. Ca o proastă, respinsese tot ceea ce  
dădea sens vieţii lor.

* O, Doamne! spuse ea cu o voce înăbuşită. Dacă aş putea să  
  întorc timpul! Am distrus totul...
* Pe cine încerci să impresionezi? întrebă el, ironic.
* Pe nimeni. Nu aşa cum crezi.

Îl privi cu ochi rugători.

* Lionel, am minţit când ţi-am spus că te-am luat de bărbat  
  pentru banii tăi. Am vrut să te rănesc pentru că şi eu fusesem rănită.  
  Am fost o proastă şi regret că am făcut asta, dar... Ştiu că aceste  
  cuvinte sunt prea slabe ca să înlăture tot ce a fost, dar nu găsesc  
  altele.

Vocea i se stinse în faţa indiferenţei lui.

* Nu mă crezi, nu-i aşa?
* Nu. Acum ştiu care-i jocul tău şi nu există nici o şansă ca să  
  redevii fata pe care am cerut-o de soţie. Am făcut un pact, să-l  
  respectăm.

Muzica tăcu. Fără nici un cuvânt, Lionel o luă de braţ ca s-o  
conducă la masă. Jacques îi privi cu un aer gânditor. Păru gata să  
spună ceva, dar se răzgândi.

* E timpul să plecăm. A fost o seară minunată, Jacques. Vino pe  
  la noi într-o zi, dacă poţi. Vom fi încântaţi să te revedem. Nu-i aşa,  
  draga mea?
* Desigur, răspunse ea cu un surâs forţat.
* Am să încerc, răspunse Jacques. Nu ne mai vedem înainte de  
  a pleca la Marsilia, nu?
* Nu, ne-am hotărât să plecăm mâine la prima oră.

Privirea lui Lionel se plecă asupra celeilalte femei. Ea îi zâmbi.

* Arrivederci, Lucia.

Zâmbetul ei trăda un oarecare regret.

* Ciao.

Jacques îi însoţi până la barcă. Aruncând parâma, le spuse plin  
de veselie:

* Împăcaţi-vă înainte de a ajunge acasă. Da?

Sunetul motorului ţinu loc de răspuns. Lionel făcu impasibil un  
gest de rămas-bun şi se îndreptă către est.

Tăcură tot drumul de întoarcere. Sharon era tristă. Nu mai putea  
să ajungă la el: nu mai voia s-o creadă. Gândindu-se la ce ar fi putut  
să fie, dacă ar mai fi avut în ea cât de puţină încredere, îi veni să  
plângă.

Când ajunseră acasă, cei doi servitori erau deja plecaţi. Sharon  
îl lăsă să amareze barca şi intră în casă. Contemplă cu durere cele  
două paturi pregătite pentru noapte. Asta va fi întotdeauna viaţa  
lor, dacă nu va găsi un mijloc de a-l convinge că nu se schimbase.  
Şi trebuia să-l găsească!

Când ieşi din baie, el stătea aşezat pe marginea patului, fără  
haină, fără cravată şi cu butonii desfăcuţi. Sharon îi întâlni privirea  
şi fu străbătută de un val de emoţie. Îi venea să se arunce în braţele  
lui, să-l implore s-o iubească din nou, dar orgoliul îi interzicea să se  
umilească astfel. Atunci, cu o voce tremurătoare, încercă să-şi  
găsească vorbele.

* Lionel, aş vrea să existe ceva ce pot face sau spune ca să te  
  conving de ceea ce simt.

El o privi îndeung, cu o expresie impenetrabilă.

* Spune-mi ce simţi, spuse el, în sfârşit.
* Te... te iubesc.
* Foarte bine. Arată-mi.

El zâmbi ironic, văzând-o că rămâne pe loc.

* Eşti prea timidă?

Sharon se forţă să facă cei câţiva paşi care-i despărţeau. Se aşeză  
în genunchi şi ridică spre el o privire rugătoare.

* Spun adevărul. Am greşit crezând cuvintele Lorei fără să te las  
  să te explici. Am distrus noaptea nunţii şi nu mai pot schimba asta.  
  Dar îţi promit că nu am să mă mai îndoiesc niciodată de tine.

Aşteptă, dar puterea o părăsi în faţa răcelii din ochii lui.

* E inutil, nu-i aşa? Nu ai să mă mai crezi niciodată?
* Ba da, desigur, răspunse el cu o voce fără timbru. Cred că  
  regreţi faptul că ai sabotat o excelentă afacere. Dacă rămâneai la  
  primul tău personaj, ai fi câştigat mult mai mult. Un soţ îndrăgostit  
  se poate arăta foarte generos.
* Nu, te rog! Nu-i adevărat. Am suferit şi am vrut să te fac şi pe  
  tine să suferi. Nu îţi pot reproşa că te porţi atât de crud. Dar vreau  
  să fie totul bine, îţi jur. Mai dă-mi, te rog, o şansă.

O lumină nouă străluci în ochii lui Lionel. O trase pe Sharon  
spre el şi o sărută cu pasiune. Ea îi răspunse cu toată fiinţa sa,  
uitându-şi temerile în acest val de dragoste care o invadă.  
Slavă Domnului, totul era uitat!

Nu făcu nici un gest ca să-i reziste, când el îi dădu jos halatul de  
pe umeri şi coborî bretelele cămăşii de noapte. Din toată fiinţa sa  
îşi dorea această dragoste... Mâinile lui experte îi traversau trupul...  
Când o îndepărtă cu brutalitate, fu mai întâi uimită. Dar apoi îi zări  
expresia.

* Ajunge, spuse el. De data asta eu fac jocurile.

Ea se dădu înapoi, din instinct, dar el îi prinse încheieturile  
ca-ntr-o cătuşă de oţel.

* De ce eşti atât de pudică, dintr-o dată? Mai adineaori nu-ţi era  
  ruşine să fii goală. Eşti gata să-mi îndeplineşti orice dorinţă, nu?

Ea nu răspunse.

* Nu-i aşa? insistă el.
* Da, răspunse ea, cu o voce înăbuşită. Dar numai deoarece  
  credeam că...

Se întrerupse. Gâtul îi era uscat.

* Credeai că ai reuşit să mă păcăleşti, termină el fraza. Nu te  
  baza pe asta. Nu am să-ţi dau această satisfacţie.

Privirea îi coborî spre pieptul ei.

* Te crezi atât de irezistibilă încât să nu te pot respinge? Mai ai  
  multe de învăţat, înainte de a ajunge aici.

Ea găsi un mijloc de apărare tocmai în umilinţă.

* Ei bine, voi învăţa!
* Atât cât va dura căsătoria noastră, nu cred. Vei juca până la  
  capăt rolul de soţie iubitoare, ceea ce exclude din start alt bărbat.
* Nu mă poţi obliga să rămân cu tine.
* Dar unde te vei duce? făcu el, cu un zâmbet vesel. Nu ai bani,  
  nu ai serviciu, şi nu cred că vrei să te întorci cerşind la mătuşa ta.  
  Vei rămâne, pentru că nu ai de ales. Şi mă vei asculta, dacă vrei ca  
  relaţia noastră să fie cât de cât agreabilă.

Se ridică.

* Trebuie să-ţi faci bagajele din seara asta. Mâine nu avem prea  
  mult timp la dispoziţie.

Cu degete tremurătoare, ea îşi trase la loc bretelele.  
Lionel dispăru în baie. într-un singur punct avea dreptate: nu-l va  
părăsi. Până în ziua în care va putea să se răzbune pentru ce-i făcuse  
în seara asta. Şi va reuşi. într-un fel sau altul, îl va obliga s-o  
dorească. Atunci, va veni rândul lui să sufere!

***Capitolul 5***

Viaţa, la bordul iahtului Ventura, era aproape perfectă. Echipajul  
era format din cinci oameni şi un şef bucătar ale cărui meniuri ar fi  
făcut cinste oricărui mare restaurant. Pe vas se aflau patru cabine  
duble şi mai multe saloane. Avea chiar şi o saună pentru patru  
persoane.

Plecaţi din Marsilia, pluteau de-a lungul Coastei de Azur. Sharon  
făcea lungi băi de soare, iar trupul ei bronzat contrasta cu părul ei,  
a cărei nuanţă se mai deschisese.

Învăţase să-i răspundă cum se cuvenea lui Lionel când la  
discuţiile lor erau prezente şi alte persoane, dar îi era greu să  
menţină acelaşi echilibru când erau numai ei doi în cabină.

Atitudinea soţului ei era greu de definit. În prezenţa altor  
persoane, se arăta mereu amabil şi chiar părea câteodată să fi uitat  
toate lucrurile care îi despărţeau. Înotau împreună, o învăţase să  
schieze pe apă... Când cădea în apă o "pescuia" cu o amabilitate  
uşor ironică...

Iahtul era condus de un englez, John Erskine, care avea în jur de  
treizeci de ani. Se afla pe Rivieră de şase ani, îi spusese el Sharonei,  
şi nu avea chef să se întoarcă în Anglia. Ventura era al cincelea iahtpe care se afla şi cel mai bun de până acum. Dar Sharon nu pricepea  
prea bine avantajul de a avea un vapor care rămânea la chei în cea  
mai mare parte a anului.

* Când este închiriat, îi explicase Lionel, preţul cerut acoperă  
  salariul echipajului şi cheltuielile de întreţinere. Nu trebuie să-ţi  
  faci griji pentru ei.
* Nu-mi făceam griji. Eram doar intrigată. Aşa ceva mi se pare o  
  risipă de bani îngrozitoare.
* Dacă vrei, îl poţi închiria şi tu, făcu el, ridicând din umeri.
* Singură?
* Dacă îţi place... În general însă, se vine cu câţiva prieteni.
* Dar prietenii mei nu au libertatea de a pierde vremea cum le  
  place, remarcă ea ironic.
* Atunci, fă-ţi alţii.

El tăcu o vreme, privind malul.

* După prânz, vom ancora la Saint-Tropez, reluă el. Am trimis  
  mesaje radio ca să invit câteva persoane la cină. Vom lăsa în grija lui  
  Jean-Pierre meniul. Tu trebuie să fii gata să-i primeşti pe la şapte şi  
  jumătate.
* Câţi vor fi?
* Patru. Două cupluri.
* Căsătoriţi?
* Unul dintre cupluri, da. Simone şi Alain locuiesc împreună  
  pentru moment...

Simone se poate să nu-ţi placă: e prea feminină...

Sharon şi-o imagina deja: sigură pe ea, superioară, convinsă de  
farmecul ei natural... Tot ceea ce Sharon nu era. Dacă mariajul ei cu  
Lionel ar fi fost unul normal, dacă ar fi fost sigură pe dragostea lui,  
nimic nu ar mai fi contat. Dar aşa? Nu se simţea în stare să joace  
rolul care îi fusese impus. Sau, cel puţin, nu foarte convingător.

Aceşti oameni îi vor arunca doar o privire şi se vor întreba ce naiba  
găsise la ea Lionel.

La Saint-Tropez, portul era plin de vapoare de toate soiurile, de  
toate dimensiunile şi cu greu puteai găsi un loc. Pe chei, o mulţime  
pitorească de oameni se plimba. Sharon constată cu mulţumire că  
nu multe dintre femeile care stăteau la plajă renunţaseră la sutien.

Iahtul fu ancorat. Lionel o anunţă că va coborî: trebuia să  
întâlnească pe cineva, îi spuse el în treacăt.

* De ce nu cobori şi tu? îi sugeră el. Poţi să-ţi cumperi o rochie  
  nouă... Să te tunzi, dacă vrei. Ai destui bani?
* Da.

După o scurtă pauză, ea îl întrebă, calmă:

* Ţi-e frică să nu te fac de râs?
* Dacă asta vrei să crezi, eşti liberă, făcu el nerăbdător. Era doar  
  o simplă sugestie.

După plecarea lui, se duse la oglindă şi trebui să admită că părul  
ei avea nevoie de o îngrijire profesională. Probabil va fi dificil să  
găsească un salon liber, dar putea încerca. Trebuia să facă o  
impresie bună prietenilor lui Lionel. Poate o schimbare radicală a  
coafurii îi va da mai multă siguranţă.

în partea comercială a oraşului, saloanele de coafură era  
destule. Sharon alese unul la întâmplare şi îşi adună tot curajul ca  
să intre. Se apropie timidă de biroul de recepţie, dar fu uşor mai  
liniştită când văzu zâmbetul blondei care o întâmpină.

Aceasta avu o expresie de regret la auzul cererii formulate  
într-o franceză aproximativă. Poate mâine, răspunse ea, dar în  
după-amiaza asta nimeni nu se va putea ocupa de ea. Sharon îi  
mulţumi şi ieşi. Bătălia era pierdută din start, îşi spuse ea. Nici un  
salon nu o va primi fără programare.

Astfel că fu o surpriză plăcută să audă, intrând în alt salon, că  
putea profita de o anulare a unei programări. Nu trebuia decât să  
aştepte câteva minute. În acest timp, Sharon răsfoi câteva reviste de  
modă, încercând să-şi dea seama dacă o totală schimbare ar  
avataja-o. Sau ar fi fost mai bine şi mai prudent să-şi reîmprospăteze  
coafura cu care deja se obişnuise.

Un bărbat se apropie de ea şi îi răvăşi părul, cu un aer foarte  
puţin entuziast. Din vorbele lui, Sharon înţelese vag că părul ei se  
afla într-o stare deplorabilă, ca urmare a unei îngrijiri neadecvate şi  
a acţiunii razelor sorelui şi apei mării. Va avea nevoie de tot talentul  
lui pentru a scoate la iveală frumuseţea naturală a acestui păr... fără  
să mai pună la socoteală faptul că trebuia să ajusteze tonsura,  
executată de nişte mâini nepricepute.

Sharon se lăsă convinsă: va cere un stil diferit. Pentru prima dată  
trezi interesul artistului, adăugând că se va încredinţa total ştiinţei lui.

* Vreau să devin o altă femeie, declară ea.

Şi, pentru că această amintire îi dădea curaj, adăugă:

* Cineva m-a complimentat de curând pentru frumuseţea  
  xchipului meu.

Andre confirmă cu o rapiditate foarte flatantă şi începu să  
lucreze.

Privindu-se în oglindă, două ore mai târziu, Sharon nu prea ştia  
ce să creadă. Femeia care o privea din oglindă îi părea o străină.  
După şamponare, Andre nu-i permisese să se privească, spunând că  
nu a terminat de finisat coafura. Şi pentru asta i-a trebuit foarte  
mult timp. Când în sfârşit o aşeză sub uscător, Sharon se simţi  
uşurată. Dar nu era pregătită pentru şocul care avea să urmeze: nici  
o şuviţă nu depăşea cinci centimetri şi ansamblul, abil modelat,  
semăna cu un soi de cască. Culoarea era de asemenea diferită, un  
amestec de umbre şi lumini.

Din pricina coafurii, chipul părea să aibă contururi noi.  
Pomeţii păreau mai înalţi, mai reliefaţi, distanţa dintre ochi - mai  
mare, iar ochii - mai strălucitori.

- Superb! zise Andre, cu o satisfacţie totală.

"Mă bucur că-ţi place", comentă Sharon ironic, în gând.  
în schimb, ea va trebui să se obişnuiască. Nici nu îndrăznea să se  
gândească la reacţia lui Lionel. Dar de ce i-ar păsa de părerea lui?

Ţipătul scurt de admiraţie al patroanei putea fi simulat, dar în  
acest caz îşi juca bine rolul. încurajată, Sharon întrebă dacă poate  
găsi în preajmă o ţinută asortată noii coafuri.

Julie era cel mai apropiat magazin. Amândouă vitrinele  
expuneau aceeaşi superbă toaletă. Pe pijamaua neagră din mătase,  
neglijent aruncată pe un fotoliu nu scria nimic, iar Julie nu era  
desigur locul unde să intri ca să întrebi preţul. Sharon lăsă  
timiditatea la o parte şi deschise uşa, hotărâtă să spună "nu" dacă  
produsul era prea scump.

Şi era cu siguranţă cazul. într-un loc ca Saint-Tropez, te puteai  
aştepta la asta. Dar nu mai ţinuse cont de nimic când se văzu  
îmbrăcată în pijamaua de mătase: "parcă era făcută pentru  
doamna!", exclamase vânzătoarea. Nu ar fi fost la fel acum câteva  
ore, dar, cu coafura ei scurtă, efectul era spectaculos. Părea chiar  
mai înaltă cu câţiva centimetri; corpul ei subţirea era parcă mai bine  
modelat, iar sânii se conturau foarte frumos sub mătasea neagră.

Rochia pe care o îmbrăcase ca să iasă în oraş nu mai avea nimic  
atrăgător. Pantalonul crem pe care-l descoperi în magazin şi topul  
asortat fără mâneci îi veneau mult mai bine. Fu şocată de suma pe  
care trebui s-o plătească, dar se linişti repede: soţia unui om ca  
Lionel Brent trebuia să poarte haine scumpe. Lionel nu avea de ce  
să se plângă: toate aceste eforturi erau numai pentru el.

"Mincinoaso", se certă ea. Iată cum noua ei înfăţişare îi  
schimbase şi felul de a gândi. Era soţia lui Lionel numai cu numele,  
nu trebuia să uite asta.

Rochia şi pijamaua fură împachetate într-o gentuţă neagră pe  
care era scris numele Julie cu litere aurii. Sharon ieşi din magazin şi  
se opri o clipă ca să se orienteze mai bine. Circulaţia era  
aglomerată, iar zgomotul maşinilor o asurzea.

O maşină roşie, sport, ieşi din şirul celorlalte care se îndreptau  
spre sud şi se opri lângă trotuar, la câţiva metri de ea. Bărbatul de  
la volan se întoarse, făcându-i semne disperate. Sharon se îndreptă  
spre el; chipul lui era luminat de o neîncredere bucuroasă.

* Nu-mi vine să cred! strigă el, entuziast. E ca un vis devenit  
  realitate!

în faţa expresiei intrigate a lui Sharon, reluă în franceză:

* Ah, scuze, domnişoară. Credeam...
* Sunt din Anglia, îl linişti ea. Dar tot nu pricep nimic din ce  
  spuneţi.
* Chipul dumneavoastră e... perfect!

îi ceru să se întoarcă din profil şi apoi clătină din cap, satisfăcut.

* Sunteţi excat Lucci!

Discuţia lor atrăsese deja câţiva curioşi. Sharon dădu să plece.

* Nu mă cheamă Lucci.
* Ştiu, dar e acelaşi lucru.

Bărbatul se răzgândi şi clătină din cap, râzând.

* Mă scuzaţi. în entuziasmul meu, am uitat să mă prezint.  
  Numele meu este Dominic Foster.

Ea părea să nu înţeleagă, aşa că el ridică din sprâncene a mirare.

* Sunt fotograf, adăugă el, amabil. Credeam că aţi auzit de mine.
* Ah, da, desigur! Scuze, nu am făcut apropierea...
* E vina mea; ar fi trebuit să vă explic mai bine, dar sunteţi exact  
  ce căutam... şi... Aproape că nu mi-a venit să-mi cred ochilor.

Aruncă o privire în jur şi se hotărî rapid:

* Nu putem discuta aici. E o cafenea în apropiere. Haideţi să  
  mergem acolo.

Fără să mai aibă timp să se gândească, Sharon se trezi în maşina  
roşie. Dar chiar dacă s-ar fi gândit, nu ar fi refuzat. Era prea  
curioasă.

Privi profilul frumos al bărbatului, încercând să-şi amintească  
tot ce ştia despre el. Dominic Foster era unul dintre celebrii  
fotografi de modă din Europa. Se căsătorise la douăzeci şi cinci de  
ani şi divorţase la douăzeci şi şase, câteva luni mai târziu. Este un  
geniu al fotografiei, se spunea mereu despre el; un tip capabil să  
facă dintr-un simplu portret o operă de artă. Şi acest om credea  
despre ea că e perfectă. De ce?

Ajunseră la cafenea. El se îndreptă grăbit către o masă liberă şi  
făcu semn chelnerului. O dată acesta plecat, Sharon îşi privi  
companionul curioasă şi întrebă:

* Cine e Lucci?
* Peste şase luni, toată lumea va vorbi de ea, spuse el, cu un  
  zâmbet. Este chipul care va lansa o gamă nouă de produse  
  cosmetice. Ar trebui să aibă un look nou... care să atragă atenţia, pe  
  afişe sau în paginile revistelor. Adineaori, am fost gata să-mi lovesc  
  maşina, pentru că un şofer se uita la dumneavoastră în loc să fie  
  atent la drum. Asta mi-a atras şi mie atenţia şi nu pot decât să-i fiu  
  recunoscător.

Vorbind, o privea cu o atenţie profesională.

* Dar credeam că sunteţi franţuzoaică. Coafura, felul în care  
  sunteţi îmbrăcată şi mersul... sunt de un şic indiscutabil.

Ea fu pe punctul de a-i spune că această imagine era una  
recentă, dar ceva o opri. Dacă vreun bărbat obişnuit i-ar fi vorbit  
astfel, ar fi fost foarte flatată. Dar acum îl avea în faţă chiar pe  
Dominic Foster, care o lăuda. Şi care voia să-i propună chiar să-i  
"folosească" faţa pentru o campanie publicitară. Era de necrezut!

* Mai am la dispoziţie o lună înainte de a mă apuca de lucru,  
  explică el. Unde vă veţi afla atunci? Apropo, nici nu vă ştiu numele.
* Sharon...

Dintr-o dată, toată bucuria i se risipi.

* Sharon Brent, reluă ea, cu o voce fără expresie. îmi pare rău,  
  domnule, dar cred că soţul meu nu mă va lăsa să accept propunerea  
  dumneavoastră.
* Sunteţi căsătorită? Aş fi jurat că...

Se opri şi ridică din umeri, zâmbind.

* Dar decizia va fi a dumneavoastră, nu? Soţul are dreptul să dea  
  sfaturi, dar, în ziua de azi, nu mai poate comanda orice acţiune a  
  soţiei. Aţi vrea să spuneţi da. Am văzut-o în ochii dumneavoastră.  
  Ochi foarte frumoşi, trebuie să adaug, chiar şi fără strălucirea pe  
  care le-o va da Lucci.

O privi.

* Ascultaţi-mă o clipă. Dar dacă voi vorbi eu cu soţul  
  dumneavoastră? Presupun că se află la Saint-Tropez...
* Da, dar nu cred că...
* Unde locuiţi?
* La... Vaporul nostru se află în port.

Mai hotărâtă, Sharon reluă:

* Va fi inutil efortul dumneavoastră.
* Dar trebuie să-l fac. V-am descoperit şi nu voi renunţa la  
  dumneavoastră atât de uşor. Am să vă conduc şi-i vom povesti  
  împreună afacerea soţului dumneavoastră.

Îşi imagină reacţia lui Lionel la acest dublu şoc şi fu gata să  
izbucnească într-un râs nervos.

* Nu e la bord. Iar la cină vom avea nişte prieteni invitaţi.
* În seara asta trebuie să mă întorc la Cannes. Când faceţi  
  următoarea escală?
* Nu ştiu.

Ochii lui căprui avură o sclipire războinică.

* Bun. Când vă întoarceţi în Anglia?
* Peste vreo două săptămâni.
* Atunci, lăsaţi-mi adresa şi numărul de telefon.. Am să vă caut

eu.

* Dacă nu veţi găsi pe altcineva până atunci...

Vocea Sharonei exprima o tristeţe inconştientă.

El îi zâmbi şi spuse:

* Pe dumneavoastră vă vreau, doamnă Sharon Brent. Şi ceea ce  
  vreau, obţin mai întotdeauna. Deci, adresa! ordonă el.

După o scurtă luptă cu sine, i-o scrise pe o foaie de hârtie.  
Dar era aproape convinsă că nu va mai auzi niciodată de el. Cu toate  
astea, bucuria adusă de aceste câteva clipe îi încălziră sufletul.  
Dominic luă adresa şi spuse:

* Mai avem aproximativ o oră până la venirea serii. Mi-ar plăcea  
  să vă fac câteva poze.
* Aici?
* Nu. Dar vom găsi un loc.

Se ridică şi puse pe masă câteva bancnote.

* Haideţi!

Sharon se trezi pentru a doua oară în maşina roşie. Porniră la  
drum.

Dominic descoperi în sfârşit un loc ideal într-o mică piaţetă.  
În mijlocul ei se afla o fântână de piatră. Fotograful îşi aşeză

modelul în aşa fel încât chipul ei să fie reflectat pe covorul de apă.  
Lumina scăzuse.

încercă să se destindă şi chiar reuşi atâta timp cât se învârti în  
jurul ei ca s-o studieze din toate unghiurile, dar simţi brusc cum  
trăsăturile îi devin rigide când începu s-o pozeze. Ca s-o distrag',  
fotograful începu să vorbească, foarte natural. îi plăcea teatrul?  
Ce părere avea despre bucătăria franceză, în comparaţie cu cea de  
acasă? Observase forma ciudată a acestei pietre, care se afla lângă  
mâna ei? Concentrată să-i răspundă, Sharon îşi uită treptat  
timiditatea, reacţionând prompt doar la sunetul vocii lui, ca  
hipnotizată.

* Sunteţi formidabilă, spuse el, când se hotărî în sfârşit să  
  termine sedinţa de pozat.

Abia când îl văzu aşezându-şi aparatul în suport, Sharon realiză  
cât de târziu trebuie să fie. Soarele coborâse, umbrele erau mai  
alungite. Se aflau aici de multă vreme... prea multă.

* Trebuie să mă întorc acasă, spuse ea. Am întârziat deja.
* Vă conduc eu, răspunse Dominic calm. Dar mai întâi, trebuie  
  să aflăm unde suntem.

Era mai mult de şapte când găsiră în sfârşit portul.

* Care e vaporul dumneavoastră? întrebă Dominic.
* E pe undeva pe aici, răspunse ea, vag.

Dădu să coboare din maşină, dar el o reţinu, prinzând-o de  
mână. în lumina crepusculară, îi fu greu să-i descifreze expresia.

* La revedere, micuţă Lucci, spuse el, sărutându-i mâna. Ne vom  
  revedea cât de curând.

John Erskine stătea pe pasarelă şi se ridică văzând-o pe Sharon  
urcând la bord. Ea zâmbi, observându-i mirarea.

* Doamnă Brent. Era să nu vă recunosc. Vreau să spun... sunteţi  
  foarte diferită.
* Ştiu. Vă place? Noul meu aspect, vreau să spun...
* Da! Vă stă foarte bine. Domnul Brent ştie?

În acest moment, nimic nu o mai putea descuraja.

* Nu, e o surpriză. Unde e?
* În salon, cred. Mi-a spus să-l anunţ când veţi veni.
* Atunci, vă rog să-i spuneţi că mă duc să mă schimb.

Ca să ajungă în cabină, ocoli salonul. În lumina discretă din  
cameră, Sharon îşi privi chipul în oglindă. Iar fata cea nouă părea  
mult mai sigură pe sine. Se simţea gata pentru orice. În această  
seară, nu va lăsa nimic din ce Lionel va face sau va spune s-o  
rănească.

Pijamaua de mătase neagră părea la fel de atrăgătoare aici ca şi  
în vitrina magazinului. Scoase din cutia de bijuterii lanţul greu de  
aur pe care soţul ei i-l oferise la nuntă şi îl puse la îndemână.  
Intră în baie şi răsuci cheia în broască.

După câteva minute, opri duşul şi auzi că era cineva la uşă.  
Lionel strigă iritat:

* Sharon, în curând e şapte şi jumătate. Ce naiba faci?
* Mă pregătesc, răspunse ea cu un calm surprinzător.  
  Pentru întâlnirea cu prietenii tăi. Nu vrei să le fac o impresie bună?
* Vreau să fii acolo ca să-i primeşti, replică el.
* Voi fi.

Nu avea nici cea mai mică intenţie să-şi respecte cuvântul, dar  
nu era necesar să ştie şi el. Va sosi când toţi vor fi deja adunaţi.  
Se gândi dacă nu cumva această decizie însemna de fapt o lipsă de  
curaj: refuza să-l înfrunte singură. Dar îndepărtă repede această  
idee.

Se asigură că Lionel plecase şi abia apoi ieşi din baie şi fugi  
direct la uşa cabinei, pe care o închise imediat cu cheia. Îi era  
teamă ca el să nu se întoarcă.

Mâna îi tremura şi îi fu destul de greu să se machieze.  
Când termină, părul şi-l aranjă simplu cu mâna.

îşi puse pijamaua şi se îndreptă emoţionată spre oglindă.  
Dacă făcuse o teribilă greşeală? Dar îşi revăzu silueta subţire şi  
frumos conturată şi se linişti. Mătasea direct pe piele îi dădea o  
plăcere aproape senzuală.

Ezită o clipă. Trebuia oare să se ducă în salon? Un hohot de râs  
bărbătesc o convinse. Vocea nu era a lui Lionel, ceea ce însemna că  
invitaţii sosiseră. Venise momentul să-şi facă intrarea.

Scara ducea direct către puntea din spate, exact în locul unde  
era amenajat un loc de conversaţie. Micul grup instalat pe canapele  
capitonate, în faţa meselor joase, nu o zăriră decât când ajunse la  
jumătatea scării. Imediat, vocile amuţiră. Sharon observă mişcarea  
bruscă a lui Lionel, care se ridicase uimit, dar evită să-l privească.

* îmi cer scuze, spuse ea zâmbindu-le celorlalţi patru. Nu mi-am  
  dat seama că e aşa târziu.

Cei doi bărbaţi se ridicară la rândul lor. Cel mai înalt părea  
absolut fermecat de frumuseţea ei.

* A meritat aşteptarea, spuse el.

Impasibil, Lionel făcu prezentările. Simone Duval, înaltă,  
brunetă, sigură pe sine, era mai mult impresionantă decât  
frumoasă; purta o rochie simplă stil tunică albastru închis,  
despicată în părţi; singura tuşă de culoare era broşa ei ciudată din  
email, pusă nu pe piept, ci pe un braţ, puţin mai jos de umăr. Ea o  
întâmpină pe Sharon fără căldură, cu un zâmbet uşor forţat.

* Nu eşti deloc aşa cum mă aşteptam, declară ea, fără să explice  
  ce voia să spună prin asta.

Alain Renaud îi aminti de Jacques, nu prin trăsăturile feţei, ci  
prin comportament. Se părea că era de vârsta lui Lionel, cu trei sau  
patru ani mai mare decât Simone.

Celălalt cuplu, tot de francezi, părea mai în vârstă; erau Annie şi  
Raoul Marchand.

Aşezată între Raoul şi Alain, Sharon se simţi minunat.  
Mai rezervat decât Alain, Raoul căuta subiecte de discuţie care ar fi  
putut-o interesa. Cunoştea Londra, îi plăcea foarte mult oraşul şi se  
aştepta ca şi vecina lui de masă să fie la fel de familiarizată cu  
frumuseţile capitalei. Dar ea fu nevoită să recunoască faptul că  
majoritatea monumentelor îi erau necunoscute, cel puţin la  
interior.

John Erskine îi servea, îmbrăcat în haină albă şi pantaloni negri.  
Simone îl trata cu o cordialitatea evidentă, ca şi cum ar fi vrut să  
sublinieze faptul că venea des la bordul vasului. Sharon îşi dădu  
seama că gesturile ei erau exagerate şi, în mod evident, John era de  
aceeaşi părere.

Luară cafeaua pe punte. Sharon încerca să atragă atenţia soţului  
ei şi îi pândea reacţiile. Dar el nu părea să observe nimic. Arăta vesel  
şi destins, ca şi cum totul între ei ar fi fost minunat.

Alain propuse un dans şi o invită pe Sharon.

Ajunşi pe ring, el îi şopti:

* Mereu am crezut că fetele engleze sunt drăguţe, dar lipsite de  
  stil. Acum, mă văd nevoit să-mi schimb părerea.
* Nu te lăsa păcălit. A trebuit să vin în Franţa ca să ajung la acest  
  rezultat, răspunse ea, zâmbind.
* Te referi la coafură? Se vede că este creaţie franceză. Dar nu  
  mă refeream numai la asta, Sharon.

Pronunţat cu accent, numele ei părea foarte diferit.

* Felul în care ai apărut astă seară: asta numesc eu clasă.

Ea izbucni în râs.

* Lionel ar numi asta lipsă de punctualitate. Dar şi el e englez.
* Ar fi trebuit să te căsătoreşti cu un francez. Ar fi ştiut să te  
  aprecieze. O femeie drăguţă nu are nevoie de punctualitate: trebuie  
  să-i fim recunoscători că se află aici.

După o scurtă pauză, o întrebă cu o francheţe dezarmantă:

* Te-ai căsătorit din dragoste?

Uimită peste poate, Sharon deveni încordată.

* Ce întrebare ciudată!
* E o întrebare foarte simplă, la care deja ai răspuns. Nu pari  
  deloc îndrăgostită.

Ea îşi reveni repede şi trecu la atac.

* Poate că e vorba despre celebra rezervă britanică în faţa unor  
  întrebări atât de personale. Tu o iubeşti pe Simone?
* Bineînţeles. Dar asta nu mă poate împiedica să doresc alte  
  femei.
* Dar ar putea măcar să te oprească.
* Să mă oprească să iau ceea ce doresc, poate, nu să doresc.  
  Iar pe tine te doresc, adăugă el cu o voce gravă, mângâietoare.

Ea îşi păstră surâsul.

* Cred că trebuie să ne întoarcem la masă, răspunse Sharon.

Fără să insiste, el o conduse înapoi şi interveni în conversaţie ca

şi cum nu s-ar fi petrecut nimic între ei. Sharon evită privirea  
Simonei, dar o întâlni pe aceea a lui Lionel. Soţul ei avea aceeaşi  
expresie enigmatică, dar Sharon putea să jure că ştia ce îi spusese  
Alain în timpul dansului.

Dansă apoi cu Raoul, iar Lionel îi urmă aproape imediat, cu  
Simone. îi fu imposibil să audă ce îşi spuneau, dar cei doi stăteau  
foarte aproape unul de altul. Privindu-i, peste umărul lui Raoul,  
Sharon se întreba dacă cei doi nu fuseseră şi mai apropiaţi... înainte  
ca Simone să-l întâlnească pe Alain sau chiar după aceea.

Raoul îşi alegea mai bine termenii în engleză, dar vorbea cu mai  
puţină siguranţă decât Alain sau Simone.

* Am fost foarte încântaţi, spuse el, să aflăm că Lionel s-a hotărât  
  în sfârşit să se căsătorească. A meritat aşteptarea.
* Mulţumesc, răspunse ea.

Sinceritatea evidentă a vorbelor lui o emoţiona, dar în acelaşi  
timp avea impresia că interpretează un rol. Oare Raoul ar fi avut  
aceleaşi vorbe frumoase şi despre modelul original? se întrebă ea.  
Cu siguranţă, nu ar mai fi fost obiectul unor astfel de atenţii...  
Poate doar din partea lui Jacques. Dar de acum înainte, admiraţia  
profesională a lui Dominic Foster o va ajuta mereu în momentele de  
îndoială. Chiar dacă nu avea să-l mai vadă vreodată, amintirea  
acelor clipe va rămâne. Spera totuşi ca el să se ţină de cuvânt şi să  
o caute. În ciuda tuturor obstacolelor care-i stăteau în cale, îşi  
dorea cu disperare s-o întruchipeze pe Lucci.

* De când îl cunoşti pe Lionel? întrebă ea.
* De mult. La început, părinţii noştri aveau relaţii de afaceri şi  
  noi ne-am împrietenit. Annie îl place mult pe soţul tău.
* Dar Simone?

Ea simţi cum palma lui îi mângâie spatele, dar rămase la fel de  
calmă.

* Şi ea se ocupă de afaceri?
* Nu în domeniu, răspunse Raoul, căruia îi era greu să discearnă  
  dacă întrebările ei erau sau nu inocente. Are un lanţ de magazine.  
  Se numesc Julie.
* Doamne! zise ea, uimită. De acolo mi-am cumpărat toaleta  
  asta!
* Aşa şi pare. Din fericire pentru portofelul meu, Annie îşi rar  
  lucruri de acolo.

Apoi, ca şi cum ceva l-ar fi jenat, se apropie brusc de celălalt  
cuplu de dansatori.

* Sharon e una dintre clientele tale, Simone. Nu ţi-ai recunoscut  
  semnătura?

Ochii negri ai fetei o priviră a clipă pe Sharon.

* Ai gusturi bune, zise ea.
* Costisitoare, adăugă Lionel, pe un ton lejer. Preţurile tale sunt  
  exorbitate, Simone.
* Calitatea se plăteşte, ripostă aceasta. Ai putea să-i refuzi soţiei  
  tale o mică plăcere ca asta?

Râsul lui Sharon sună fals.

* Nu-mi refuză nimic. Nu-i aşa, Lionel?

Era încă în braţele lui Raoul. Soţul ei o privi zâmbind.

* Cine ar putea?

Urmă o scurtă tăcere.

Raoul o eliberă pe Sharon şi întinse mâna spre Simone.

* Să-i lăsăm pe tinerii însurăţei să termine acest dans împreună.  
  în fond, să nu uităm că sunt în luna de miere.

Sharon se apropie de Lionel cu oarecare regret.

* Trebuie să fii ceva mai convingătoare, o sfătui el cu voce joasă,  
  strângând-o la piept. Nu vrem să ne dezamăgim oaspeţii, nu-i aşa?  
  Suntem îndrăgostiţi nebuneşte unul de altul, mai ţii minte? Nu poţi  
  să-ţi joci rolul cum trebuie?

Fără să vrea, atingerea lui îi trezi simţurile. Abandonă prudenţa  
şi-şi trecu braţul după gâtul lui.

* Cum? Aşa? şopti ea.
* E mult mai bine.

Felul în care rostise aceste cuvinte o făcu să freamăte.

* Nu porţi nimic pe dedesubt, adăugă el.
* Nici nu se poartă, spuse ea, încercând să-şi păstreze stăpânirea  
  de sine. Ce zici de noua mea frizură? Sau nici n-ai remarcat-o?
* Ar fi fost dificil. Intenţia ta a fost să fii remarcată...  
  Te-ai schimbat în multe privinţe.
* În bine sau în rău?
* Depinde din ce punct de vedere priveşti. Fata pe care am luat-  
  o de soţie a dispărut cu totul. Pari... foarte conştientă de farmecul  
  tău. Şi Alain a remarcat asta. Dar nu cred că i-ar fi dat atenţie femeii  
  care erai când am sosit aici... chiar în după-amiaza asta. Şi cred că  
  mai e ceva, reluă el după un scurt moment de tăcere. Ţi s-a  
  întâmplat ceva astăzi?
* Da. Am cheltuit mulţi bani. Banii tăi. Mi-a făcut mare plăcere,  
  dar mă simt şi puţin vinovată.
* Ai grijă cu plăcerile astea scumpe, făcu el ironic. Nu sunt un  
  tip chiar aşa uşor de manipulat.

Ea se îndepărtă puţin şi spuse şoptit:

* Dacă scopul meu când m-am căsătorit cu tine era cel pe  
  care-l bănuieşti, vorbele surorii tale m-ar fi lăsat rece.
* Cred că orgoliul tău a fost rănit. Îţi plăcea ideea că sunt  
  îndrăgostit de tine, chiar dacă nu mă iubeai.
* Nu-i adevărat. Vorbele ei m-au durut tocmai pentru că te  
  iubeam.
* Deja exagerezi. Ai intrat în rol mai bine decât trebuia.  
  Iar imaginaţia ta e bogată. Dacă m-ai fi iubit, mi-ai fi dat şansa să mă  
  explic. Problema e că nu ai curajul propriilor convingeri. Dacă ai fi  
  trecut peste neplăcerea de a face dragoste cu un bărbat pe care  
  nu-l iubeai, ar fi putut chiar să-ţi placă şi nu mi-aş fi dat seama de  
  nimic. Dar acum ştiu... şi nu vei putea schimba nimic încercând.  
  Clar?
* Dar nici nu intenţionez! zise ea, cu o voce înăbuşită.

El o trase din nou spre el.

* Vom vedea. Vreau să ştiu până unde merge prefăcătoria ta.  
  Era trecut bine de miezul nopţii când invitaţii se hotărâră să

plece. Simone îşi luă rămas-bun de la Lionel cu vizibil regret.

* Ne-am simţit foarte bine. Vă veţi mai opri aici când vă  
  întoarceţi la Marsilia?
* Posibil. Depinde de ce timp o să dispunem. Data viitoare, am  
  putea să mergem împreună câteva zile la Monte Carlo.
* Păcat că sunteţi în luna de miere, făcu Alain, pe un ton lejer.  
  Dacă lucrurile ar fi stat altfel, chiar acum v-am fi luat pe sus şi v-am  
  fi dus la Monte Carlo. Am să aştept cu nerăbdare următoarea  
  întâlnire, adăugă el, zâmbind către Sharon.

Rămasă singură cu Lionel, Sharon evită să-l privească.

Se întoarse grăbită şi spuse:

* Mă duc la culcare.
* Ştiu. Cobor şi eu.

Ea fu nevoită să-l privească şi zări în ochii lui o strălucire  
glumeaţă.

* în nici un caz, ţipă ea.

John sosi, ca să strângă paharele şi sticlele.

* Vom discuta jos, spuse Lionel. Nu vreau să ne audă cineva.

Ea coborî înaintea lui, încercând să-şi adune curajul. Nu părea

să glumească, dar nici ea nu-i va ceda. Totuşi, era lipsită de putere;  
o parte din ea îl dorea. Şi împotriva acestui lucru trebuia să lupte.  
El închise uşa cu cheia.

* Pentru eventualitatea în care ţi-ar veni ideea să fugi, explică el.  
  O privi zâmbind.
* Cel care ţi-a făcut coafura asta ştia meserie. Puţine femei pot  
  purta acest stil. Şi nu mi te-aş fi imaginat aşa înainte de a te vedea.  
  Ca să spun drept, am remarcat că nu am fost singurul bărbatemoţionat de intrarea pe care ţi-ai făcut-o astă-seară. L-ai jucat pe  
  degete pe sărmanul Alain...
* Din partea lui a fost o reacţie pur fizică.
* Ştiu foarte bine. La fel s-a întâmplat şi între noi când dansam.  
  Sau chiar acum, când vorbim...

Ea îl privi scoţându-şi smochingul şi cravata. Le aruncă neglijent  
pe fotoliu.

* Nu am să fac dragoste cu tine, Lionel, reacţionă ea.

Singurul lui răspuns fu un zâmbet radios. Îşi desfăcu nasturii

cămăşii şi se apropie de ea ca s-o ia în braţe.

* Nu am rezolvat încă încurcătura cu noaptea nunţii.

Rezistenţa lui Sharon nu dură mult.

Fără voia ei, începu să cedeze treptat săruturilor lui.

Nu mai era în stare să-i refuze nimic.

O dezbrăcă fără grabă şi în privirea lui se născu o flacără la  
vederea trupului ei gol.

* Eşti atât de frumoasă, murmură el. Nu te îndepărta. Vreau să  
  te văd...
* Lionel... te rog...

El râse încetişor, o luă în braţe şi-şi trecu degetele peste spatele  
ei gol.

* Dezbracă-mă.
* Nu... pot.

Dar se înşela. El îi ghidă mâinile până când şi ultimul lui  
veşmânt dispăru, fără să se oprească nici o clipă din a-i săruta gâtul,  
ceafa şi lobul urechii.

Ea îşi simţea ntreg trupul cuprins de flăcări.

Atunci, el o ridică, o aşeză pe pat şi se întinse lângă ea.

* Nu mai tremua, zise el, cu buzele în părul ei. Nu-ţi fac rău...
* Spune-mi că mă iubeşti, îl imploră ea. Chiar dacă nu e  
  adevărat, spune-mi.
* Nu, răspunse el fără să ridice vocea, dar pe un ton inflexibil.  
  Şi nu-mi spune nici tu, nu vreau să aud asta. Eşti aici, pentru că  
  dorinţele noastre sunt aceleaşi, nu din alt motiv.

Ea vru să-l respingă, dar mâinile lui deveniră mai puternice, iar  
vocea dură.

* E prea târziu ca să te răzgândeşti. Nu am să te las să pleci.  
  Sau te vei bucura, sau vei suferi. Alegerea îţi aparţine.

Sharon alese să uite totul şi i se dărui, simţindu-se ca într-un  
paradis al plăcerilor...

A doua zi dimineaţă, când se trezi, Sharon observă că Lionel  
dormea în patul lui.

Se întoarse spre el, amintindu-şi noaptea petrecută împreună,  
cu un sentiment confuz. Experienţa fusese absolut minunată,  
dincolo de orice aşteptări... Dar dacă această noapte ar fi fost cu  
adevărat noaptea nunţii lor, ar fi fost cea mai fericită femeie din  
lume. Aşa...

El îi simţi privirea şi deschise ochii, zicând tandru:

* Vino lângă mine.

Ea însă nu-l ascultă. Se întoarse pe spate, încercând să lupte cu  
suferinţa care o cuprinsese.

* Asta-i tot ce vrei de la mine, nu?
* E tot ce avem, zise el, mai dur. Şi trebuie să profităm de asta.  
  Plăteşte-ţi datoria, şi poţi să cheltuieşti câţi bani doreşti.
* Chiar şi la Julie?
* Va fi cam dificil. Astăzi plecăm din Saint-Tropez.
* Sărmana Simone, zise ea cu o voce spartă. Nu pot să spun că  
  nu ştie ce pierde. Sunt foarte sigură de contrariul.

El dădu la o parte cuvertura.

* Dacă nu vrei să vii, am să vin eu la tine.

De data asta, fu mai puţin tandru ca noaptea trecută, dar ea îi  
răspunse la fel de pasionată mângâierilor.

Mai târziu, pe când se afla încă în braţele lui, Sharon spuse,  
răguşită:

* Eşti un tip josnic, Lionel.

El râse scurt.

* Datorită ţie. Dar, până la urmă, ar trebui să te bucuri. Ai fi  
  putut să nu simţi nici o plăcere.
* Încă se poate întâmpla.
* Şi va fi cu atât mai rău pentru tine.

Ea îi simţi respiraţia călduţă în obraz. Buzele lui se aflau aproape  
de pielea ei.

* Îmi place aşa cum e şi nu am intenţia să mă opresc. Dar banii  
  te vor răsplăti. Nu asta vrei de la mine?
* Nu vreau nimic de la tine, Lionel, zise ea cu disperare. Eu...
* Nu începe iar, e inutil. Eşti altcineva, trebuie să-ţi respecţi  
  noul rol.

Se ridică, îşi luă halatul de casă din mătase, aruncat pe fotoliu.

* Cred că mulţi vor avea un şoc la întoarcerea acasă. Am luat o  
  mică inocentă şi aduc înapoi o sirenă. Mă întreb pe care dintre cele  
  două o va prefera tata.

***Capitolul 6***

Se aflau acasă de două zile când Richard Brent veni în vizită.

O găsi pe Sharon în salonul de muzică. Cânta la pian.  
Soarele după-amiezii îi lumina părul.

în faţa surprizei comice a socrului ei, Sharon izbucni în râs.

* Vă gândeaţi că aţi greşit casa? întrebă ea, ieşindu-i în  
  întâmpinare. E noul meu stil... francez.
* Nu, e mai mult de atât, făcu el, examinând-o cu o expresie  
  ciudată. Eşti o persoană total diferită. Transformarea asta ţi-a fost  
  sugerată de Lionel?
* Nu. Mie mi-a venit ideea. Nu vă place?
* Nu ştiu încă, spuse el prudent. îmi plăcea cealaltă Sharon.  
  Trebuie să fac cunoştinţă cu cea nouă.
* Dar nu m-aţi cunoscut foarte bine, ripostă ea. Nu a fost timp.  
  Vreţi un aperitiv sau preferaţi un ceai?
* La ora asta, ceai.
* în câteva minute va fi oricum servit. Doamna Reynolds ştie că  
  sunteţi aici, nu?
* Da, m-am întâlnit cu ea în vestibul.  
  îi zâmbi şi se aşeză.
* Am avut impresia că ar fi vrut să sun în loc să intru direct.  
  Cred că are dreptate: nu mai sunt stăpânul casei. Cum te înţelegi cu  
  ea?
* Vom ajunge la un compromis... Intraţi direct întotdeauna.  
  Este încă locuinţa dumneavoastră.
* Nu. E a ta şi a lui Lionel. Nu-i acasă?
* Nu, a ieşit. Avea o întâlnire cu cineva.
* Cu cine?
* Nu ştiu. O vizită de afaceri, cred, adăugă ea, ascultând vizibil  
  uşurată pregătirea mesei pentru ceai alături, în vestibul.
* Duminica după-amiază? se miră Richard, clătind din cap.  
  Mă văd silit să am o discuţie cu el. Stai şi aşa destul de multă vreme  
  singură. Nu cred că e cazul să se întâmple asta şi în week-end.
* Cred că trebuie să se întoarcă, răspunse ea, grăbită.  
  Veţi rămâne la cină, nu?
* Mi-ar plăcea, dar mi-e imposibil. Fosta mea soţie a venit în  
  vizită la Copperlea, la Lora şi Jason, şi m-au invitat şi pe mine.  
  Fata asta nu va renunţa niciodată la speranţa de a ne vedea  
  împăcaţi. E prea târziu pentru aşa ceva, desigur, dar ce să-i faci?  
  Ea e la fel ca Lionel: îi place să dirijeze.
* Şi nu vreţi să vă lăsaţi un pic manipulat? întrebă ea, zâmbind.
* Numai dacă îmi place drumul indicat.

Uşa se deschise şi Sharon se ridică pentru a lua tava din mâinile  
doamnei Reynolds.

* Mulţumim, interveni Richard Brent. Acum, vă puteţi duce să vă  
  odihniţi.

O conduse până la uşă şi închise apoi în urma ei.

Sharon râse.

* Mi-ar plăcea să învăţ să mă port şi eu la fel. Câteodată nici  
  nu-mi mai dau seama care din noi e stăpâna casei.
* Tu, draga mea copilă. Dacă această femeie te enervează,  
  concediaz-o şi găseşte-ţi pe altcineva.
* Nu cred că va fi cazul. Aş putea să mă ocup chiar eu de casă.
* Vei avea tot timpul pentru asta când vor apărea copiii.

Fără s-o piardă din ochi, el luă de pe masă ceaşca.

* Vreţi să faceţi copii, nu?
* într-o bună zi... Sunteţi nerăbdător să deveniţi bunic?
* Poate fi plăcut... Mai ales că te poţi bucura de ei, fără să ai mari  
  responsabilităţi. Să creşti copii nu e o distracţie. Mai ales că nu sunt  
  niciodată aşa cum ţi i-ai fi dorit.
* Vă referiţi la Lionel?

El clătină din cap.

* în anumite privinţe a reuşit... în altele... Dar tu eşti soţia lui.  
  Nu trebuie să-ţi povestesc eu cât de inflexibil poate fi în anumite  
  chestiuni. Dar asta nu mă priveşte pe mine. Vreau să rămân  
  obiectiv.

Sharon întoarse capul. El o privi cu o expresie ciudată şi zise:

* Eşti fericită, sper, alături de el.
* Da, desigur, se grăbi ea să răspundă.

Zâmbetul lui ironic îi arătă că era departe de a fi convins de  
spusele ei.

* Avem şi noi discuţii, ca toată lumea, dar învăţăm să ne  
  obişnuim unul cu altul.
* Tu cu el sau el cu tine?... Nu, nu-mi răspunde. Felul în care vă  
  înţelegeţi nu vă priveşte decât pe voi.

Sharon nu avu intenţia să întrebe aşa ceva, dar cuvintele îi ieşiră  
de pe buze fără voie:

* De ce a trebuit să se căsătorească pentru a primi conducerea  
  companiei?

Lui Richard Brent îi trebui un moment de gândire ca să  
răspundă. O lumină înţelegătoare se putea citi în ochii lui.

* Îi era necesară o ancoră. O responsabilitate personală. E foarte  
  dotat pentru afaceri şi perfect capabil să conducă firma, dar era  
  prea dornic de distracţii...
* Mai ales dacă implicau... femei, făcu ea cu un surâs. Nu vă  
  neliniştiţi: ştiu foarte bine. Poate că v-am părut prea candidă în  
  timpul primei noastre întâlniri, dar nu sunt atât de proastă încât să  
  cred că sunt prima femeie din viaţa lui.
* Eşti prima pe care o iubeşte. Mi-am dat seama de asta atunci  
  când m-a sunat ca să-mi vorbească despre tine şi am fost sigur de  
  sentimentele lui când te-am văzut. Eşti atât de diferită de toate  
  celelalte, Sharon... Foarte tânără, nesofisticată şi oarecum  
  nesigură... dar nu lipsită de graţie şi de energie...
* O fată care nu inspiră dorinţă. Deci asta trebuie să însemne  
  dragostea.
* ... o fată care nu ar fi făcut niciodată această remarcă.

Cu ochii pe jumătate închişi, o privi cu interes.

* E nevoie de mai mult de două săptămâni pentru a ajunge la un  
  asemenea grad de cinism.

Ea roşi.

* Îmi cer scuze. Înţeleg ce vreţi să spuneţi.
* Încă îl mai iubeşti?
* Da.

Ce altceva putea răspunde? Alături de Lionel, cunoscuse toată  
gama de sentimente. Dacă toate acestea ar fi trebuit sintetizate  
într-un singur cuvânt, atunci acesta ar fi putut fi "dragoste".

* Bun.

Ochii lui cenuşii aveau strălucirea oţelului.

* Mi-aş dori să nu mă fi înşelat asupra influenţei tale  
  stabilizatoare.

Schimbă apoi subiectul, întrebând-o despre călătoria lor de  
nuntă. Ea fu pentru o clipă tentată să-i vorbească despre Dominic  
Foster, dar se stăpâni. Ar fi putut ca tatăl să-l întrebe pe Lionel  
despre asta şi cum el nu ştia nimic... De altfel, Dominic nici nu o  
căutase... Ce ar fi făcut dacă i-ar fi telefonat, nu ştia prea bine, dar  
se va gândi dacă va fi cazul.

Lionel îi găsi la întoarcere încă discutând. Era aproape ora şase.  
îşi salută afectuos tatăl şi se aplecă peste braţul fotoliului ca s-o  
sărute pe Sharon pe păr.

* Cum ţi se pare noua variantă a soţiei mele?
* încerc încă să-mi dau seama, mărturisi Richard cu un ton  
  ambiguu. Se pare că ţie îţi place.
* Cu timpul, te obişnuieşti cu orice. Mi-a fost destul de greu,  
  recunosc, adăugă el, îndreptându-se către bar, dar cred că am  
  reuşit. Cine ciocneşte cu mine?

Sharon şi socrul ei acceptară îndată. Ea luă în mâini paharul de  
Xeres şi zise grăbită:

* L-am invitat pe tatăl tău la cină, dar nu poate să stea.
* O reuniune de familie la Lora, explică Richard. Au venit  
  părinţii lui Jason... Şi cred că nici tu nu o să scapi de o invitaţie, cât  
  de curând.
* Vom lua noi iniţiativa: îi vom invita noi primii.

Lionel stătea aşezat pe braţul fotoliului lui Sharon, ţinându-şi  
mâna sprijinită de spătar.

* Ce zici, draga mea? Săptămâna viitoare ar fi bine?
* Nu înainte de sfârşitul săptămânii. Marţi pleci la Copenhaga,  
  sper că nu ai uitat. Nu cred că te vei întoarce mai devreme de joi  
  seara, interveni Richard.

Observă că expresia Sharonei se schimbă brusc şi întrebă:

* Nu ţi-a spus?

Ea clătină din cap.

* Nu încă.
* Aşteptam să vină momentul potrivit, spuse Lionel  
  imperturbabil. Atunci, rămâne pe sâmbătă. Anunţ-o tu pe Lora.  
  Şi pe mama, dacă-i face plăcere să vină. Parcă stă la ei o vreme, nu?
* Pentru cât timp, habar n-am.

Richard o privi pe Sharon, zâmbind.

* Nu am să le spun nimic despre transformarea ta. Cred că am  
  să mă distrez copios când am să le văd feţele.

Richard plecă pe la şapte. Sharon îl conduse până la uşă  
împreună cu Lionel, apoi, la întoarcere, se scutură uşor de braţele  
pe care soţul ei i le aşezase protector pe umeri.

* A plecat, zise ea. Poţi să redevii tu însuţi.
* Dar sunt eu însumi, replică el pe un ton amical.

Ea ridică spre el o privire suspicioasă.

* Îmi place să te ating.

Îi ridică bărbia cu un deget şi o sărută pe buze. Ea nu avu nici o  
reacţie, dar Lionel o privi în continuare zâmbind.

* Nu mă provoca, spuse el ameninţător. Dacă nu, am să cer să  
  nu se mai servească cina şi te duc sus... Doamna Reynolds va avea  
  la ce să mediteze în noaptea asta.
* Numai la asta te gândeşti?
* Numai când sunt cu tine. Iar faptul că deteşti ce se întâmplă  
  între noi nu face decât să-mi crească plăcerea.

Dar, cu un gest de neaşteptată oboseală, o eliberă.

* Cred că pot să mai aştept. Când a venit tata?
* De vreo oră-două.

Era absurd, dar acum şi-ar fi dorit ca mâinile lui s-o mai atingă.

* Voia să ştie dacă sunt fericită cu tine.
* Şi ce i-ai spus?
* Desigur... sunt în al nouălea cer... Ce altceva puteam spune?

El o privi îndelung, cu răutate.

* Asta şi aşteptam de la tine.

Obosită, Sharon renunţă la luptă.

* Nu te îngrijora. Nici el nu se aşteaptă la o înţelegere deplină.  
  Nu ne cunoaştem de foarte mult timp...
* Foarte bine, dar ne vom strădui să trăim fericiţi până la adânci  
  bătrâneţi.
* Vrei să spui să ne prefacem că trăim fericiţi...
* Dacă vrei tu, conveni el pe un ton indiferent. Eu mă duc să mă  
  schimb. Probabil că asta e ultima mea seară liniştită. Mă aşteaptă o  
  perioadă grea.

Sharon aşteptase cu nerăbdare să aibă la dispoziţie măcar o zi  
numai a ei. Şi iată că ocazia se ivise, dar nici nu trecu bine jumătate  
de zi şi începu să se plictisească. Afară, vremea se stricase şi norii  
negri şi aversele repetate de ploaie o ţineau prizonieră în casă.  
Să nu ştii să conduci e câteodată o adevărată pacoste, se gândi ea.  
Şi i-ar fi luat foarte mult să înveţe, chiar dacă şi-ar fi găsit pe cineva  
dispus să-i arate. Nu avea intenţia să apeleze la Lionel.

Pe la ora patru începuse deja să spere că soţul ei avea să vină mai  
repede şi îşi ascunse cu greu dezamăgirea când el o sună de la birou  
ca să-i spună că nu terminase ce avea de făcut şi că ar face mai bine  
să mănânce fără să-l mai aştepte. Sharon cină la o mică masă în faţaşemineului, ascultând ploaia care batea în ferestre. Şi-ar fi dorit să  
nu se fi întors de pe Coasta de Azur.

Gândul o purtă spre scurtul lor sejur la Monte Carlo.  
Nu stătuseră acolo decât două zile şi două nopţi. Cinaseră la  
Cazino, privind jucătorii şi femeile elegante în rochii strălucitoare,  
cu bijuterii extravagante. Rochia pe care ea însăşi o purtase în cea  
de-a doua seară fusese minunată. La fel şi colierul de diamante pe  
care i-l dăruise Lionel. "Era necesar, draga mea", spusese el,  
aşezându-i-l la gât.

Amintindu-şi această scenă, Sharon îl revăzu îmbrăcat în superba  
lui ţinută de seară. Fusese foarte mândră când celelalte femei îl  
priviseră cu admiraţie. Îi prezentase mai multe persoane şi Lionel  
primise cu un zâmbet satisfăcut felicitările pentru alegerea soţiei.  
Primiseră numeroase invitaţii, dar le refuzaseră... trebuia să se  
întoarcă la Marsilia. Una peste alta, fusese acceptată, şi de atunci  
încrederea în sine îi sporise.

Şi avea nevoie de siguranţă pentru a primi pe cele două femei  
ale familiei Brent... Fără să se lase descurajată de acest gând, se  
apucă să facă meniul. Doamna Reynolds era o bună bucătăreasă, dar  
nu se putea compara cu Jean-Pierre. Astfel că era nevoită să  
alcătuiască un meniu reuşit fără să abuzeze de talentul ei.

Era mai mult de nouă când Lionel se întoarse în sfârşit acasă.  
Părea obosit... Cinase în oraş, spuse. Îşi puse un pahar de băutură  
şi-l dădu gata dintr-o singură înghiţitură, apoi se lăsă să cadă în  
fotoliu, cu picioarele întinse.

* Parcă e mai bine. Am muncit mult, dar măcar am terminat tot  
  ce aveam de făcut toată săptămâna.
* La ce oră pleci? întrebă Sharon. Treci mai întâi pe la birou?

El clătină din cap.

* Plec cu avionul de zece, iar de acasă - pe la opt. îi spui tu  
  doamnei Reynolds să-mi pregătească o omletă şi pâine prăjită pe la  
  şapte şi jumătate? Nu e nevoie să te trezeşti şi tu.
* Bine, zise ea gânditoare. Ştii, mă bătea gândul să mă duc  
  pentru două zile în nord cât eşti plecat.

El o privi mirat.

* La unchiul şi la mătuşa ta?
* Da.
* Observ că preferi să nu-i întâlnesc. Crezi că-i voi privi de sus?

Ea plecă privirea.

* Nu, deloc. Sunt convinsă că unchiul Brian te va plăcea. E tipul  
  de om care ia lucrurile aşa cum sunt. Nu-mi amintesc să-l fi văzut  
  vreodată pierzându-şi cumpătul.
* Dar cu mătuşa ta lucrurile stau altfel. Eşti sigură că-i va face  
  plăcere să te vadă?
* Nu, nu sunt sigură. Dar nici nu pot rămâne aici.
* în locul tău, aş încerca mai întâi să-i sun.
* Nu au telefon. Când i-am anunţat despre nuntă, am sunat la  
  un vecin.

Ca obosit de acest subiect, Lionel ridică din umeri.

* Faci cum crezi. Cred că am să mă întorc vineri, dar cel mai  
  probabil mă voi duce direct la birou. Nu uita de cina de sâmbătă.

Lui Sharon îi era greu să uite aşa ceva.

* Am să-i las meniul doamnei Reynolds înainte de a pleca.  
  Familia ta are vreo alergie la vreun fel de mâncare?
* Din câte ştiu, nu. în orice caz, mama va găsi cu siguranţă ceva  
  de criticat. Aşa face ea, oriunde ar fi. Nu-i da atenţie. Oricum, nu o  
  vom vedea foarte des. Eu şi cu ea nu am fost niciodată foarte  
  apropiaţi. Am fost prea rebel, adăugă el, zâmbind... Nu mă crezi...?
* Nu. Nu pari genul rebel. Pentru asta trebuie să-ţi lipsească  
  autocontrolul, şi mă îndoiesc sincer că ai suferit vreodată de aşa  
  ceva.

Ochii lui cenuşii avură o lucire greu de descifrat.

* Ţi-ar plăcea să mă vezi pierzându-mi cumpătul?
* Da, poate că astfel te-aş putea înţelege mai bine.

El începu să râdă.

* Îmi e de-ajuns să te fac pe tine să-ţi pierzi sângele-rece...  
  Am face bine să ne culcăm devreme, adăugă el. Mâine ne trezim  
  dimineaţă.

Sharon răspunse calm:

* Nu sunt încă pregătită să urc.
* Atunci, vom închide uşa cu cheia şi ne vom face un culcuş aici  
  pe covor, în faţa şemineului. Puţină aventură mă va ajuta să rezist  
  mai bine zilelor dificile care mă aşteaptă.

Ea simţi cum inima începe să-i bată mai repede. Ca de fiecare  
dată în această situaţie, dorinţa şi refuzul se luptau în ea.

* Doar nu ai făcut un legământ de castitate!

Îl privi cu atenţie. Doar maxilarele strânse îi trădau furia.

* Dar poate că ai dreptate, făcu el într-un final...

Se ridică brusc.

* Eu am să urc.

Ieşi din cameră. Sharon îşi muşcă buzele. Îşi meritase pedeapsa.  
De ce nu putea accepta limitele raporturilor lor? De ce nu încerca  
să profite de ceea ce această căsnicie îi oferea? Multe femei ar fi  
invidiat-o pentru situaţia ei. Cine se putea lăuda că are tot ce-şi  
doreşte?

Ceva din ea o îndemna să se ducă după Lionel, să-i simtă trupul  
alături de al ei, să se lase mângâiată de mâinile lui puternice şi  
tandre, sărutată de buzele lui senzuale.

Voia să simtă din nou emoţiile tumultuoase ale îmbăţişării sale.

Dar o parte din ea îşi dorea mai mult decât o dragoste fizică şi,  
pentru moment, această parte era mai puternică. Nu va ceda!

De altfel, lui Lionel i-ar fi făcut mare plăcere s-o respingă acum,  
după ce fusese refuzat.

"Iată-mă din nou în impas", concluzionă ea cu un suspin.

Dacă putea să tragă un profit oarecare din această căsătorie,  
atunci acesta nu putea fi obţinut decât cu sacrificii. Şi asta cu  
condiţia ca Lionel să vrea să prelungească pactul lor şi după  
momentul retragerii tatălui său din afaceri. Când va avea controlul  
absolut asupra companiei, Lionel nu va mai avea nevoie de  
subterfugii.

Sharon intră în dormitor aproape de miezul nopţii. Aşteptase ca  
soţul ei să adoarmă şi într-adevăr îl găsi dormind, cu spatele la uşă.  
Pentru a nu-l deranja, Sharon se pregăti de culcare în baie şi se  
strecură încetişor în pat, cu un oftat de uşurare.

în jurul era linişte şi întuneric profund. Ar fi trebuit să dea la o  
parte perdeaua, ca să poată vedea clarul de lună... Prea târziu.  
Şi somnul întârzia să apară. Era prea conştientă de prezenţa lui  
acolo, atât de aproape, şi totuşi atât de îndepărtat.

Mişcarea bruscă a lui Lionel o luă prin surprindere.  
Bărbatul dădu cearşaful la o parte, iar mâna i se încleştă în  
decolteul cămăşii ei de noapte. Trase hotărât şi îi sfâşie veşmântul  
de sus până jos. Prea uimită pentru a avea vreo reacţie, Sharon îl  
văzu aplecându-se asupra ei înalt, întunecat, fără milă...

Foarte repede, se desprinse apoi din braţele ei şi se întoarse pe  
spate, fără suflu.

- Aşa ar putea fi de fiecare dată, mormăi el. Ai face mai bine să  
te hotărăşti ce anume vrei până mă întorc.

Sharon suferea.

* Nu aveai dreptul să faci aşa ceva! reuşi ea să spună în sfârşit.  
  Nu sunt unul dintre bunurile tale, Lionel!
* E adevărat. Dar nu am de gând să accept un refuz voalat,  
  răspunse el cu o voce surdă, dură. Dacă aveai chef să spui nu, ar fi  
  trebuit s-o faci pur şi simplu.

Nu mai adăugă nimic. Tăcerea din jur devenise sufocantă.  
După câteva clipe, femeia se ridică şi intră în baie, închizând uşa cu  
cheia.

Aruncă în coşul cu rufe murdare cămaşa sfâşiată, dădu drumul  
la duş şi intră în cadă, fără să mai facă efortul de a-şi acoperi părul.  
Stătu sub jetul de apă călduţă timp îndelungat, încercând să-şi  
calmeze tremurul corpului. Dar adevărata suferinţă era cea a  
sufletului. Lionel o aşteptase treaz, o pândise... şi când se aştepta  
mai puţin, se repezise asupra ei într-un asalt brutal, sălbatic...  
Nimic din ce ea ar fi putut spune sau face nu justifica un asemenea  
gest.

Îşi uscă părul cu un prosop şi, cum singura haină aflată la  
îndemână era halatul lui Lionel, îl trase pe ea şi se strânse cu  
cordonul înainte de a deschide uşa. Lăsase lumina aprinsă pentru a  
se putea orienta.

Îl găsi pe Lionel stând în aceeaşi poziţie, cu ochii în tavan.  
Sharon se hotărî brusc şi traversă încăperea.

* Unde te duci? întrebă el.
* Să caut alt pat, răspunse ea, fără să se întoarcă.
* Nu pleci nicăieri, zise el cu glas neschimbat. Rămâi aici!
* Alături de tine? vorbi ea fremătând de dezgust. Nici nu mă  
  gândesc!

Întinse mâna spre uşă, dar el o ajunse dintr-o mişcare.  
Închise uşa cu o lovitură de picior, apoi o luă în braţe şi o purtă  
până la pat.

* Vei rămâne aici! repetă el, aruncând-o între perne.
* Pregăteşti un nou viol? îi aruncă ea, dezgustată.

Gura i se strâmbase de oroare.

* Cred că eşti mândru de tine!
* Ai căutat-o, răspunse el. Ar fi trebuit să procedez aşa când  
  eram la Lucerna, când mi-ai dezvăluit ce zace în tine. Sau credeai că  
  mă mai poţi păcăli?
* Nu, Lionel Brent, nici nu încercam, răspunse ea printre dinţi.  
  Nu te-am iubit niciodată. Nu aş putea iubi niciodată pe cineva ca  
  tine. De acum înainte nu te voi mai lăsa să te apropii de mine, ai  
  înţeles? Dacă încerci măcar să mă atingi, am să-i spun tatălui tău ce  
  fel de fiu are. Iar în cazul ăsta îţi vei putea lua adio de la scaunul de  
  preşedinte!

Timp îndelungat, Lionel nici măcar nu mişcă. Chipul îi părea ca  
de piatră, ochii îi erau îngheţaţi.

* Nu va fi nevoie să-ţi găseşti un alt pat, spuse el în sfârşit.  
  Oricum, eu am să plec. Dar când mă întorc, am să introduc acţiunea  
  de divorţ. Dacă ai de gând să rămâi la unchiul tău, să-mi laşi adresa.  
  Dacă nu, va trebui să te muţi unde crezi de cuviinţă.

Sharon avea inima strânsă, gâtul uscat, iar cuvintele se  
încăpăţânau să-i rămână pe buze.

* Lionel... eu...
* Nu, ajunge! La naiba cu funcţia de preşedinte. La naiba cu  
  toate astea!

Nu mai avu timp să răspundă. Lionel deja plecase. Nici nu mai  
era nimic de zis. Totul se terminase, şi asta numai din vina ei.  
Făcuse o greşeală şi se afundase din ce în ce mai tare.  
Definitiv, irevocabil. Această certitudine plutea asupra ei ca o  
greutate tangibilă.

Era trează când Lionel veni în cameră să-şi ia lucrurile, dar se  
prefăcu adormită, culcată pe burtă, cu faţa în perne. Îi pândea  
mişcările, sperând că va avea curajul să-l implore să uite ce se  
întâmplase noaptea trecută, s-o ia de la capăt la întoarcerea lui din  
Danemarca. Dar la ce bun? Lionel iubise la ea ceva, iar acum acel  
ceva dispăruse. Îi putea trezi dorinţa, dar asta era tot. Şi iată că  
pierduse şi acest atu.

I se păru că trecuse o veşnicie până când uşa se închise din nou  
în urma lui. Nu spusese nimic, dar Sharon avea impresia că ştiuse  
că este trează.

Se ridică în capul oaselor şi îşi strânse la piept genunchii,  
încercând să se gândească la ce avea de făcut. Călătoria în locurile  
natale nu i se mai părea o soluţie. La ce bun să se întoarcă la rudele  
ei înainte de a şti ce se va întâmpla cu viaţa ei? Îi rămâneau trei zile  
de gândire, trei zile lungi, îngrozitoare.

Dimineaţa fu groaznică pentru Sharon, iar vremea urâtă de afară  
nu făcu decât să-i accentueze angoasa.

Puţin înainte de ora unsprezece, sună telefonul. Sharon se afla  
în salonul de muzică şi se ridică greu ca să răspundă. Nu putea fi  
Lionel. Soţul ei se afla probabil deja în avion. Să fi intervenit o  
întârziere? Vocea masculină i se păru vag familiară.

* Sharon Brent?
* Da, spuse ea.
* Aşa credeam şi eu. La telefon, Dominic Foster... Vă mai  
  amintiţi de mine?
* Da.

Pentru cineva cu răsuflarea tăiată, vorbea destul de bine, se  
gândi ea.

* Nu mă aşteptam să sunaţi.
* De ce nu? Am găsit imaginea perfectă pentru Lucci... v-am mai  
  spus... iar aceea sunteţi dumneavoastră. Când e vorba de muncă, nu  
  sunt schimbător.

Făcu o pauză.

* I-aţi povestit soţului? întrebă el apoi.

Sharon simţi că trebuia să ia o decizie.

* Nu, răspunse ea. Dar nu are nici o importanţă.
* Da? Sunteţi deci gata să discutăm termenii contractului?
* Da. în orice condiţii.
* în orice caz, veţi vedea că sunt foarte generoase.

Sharon nu comentă.

* Cât ar dura să ajungeţi în oraş? continuă el.
* Astăzi?
* Da. Cei de la firmă au văzut fotografiile de la Saint-Tropez, iar  
  acum vor să întâlnească originalul.
* Deci nu e nimic sigur...
* Nu mai rămâne decât să semnaţi contractul. Dar mai întâi, vă  
  invit la masă în oraş...
* Bun. Ne vom întâlni într-o oră.

El alese restaurantul.

După ce închise telefonul, femeia rămase o vreme pe gânduri.  
în suflet i se trezise speranţa. Cu un amestec de hotărâre şi de  
bucurie, îşi spuse că lucrurile aveau să se îndrepte. Avea ocazia  
să-şi păstreze independenţa financiară după separarea pe care  
Lionel o propusese. De ce să mai spere că relaţia lor avea să se  
schimbe în bine? Aşa ceva era imposibil.

Sună după un taxi şi ceru să vină s-o ia la timp pentru a putea  
prinde trenul de douăsprezece şi urcă să se schimbe. Trebuia să  
aleagă o toaletă elegantă, dar nu foarte.

Se machie cu o grijă deosebită şi îşi puse rochia şi haina din  
mătase. Purta două tonuri frumoase de bej.

Ploaia încetase în fine: probabil că era un semn bun.

Trebuia să placă oamenilor de la Lucci. Viitorul ei depindea de  
asta.

***Capitolul*** **1**

Dominic era exact aşa cum şi-l amintea. Când o văzu intrând în  
bar, se desprinse din grupul de oameni cu care discuta aprins la bar  
şi-i ieşi în întâmpinare.

* Sunteţi foarte frumoasă şi foarte elegantă, îi spuse el, o dată  
  aşezaţi. Exact atât cât trebuie. Produsele Lucci nu vor fi deloc  
  ieftine.
* Sunt cu adevărat mai bune decât altele?
* Sarcina noastră este să lăsăm această impresie! răspunse el cu  
  un zâmbet. în orice caz, vor să încerce toate produsele pe  
  dumneavoastră în această după-amiază. Sper că nu sunteţi grăbită .
* Deloc.

El îi aruncă o privire contrariată.

* Soţul nu e acasă?
* E la Copenhaga, spuse ea, pe un ton care să descurajeze orice  
  întrebare.

Dar fotografului nu-i păsă.

* Am făcut o mică anchetă despre dumneavoastră. Sunteţi soţia  
  lui Lionel Brent... de acum o lună... Ceea ce face foarte stranie  
  comportarea dumneavoastră de astăzi.
* De ce?
* Cred că ştiţi foarte bine la ce mă refer.

Sharon nu adăugă nimic.

El aşteptă o clipă, apoi ridică din umeri.

* Se pare că luna de miere s-a terminat... ca şi banii...
* Dar nu m-am căsătorit pentru bani! ţipă ea.
* Nu în întregime, dar acest aspect a contribuit la farmecul  
  personal al soţului... şi poate că a fost suficient ca să vă facă să  
  treceţi cu vederea anumite aspecte ale caracterului lui.

Sharon tăcea.

* Vorbesc din proprie experienţă. Eu însumi m-am lăsat orbit de  
  minunata făptură a Dianei Hall, pe care am întâlnit-o acum cinci  
  ani. Mi-a luat ceva mai mult timp decât dumneavoastră ca să  
  descopăr că punctele ei forte nu puteau compensa defectele şi încă  
  şase luni pentru a admite toate astea şi a-mi lua rămas-bun de la  
  ea... Şi, atenţie! reluă el cu un zâmbet dezarmant, am avut câteva  
  avantaje de pe urma acestei relaţii - inclusiv o aparatură foarte  
  costisitoare.
* Talentul dumneavoastră v-a adus unde sunteţi astăzi, protestă ea.
* Şi norocul. Tot aşa cum norocul v-a ajutat şi pe  
  dumneavoastră. Fotografia de la nuntă arată cred o imagine foarte  
  diferită a dumneavoastră.
* Probabil că fotograful nu a avut talentul dumneavoastră de a  
  descoperi unghiurile favorabile.

El începu să râdă.

* V-aţi schimbat, să ştiţi, de la prima noastră întâlnire.  
  Probabil că v-aţi maturizat. Dacă reuşiţi acum, nu va trebui să mai  
  aşteptaţi nici un ajutor de la nimeni. Fără falsă modestie, vă spun că  
  faptul că v-am descoperit vă va deschide peştera comorilor.  
  Veţi debuta cu dreptul şi încă la vârf!
* Nu-mi va rămâne decât să cobor, ripostă ea pe un ton lejer.  
  Cu cine ne vom întâlni mai precis?
* Cu Roger Venables, directorul de producţie, şi cu Lucy Wells,  
  directorul de publicitate. Şi alţii, dar aceştia doi sunt cei care care  
  veţi lucra efectiv de acum înainte. Pentru ei, sunteţi pânza pe care  
  îşi vor picta tabloul. Aşa că nu trebuie să vă simţiţi insultată dacă vă  
  vor trata uşor cam... impresonal. Ne vom întâlni în atelierul meu  
  peste trei ore şi jumătate. Dacă ajungem pe la trei, veţi avea la  
  dispoziţie o jumătate de oră ca să vă pregătiţiţi.
* Nu. Sunt prea emoţionată...
* Spuneţi-vă un singur lucru: Dominic Foster vede în mine unul  
  dintre cele mai fotogenice modele pe care le-a întâlnit vreodată.  
  Şi unul dintre cele mai interesante, adăugă el cu o voce joasă,  
  diferită.
* întotdeauna aveţi aventuri cu manechinele? întrebă ea fără  
  ocolişuri.
* Din partea dumneavoastră nu mă aştept la nimic.  
  Staţi liniştită... Cred că masa noastră s-a eliberat.

în timpul mesei, îi vorbi despre meseria lui. Se vedea limpede că  
omul îşi iubeşte munca mai mult decât orice, se gândi Sharon.  
Nici o femeie nu ar fi acceptat să fie a doua în viaţa lui, după  
aparatul de fotografiat, chiar dacă ar fi fost mereu în atenţia  
obiectivului. Soţia lui fusese model înainte de căsătorie şi era încă,  
dar nimeni nu mai vorbea astăzi despre ea.

Atelierul şi totodată apartamentul lui Dominic se aflau la ultimul  
etaj al unui imobil. Peste tot se aflau fotografii făcute de el, inclusiv  
mai multe portrete ale fostei sale soţii.

* Nu vă deranjează s-o aveţi mereu sub ochi? întrebă Sharon,  
  surprinsă.
* De ce să mă deranjeze? Ne-am despărţit prieteni. La ce bun să  
  fii ranchiunos doar pentru lucrurile nu au mers aşa cum te  
  aşteptai?... La ce bun, continuă el după o pauză plină de  
  subînţelesuri, să te cramponezi de ideea că totul se va schimba?  
  În cel mai bun caz, poţi ajunge la un compromis... Dar nu aţi văzut  
  încă fotografiile pe care vi le-am făcut.

Ea îl urmă în spatele unui paravan şi scoase o exclamaţie de  
surpriză când îşi văzu chipul privind-o din toate părţile. Probabil că  
erau mai mult de cincizeci de cadre. Oare acest chip misterios cu  
zâmbet de Giocondă era chiar al ei? Iar dincolo, râsul acela vesel?...

* Vă place? întrebă Dominic.
* O, da. Dar sunt chiar aşa?
* Din acest unghi, într-o lumină favorabilă şi cu starea de spirit  
  convenabilă, da, făcu el râzând. Aparatul nu minte; se mulţumeşte  
  să surprindă un moment, o clipă. Chipul dumneavoastră e mai  
  expresiv când sunteţi perfect destinsă. Iar la momentul potrivit,  
  nu-mi mai rămâne decât să găsesc exact lucrul care să vă transforme  
  expresia într-una plină de ardoare, de pasiune.
* De ce?
* Între altele, pentru că trebuie să jucaţi un rol de sirenă. Veţi fi  
  surprinsă în toate situaţiile posibile, de la femeia seducătoare, la  
  sportivă. Chiar şi pe terenul de tenis, o femeie care ţine la  
  frumuseţea ei nu se poate lipsi de Lucci.
* Dar eu nu joc tenis, declară ea cu gravitate.

El o mângâie pe obraz.

* Fiţi atentă cu aceste ironii. Oamenii pe care-i veţi întâlni îşi iau  
  în serios meseria şi aşteaptă acelaşi lucru de la dumneavoastră.
* Scuze.

Se strădui să-şi ia un aer plin de căinţă, dar nu reuşi. Începu să  
râdă, iar râsul ei îl molipsi şi pe Dominic. Privirile li se întâlniră.

Dacă Sharon ar fi făcut spre el cea mai mică mişcare, ar fi luat-o în  
braţe, simţea asta. Făcu un pas înapoi şi farmecul se rupse, dar îşi  
dădu seama că pentru o clipă îşi dorise sărutul lui. Şi încă îl dorea.  
Iată că pe lume se aflau şi alţi bărbaţi în afară de Lionel.

Dominic nu încercă să profite de situaţie.

* Haideţi să bem ceva, spuse el. Oaspeţii trebuie să sosească.  
  Intrară în salon. Ea luă paharul pe care Dominic i-l întinse şi-l

bău rapid, fără să ştie măcar ce băutură era. Se simţea de parcă s-ar  
fi trezit brusc la realitate. Nu va putea să fie niciodată model.  
Nici nu mai era sigură că voia asta.

Dominic păstră tăcerea, privind-o, fără să se atingă de paharul  
lui. în sfârşit, veni spre ea, se aşeză pe canapea şi o privi în ochi:

* Sharon, sunt sigur că vei reuşi, zise el, renunţând la politeţuri.  
  Nu am să te las să renunţi. Dacă soţul tău nu te face fericită, trebuie  
  să-l părăseşti.
* După trei săptămâni?
* Trei săptămâni, trei luni, care-i diferenţa? Vei fi  
  independentă... Dacă ai probleme cu banii, pot să-ţi obţin un avans.  
  Ştiu chiar şi un loc unde ai putea să stai. Unul dintre amicii mei a  
  plecat în Spania săptămâna trecută şi va sta acolo şase luni.  
  M-a rugat pe mine să mă ocup de subînchirierea apartamentului.  
  Aştept un cuvânt de la tine...
* E prea mult, Dominic. Nu cred că pot să iau astfel de decizii  
  în câteva minute.
* Bine, gândeşte-te mai târziu. Acum, concentrează-te la ce se va  
  întâmpla în curând. Apropo, nu cred că e necesar să-ţi păstrezi  
  numele de Brent dacă nu vrei. Care-i numele tău de fată?

îi spuse, iar el aprobă.

* Perfect, vei fi Sharon Tiller.

Se auzi soneria. Dominic se ridică.

* Au venit... Arăţi perfect, adăugă el cu un zâmbet încurajator.

Roger Venables era un om mic de înălţime, de vreo cincizeci de

ani, cu părul rar; privirea lui era foarte pătrunzătoare.  
Şefa departamentuui de publicitate era perfectă pentru această  
funcţie: înaltă, impecabil machiată şi îmbrăcată... Aceasta îi ceru  
imediat lui Charles, stilistul, să-şi înceapă lucrul.

Charles se adresă Sharonei cu o familiaritate veselă.

* Părul e foarte bine! spuse el. Foarte frumoasă culoare!  
  Şi naturală sau aproape, dacă nu mă înşel! Îmi pare rău, dar mă văd  
  obligat să şterg machiajul şi să începem de la zero. Nu putem reda  
  imaginea Lucci cu alte produse, nu-i aşa, Roger?

Omul mormăi câteva cuvinte ininteligibile şi începu să discute  
cu Dominic şi Lucy Wells detaliile contractului. Până acum, se  
mulţumise s-o salute rece, cu un semn din cap pe Sharon.

Fascinată de mişcările abile ale machiorului, Sharon ar fi vrut să  
vadă exact ce făcea. Când termină, pielea ei părea mai suplă şi mai  
fină, iar buzele şi le simţea moi ca mătasea. Probabil că până la urmă  
produsele Lucci aveau într-adevăr calităţi speciale.

Lucy veni s-o privească de aproape, apoi îl chemă pe directorul  
de producţie pentru a se consulta. Amândoi se rotiră în jurul ei ca  
nişte experţi, examinând o statuie ciudată.

* Excelentă treabă, Charles, spuse Lucy Wells în sfârşit.  
  Îmi place accentul din zona ochilor. Ce părere ai, Roger?

Roger clătină din cap.

* Merge... Scenariul de televiziune cere ca manechinul să  
  meargă de la oglindă la uşă, iar camera va lua un prim-plan al feţei  
  când deschide uşa. Putem încerca asta?
* Bineînţeles, răspunse Lucy. Vreţi să mergeţi la uşă şi s-o  
  deschideţi? spuse ea către Sharon.

Ea ascultă, furioasă că se surprindea atât de timidă. Reveni către  
grupul de examinatori, cu un chip impasibil.

* Cred că merge, declară Roger Venables. Bun, suntem înţeleşi.  
  Dominic, să-ţi dai toată osteneala.

Fără a-i acorda Sharonei nici măcar o privire, adăugă:

* Lucy, ocupă-te de contract.

Dominic scutură energic din cap când o zări pe Sharon  
apropiindu-se, dar femeia îi ignoră gestul.

* Nu sunt sigură că vom semna acest contract. Aş vrea să mă mai  
  gândesc.

Obţinuse întreaga lor atenţie. Doar Charles părea să găsească  
amuzantă această scenă.

Lucy Wells fu prima care îşi reveni din şoc.

* Sunteţi total necunoscută şi ar trebui să fiţi bucuroasă că vi  
  s-a oferit o astfel de ocazie. Chiar şi modelele celebre ar da orice ca  
  să fie în locul dumneavoastră.
* Da, dar dumneavoastră nu vă doriţi un chip cunoscut, replică  
  Sharon. Lucci trebuie să fie o faţă nouă, necunoscută publicului,  
  pentru a se potrivi produselor, nu?
* Putem găsi pe altcineva.
* Dar nu aţi găsit. Şi nici nu mai aveţi timp pentru a continua  
  căutările.

Roger Venables avu un râs neaşteptat.

* E foarte preţioasă pentru noi, Lucy, şi observ că ştie asta.  
  Pentru prima dată, bărbatul părea s-o privească nu ca pe un

obiect, ci ca pe o fiinţă umană.

* De cât timp de gândire aveţi nevoie?
* Până mâine.
* De acord. Dacă vreţi să renunţaţi, anunţaţi-l pe Dominic.  
  Va trebui să găsească pe altcineva.

Din tonul vocii lui se vedea că nu crede în posibilitatea unui  
refuz.

* Bravo, dragă, şopti Charles, luându-şi bagajele. Nu te lăsa  
  păcălită. Pe săptămâna viitoare!

Uşa se închise în urma lor. Sharon îl privi pe Dominic şi ridică  
din umeri, cu un amestec de regret şi sfidare.

* Haide, spune!
* Ce să zic? Pentru o începătoare, ai judecat excelent situaţia...  
  Chiar ai nevoie de timp ca să te hotărăşti sau ai speculat momentul  
  ca să le arăţi că eşti mai mult decât o vitrină de prezentare?
* Şi una, şi alta, recunoscu ea. Nu sunt foarte sigură că vreau  
  asta, Dominic. Nu ştiu...
* Te referi la muncă sau la modul în care va afecta relaţia cu  
  soţul tău? Dacă ţi-ar fi păsat atât de mult de ceea ce crede el, mi-ai  
  fi spus la telefon că slujba nu te mai interesează.
* Mă interesează, dar... Nu ştiu de ce ezit... Nu mai am nimic,  
  nici măcar "relaţia cu soţul meu" cum spui tu: Lionel vrea să ne  
  despărţim imediat ce se va întoarce acasă.
* Atunci, lucrurile sunt clare. Nu mai ai nevoie de Lionel.

Cu un gest brusc, se apropie de ea, o luă în braţe şi o sărută  
avid. Sharon îi răspunse, involuntar.

* Nu te mai duce acasă, rosti el cu o voce răguşită. Rămâi aici,  
  cu mine.

Ea oftă.

* Aşa?
* Nu, nu numai aşa. Mă gândesc la tine de când te-am văzut  
  prima dată.

Se îndepărtă de ea şi o privi cu gravitate.

* Sharon, amândoi avem nevoie de cineva.

Nu pot să-ţi spun că nu mi-a mai plăcut nimeni de când m-am  
despărţit de soţia mea. Dar de data asta e ceva diferit. Cred că aş  
putea să te iubesc.

Cu vârful degetului, îi mângâie conturul buzelor.

* Chipul tău mă fascinează. Este visul oricărui fotograf.
* Dacă nu era această coafură, nu m-ai fi remarcat, răspunse ea.
* Ba da, spuse el zâmbind. O frumuseţe ca a ta poate fi ascunsă,  
  dar atât. Coafura îţi scoate în evidenţă delicateţea, dar chiar şi fără  
  ea trăsăturile sunt de o fineţe deosebită.

Ea se îndepărtă de el şi încercă să destindă atmosfera.

* Cheală sau nu, nu cred că pot să-ţi accept oferta. Dacă accept  
  slujba asta, între noi va fi doar o relaţie profesională.
* De ce? Eşti încă îndrăgostită de soţul tău?
* Nu, exact asta este, spuse ea cu gâtul uscat. Am făcut deja o  
  mare greşeală şi nu am de gând s-o repet. Atracţia fizică nu e  
  suficientă, Dominic.

El ridică din umeri cu un oftat resemnat.

* Bine. Dar sper că mă vei lăsa să te fotografiez în afara  
  contractului cu Lucci. Da?

Era inutil să mai întârzie luarea unei decizii. Nimic nu avea să se  
schimbe de pe o zi pe alta.

* Desigur, răspunse ea. Şi de asemenea pentru Lucci.
* Mă bucur. Le voi trasmite decizia ta mâine. Dar noi putem  
  începe munca de astăzi.
* E târziu, e trecut de cinci.
* Mai avem două are la dispoziţie. Apoi, vom merge să cinăm  
  undeva şi te voi conduce acasă.

Pentru ea, nici un loc nu putea fi numit "acasă"... Tot ce avea era  
locul unde trebuia să aştepte întoarcerea lui Lionel.

Şedinţa foto fu mai epuizantă decât se aştepta. La ora şapte fără  
un sfert îi ceru artistului să încheie munca.

* Ar trebui să faci în aşa fel încât să-ţi recapeţi energia pe viitor,  
  făcu ironic Dominic, cedând însă rugăminţilor ei. O singură  
  fotografie acceptabilă pentru publicitatea produselor Lucci ne va  
  lua probabil o jumătate de zi şi vor avea nevoie de vreo  
  douăsprezece doar pentru început.
* Roger Venables şi tipa vor asista şi ei la şedinţe? întrebă ea.
* Nu, nu lucrez niciodată cu spectatori. Doar Charles va fi  
  prezent, dar nu cred că aşa ceva te va deranja.
* Nu, mi s-a părut chiar simpatic.
* Altfel spus, te-ai simţit în siguranţă cu el.
* E exact tipul de remarcă pe care mă aşteptam s-o facă Lionel,  
  nu tu.
* Se pare că avem ceva în comun... Nu, scuză-mă, nu mă lua în  
  seamă. Nu sunt obişnuit să fiu respins, asta-i tot. Dacă vrei să te  
  aranjezi înainte de plecare, vezi că baia e aici.

Avea dreptate, se gândi ea, îndepărtându-se. El şi Lionel aveau  
multe în comun. Dar măcar Dominic ştia să accepte un refuz.

Văzându-se pentru prima dată machiată cu produsele Lucci,  
trebui să recunoască faptul că efectul era spectaculos. Aşa că nu mai  
avu decât să-şi reîmpospăteze puţin pudra.

Aşezată în faţa oglinzii, încercă să se gândească serios la  
momentul în care Lionel avea să se întoarcă. Nu avusese timp să  
contramandeze dineul programat pentru sâmbătă. Doar dacă nu  
cumva Lionel nu sunase chiar în dimineaţa plecării pentru a-şi  
anunţa familia de schimbare, ceea ce era puţin probabil. Se aştepta  
oare ca ea să fie aceea care să-şi asume această obligaţie după toate  
câte se întâmplaseră între ei? Dar de ce s-ar fi supus ea singură  
întrebărilor care, bănuia, nu vor înceta să curgă? Era familia lui

Lionel; el trebuia să-i anunţe. Cel mai bine pentru ea ar fi fost să nu  
se mai afle acasă atunci când Lionel se va întoarce.

Se strădui să-şi stăpânească emoţiile şi se întoarse în salon.  
Dominic lipsea. Zări scara care ducea la etaj şi auzi vocea bărbatului  
venind dintr-acolo.

* Vin într-o clipă... mă schimb şi cobor. Între timp, ia-ţi ceva de  
  băut.

Ea îl ascultă şi-şi turnă peste tonicul de lămâie puţin gin, atât cât  
să-i dea savoare.

* Nu eşti obligat să mă duci la cină, strigă ea, ca s-o audă.  
  Şi apoi, nici nu mi-e foame.
* Mie, da.

Dominic apăru în capul scării.

* De altfel, voiam să şi vorbesc ceva cu tine.
* Îmi poţi spune şi aici.
* Nu e acelaşi lucru.

Îşi luă şi el un pahar şi îşi aruncă în trecere haina pe spătarul  
unui scaun.

* Ce spuneai despre apartamentul acela?
* Ciudat, exact despre asta voiam să-ţi vorbesc.
* Atunci, spune tu.
* Voiam să te întreb dacă ai destui bani pentru chirie.
* Nu ştiu.
* Tot ce pot să-ţi spun este că vei avea. Ţi-ai fi dat seama de asta  
  dacă semnai contractul astăzi.

Sharon oftă uşurată.

* Atunci, m-am hotărât: îl voi lua. Unde se află?
* Aproape de aici. E în întregime mobilat, bineînţeles. Treen e  
  un artist. Decorul te poate surprinde puţin. Dacă vrei, te duc acolo  
  imediat şi vei vedea singură.
* Nu, nu în seara asta. Mă voi muta vineri, dacă e posibil.

El o privi intrigat, dar nu-i comentă decizia.

* Bine. Am să-ţi dau adresa şi cheia; poţi să te duci direct acolo.  
  Să mergem la masă.

O duse într-un restaurant care servea preparate franţuzeşti  
într-un decor ultramodern care o uimi peste măsură.

* Dacă nu-ţi place aici, făcu Dominic, înseamnă că nici  
  apartamentul nu-ţi va plăcea.
* Mă voi obişnui. în fond, nu e vorba decât de şase luni.
* Aşa este. Ce vei face după întoarcerea lui Treen?
* Voi găsi un alt apartament. Cu condiţia să mai lucrez.
* O, de lucru vei avea, îţi garantez.
* Cu tine?
* Pentru Lucci. Vor exclusivitate asupra imaginii tale pentru o  
  perioadă de doi ani.
* Dar tu vei fi fotograful...
* Spre marea mea satisfacţie. Bineînţeles, te voi plăti la cel mai  
  mare tarif.

Ea îşi puse mâna pe braţul lui.

* Nu, Dominic. Voi fi fericită să te pot răsplăti pentru tot ce ai  
  făcut pentru mine. Măcar într-o mică măsură.

Sub privirea lui strălucitoare, ea întoarse capul şi ochii îi căzură  
pe o femeie care-i observa cu atenţie de la masa vecină. Sharon o  
recunoscu imediat şi, brusc, expresia nesigură a celeilalte se  
transformă în certitudine.

* De mai bine de jumătate de oră stau şi mă întreb dacă eşti  
  chiar tu! spuse femeia, aplecându-se peste masă. Te-ai schimbat  
  foarte mult, draga mea! Ce mai face Lionel? Credeam că sunteţi încă  
  în sudul Franţei.
* Ne-am întors chiar săptămâna trecută.

Sharon îşi stăpânea cu greu emoţia. Chiar şi fără să-i ştie prea  
bine chipul, recunoscu vocea femeii. Ziua nunţii, când o auzise  
vorbind cu Lora, i se părea acum atât de îndepărtată!

* Ţi-l prezint pe Dominic Foster. Îmi pare rău, dar nu-mi mai  
  amintesc...
* Joyce Gregory.

Zâmbetul ei arăta că fusese jignită de această remarcă.  
Politicoasă, făcu însă un semn către partenerul ei, care părea foarte  
stânjenit.

* Peter Thornton... Sharon Brent, Peter; e soţia lui Lionel, ţi-o  
  mai aminteşti?

Se întoarse apoi, preocupată, către Dominic.

* Sunteţi chiar celebrul Dominic Foster? Da, desigur, ce tot  
  spun? Ce minunat! Sunt una dintre cele mai mari admiratoare ale  
  muncii dumneavoastră... Nu m-aş fi gândit că Sharon vă cunoaşte.  
  Ai fost model înainte de căsătorie?
* Nu.

Dominic interveni.

* Sharon are însă în faţă un viitor foarte promiţător. Va semna  
  în curând un contract care o va aduce în prim-planul modei.
* Da? Felicitări! Şi Lionel ce spune despre asta? Mă aşteptam  
  să-l văd aici cu voi, sărbătorind.
* Lionel e la Copenhaga, spuse Sharon. Nu e la curent.

Joyce îi zâmbi cu o simpatie dezminţită de strălucirea  
răutăcioasă din priviri.

* Da? Nu mi se pare genul care să accepte ca soţia lui să  
  muncească. Dar cred că va trebui să se incline în faţa faptului  
  împlinit.

Sosirea comenzii îi atrase din fericire atenţia. Sharon întâlni  
privirea lui Dominic şi clătină impreceptibil din cap. Dacă ar fiplecat, nu ar fi făcut decât să alimenteze curiozitatea femeii. în orice  
caz, avea să afle destul de curând despre despărţirea ei de Lionel.

Nici Sharon, nici Dominic nu putură savura deplin mâncărurile.  
Dominic ceru nota o dată cu aducerea cafelelor.

* Deja plecaţi? întrebă vecina când cei doi se ridicară.  
  Păcat! Mă gândeam să mergem undeva împreună, dar poate că o  
  vom lăsa pe altădată. Salutările mele lui Lionel!
* Slavă Domnului! făcu Dominic în şoaptă, când ieşiră.

Sharon era indiferentă sau amorţită - nici nu mai ştia.

* Nu o poţi condamna că s-a gândit că noi... Eu sunt măritată de  
  mai puţin de o lună şi iată că mă găseşte cu alt bărbat, la cină, la o  
  masă pentru două persoane. Numai un sfânt ar fi reuşit să rămână  
  obiectiv.
* Vorbeam despre insinuările ei.
* Cred că îl place mult pe Lionel, spuse Sharon cu o voce fără  
  timbru. A fost ulcerată când Lionel s-a căsătorit cu mine. Iar acum  
  va fi probabil încântată de despărţirea noastră. Poate că va reuşi  
  să-mi ia locul.
* Nu şi dacă soţul dumneavoastră are o fărâmă de bun-simţ,  
  spuse Dominic deschizând portiera. Eşti hotărâtă să-l părăseşti?
* Nu am de ales, răspunse ea, strecurându-se în maşină. Şi el  
  vrea asta.
* Asta pretinde, vrei să spui. Ni se întâmplă tuturor să spunem  
  lucruri pe care nu le credem.
* Oricum, nu contează. Nu pot continua aşa. Nu mai pot.

El închise portiera şi ocoli maşina pentru a se aşeza la volan.  
Porni motorul şi o privi.

* Atunci, de ce te întorci acasă? Ai putea să te muţi chiar din  
  seara asta în apartament. Am să mă duc eu după lucrurile tale  
  mâine.
* Chiar dacă doamna Reynolds te va lăsa să intri, nu ai şti ce să  
  iei. Nu vreau nimic din lucrurile plătite cu banii lui Lionel. Crede că  
  m-am căsătorit cu el pentru bani.
* Şi nu e adevărat?
* Nu. L-am iubit... cât mă iubea şi el. Dar nu ne cunoşteam  
  destul pentru a avea încredere totală unul într-altul. A fost o  
  poveste... superficială.
* Se mai întâmplă.

El porni maşina.

* Te conduc.

Era mai mult de opt şi jumătate când ajunseră acasă.

* Nu te pot invita înăuntru. Nu cred că mai am dreptul să fac  
  asta, spuse ea pe un ton de scuză.

Dominic nu răspunse imediat. Contemplă o vreme casa  
iluminată de clarul de lună, apoi zise:

* Ce locuinţă splendidă, ce proporţii minunate! Ar putea fi un  
  cadru perfect pentru fotografiile Lucci. Nu crezi că...
* Nu, i-o tăie ea, brusc. Când voi pleca de aici, vineri, nu mă voi  
  mai întoarce niciodată... sub nici un pretext.
* Îmi pare rău. Când crezi că ajungi în oraş?
* Dimineaţă; Lionel mi-a spus că se va duce direct la birou, dar  
  ar putea să se răzgândească.
* Nu vrei să vin să te iau?
* Nu, am să iau un taxi.

Dominic se aplecă şi o sărută pe buze.

* Asta-i pentru a-mi aminti de tine. Nu voi renunţa niciodată la  
  gândul că te voi face să-ţi doreşti mai mult.

Ea urmări cu privirea maşina îndepărtându-se, apoi intră cu  
regret în casă. Urca scările, când doamna Reynolds apăru şi ridică  
spre ea un chip impasibil.

* Domnul a sunat. I-am spus că sunteţi în oraş.
* A spus dacă va suna din nou sau nu? întrebă Sharon fără să se  
  întoarcă.
* Nu, făcu ea cu o vizibilă satisfacţie. Era aproape nouă şi  
  jumătate.

O oră la care un soţ se putea aştepta să-şi găsească soţia acasă.  
Dar acest fapt nu schimba nimic. Nimic din ce ar fi putut spune nu  
modifica situaţia dintre ei. Totul se terminase.

***Capitolul 8***

Era spre prânz, joi, când Sharon decise în sfârşit că suportase  
destul. Mai mult decât orice îi era teamă de o vizită inopinată a lui  
Richard.

O dată luată hotărârea, totul i se păru mai uşor. Aşeză în două  
valize tot ceea ce voia să

ia cu ea, lăsând la locul lor, fără regret, celelalte haine:  
reprezentau o perioadă din viaţa ei pe care voia s-o uite.

Era ziua liberă a doamnei Reynolds, iar celelalte servitoare erau  
plecate. Nimeni nu văzu taxiul sosind. Sharon îi lăsă lui Lionel o  
scrisoare pe birou, în bibliotecă. Dacă va telefona în seara asta,  
nimeni nu-i va răspunde.

Apartamentul lui Treen se afla la primul etaj. îi oferi  
taximetristului un bacşiş generos ca să-i care bagajele şi închise uşa  
în urma lui cu sentimentul că se izolase de întreaga lume...  
Camera în care se afla era mare şi aerisită: două ferestre mari, cu  
perdele ecru lăsau să treacă valuri de lumină. Mobilierul, în  
întregime realizat din sticlă şi oţel cromat, era prea rece, la fel ca şi  
tablourile abstracte care acopereau un perete. îi va fi greu să se  
obişnuiască în acest loc, după ce trăise la Dona Alba.

Era ora patru când termină despachetatul. Trebuia să iasă să  
cumpere de mâncare pentru a doua zi. Mâine va semna şi contractul  
şi va obţine poate un avans. Dacă nu, nu ştia cum avea să se  
descurce. Dar Dominic îi spusese că era posibil. Totul va fi bine.

Totul? O stare de depresie o cuprinse deodată. Îşi părăsise soţul  
după o lună de căsătorie. Nu va putea uita niciodată asta.

Cumpărăturile nu-i luară mult timp. Aranjă totul în mica  
bucătărie şi, fără prea mult entuziasm, se hotărî să-şi facă o omletă.  
Mâncă numai jumătate şi îşi prepară o a doua ceaşcă de cafea pe  
care se pregăti s-o bea în sufragerie. Căută prin impresionanta  
colecţie de discuri şi casete a lui Treen. Muzica primului disc nu  
făcu decât să-i accentueze singurătatea. Îl scoase rapid şi alese ceva  
mai clasic. Ascultă cu ochii închişi melodiile.

Era gata să adoarmă. Se trezi cu o tresărire. Discul se terminase,  
cafeaua se răcise în ceaşcă. Sunetul puternic care o trezise se auzi  
din nou: era soneria.

Dominic, se gândi ea, ridicându-se cu greutate. Poate că îi  
aducea o copie a contractului, ca să-i ofere răgazul de a-l studia  
până mâine.

Dar gândul că Dominic nu ştia încă faptul că se mutase începu  
să-i încolţească în minte când ajunse la uşă. La vederea lui Lionel,  
rămase fără reacţie. Palidă, îl privea de parcă ar fi fost o fantomă.  
Purta un costum închis la culoare, iar ochii lui cenuşii păreau de  
gheaţă.

* Ce naiba faci aici? întrebă el dur.

Ea se reculese cu greu.

* Intră, spuse ea încet.

Se dădu la o parte şi-l lăsă să treacă, apoi închise uşa.

* Nu mă aşteptam să te întorci până mâine, zise ea prosteşte.
* Am rezolvat lucrurile mai repede decât mă aşteptam şi am luat  
  avionul de după-amiază. Din fericire, m-am dus direct în bibliotecă.

Vorbea cu o voce care-i trăda furia, dar căuta să se stăpânească.

* Al cui e apartamentul?
* Al unui tip, Treen. E pictor.
* E un el?
* Da, dar sunt singură. Omul se află în Spania şi va sta acolo şase  
  luni. Nu vrei să stai jos? întrebă ea, indicând fotoliul cel mai  
  apropiat.
* Nu e vorba de o vizită mondenă. Vreau o explicaţie la această  
  scrisoare. Cine este Lucci?
* O nouă marcă de produse cosmetice care va fi probabil foarte  
  bine primită pe piaţă. Cu ajutorul meu.
* Dar nu ai experienţă în domeniu. Nu puteai obţine în două  
  zile un astfel de angajament.
* Nu l-am obţinut. Mi s-a solicitat.

în ochii lui Sharon, situaţia devenea din ce în ce mai ridicolă.

* Cred că ai auzit despre Dominic Foster, fotograful, nu?  
  Ei bine, l-am întâlnit la Saint-Tropez. Mi-a oferit această slujbă  
  atunci şi mi-a promis că mă caută, dar nu credeam că o să se ţină de  
  cuvânt.
* Când te-a căutat?

Vocea lui era calmă, chipul - lipsit de orice expresie.

* Din cauza lui ai decis s-o rupi cu mine încă de luni seară?  
  insistă Lionel.
* Să rup? repetă ea cu o voce tremurătoare. Nu-ţi mai găsi scuze.  
  Nimic nu-ţi poate justifica purtarea.
* Nu îmi caut justificări. Vreau adevărul. Aveai de atunci intenţia  
  să pleci?
* Nu. Dominic mi-a telefonat marţi. Dar ce importanţă are, de  
  vreme ce chiar tu ai vorbit despre despărţire?
* Eram nervos, ştii bine.
* Nu! strigă ea. Ai avut timp să te gândeşti. Fii sincer, Lionel,  
  nu-i aşa? îţi doreşti la fel de mult conducerea firmei şi ţi-ai dat  
  seama că nu vei obţine ceea ce vrei dacă ne despărţim. Ei bine, e  
  prea târziu, înţelegi? Prea târziu!
* Crezi? făcu el, luându-o în braţe.

Sharon protestă, dar încet-încet încetă să se zbată, primindu-i  
sărutul. îi lipsise atât de mult! Lionel fu cel care puse frâu pasiunii  
ei, strângând-o aproape de el şi lipindu-şi obrazul de tâmpla soţiei  
lui.

* Trebuie să vorbim, spuse el cu o voce nesigură. Sharon, mi-aş  
  dori să reîncepem această relaţie.

După o lungă tăcere, ea întrebă:

* De la început?
* Nu, nu cred că aşa ceva este posibil. De astăzi. Am vrut să mă  
  conving că mi-e mai bine fără tine, dar nu merge. Nevoia mea de  
  tine e mai mare decât orgoliul. Şi cred că şi tu ai aceeaşi problemă.  
  Bazându-ne pe asta, putem reconstrui ceva.

Se îndepărtă de ea, privind-o întrebător.

* Vino cu mine, Sharon.

Sub privirea lui, Sharon îşi simţi inima strângându-i-se dureros.

Speranţa era încă permisă.

* Şi contractul Lucci? întrebă ea, cu toate că ştia că avea să-l  
  accepte.
* Dacă vrei, poţi să-l accepţi. Nu cred că am dreptul să-ţi cer să  
  renunţi.

Vorbele lui aveau pentru ea o mare valoare.

Deschise gura să-i răspundă, dar cuvintele îi îngheţară pe buze  
când auzi cheia în broască. Lionel rămase la rândul lui fără glas.  
Când Dominic intră, îi găsi pe mândoi nemişcaţi, privindu-l.

În mână avea un buchet de flori, iar cheia se clătina încă pe  
degetul lui. Expresia lui uimită ar fi fost comică în alte circumstanţe.

* Scuze, spuse el. Nu credeam că găsesc pe cineva.
* Evident.

Lionel se îndepărtă de Sharon cu un aer de dispreţ.

* Spania, nu-i aşa?
* Nu e el Treen. Nu trage concluzii pripite, Lionel. Nu ştiam că  
  Dominic are cheia de aici.
* Aşa este, confirmă fotograful. Am venit doar ca să mă asigur că  
  totul e în ordine. Sharon trebuia să se mute abia mâine. Aşa era  
  stabilit. Asta-i tot.
* Îţi pierzi timpul, Dominic. Nu te crede.
* Amândoi vă pierdeţi timpul, zise soţul cu o voce dură. Nu va  
  fi prima oară când veţi fi citat într-un proces de divorţ, nu, Foster?
* Aşteptaţi un pic! zise Dominic, furios la rândul lui. Mie nu-mi  
  puteţi face rău, dar în cazul lui Sharon e altceva!
* Vreţi să spuneţi că i-aş ruina cariera... pe care încă nu a  
  început-o?

Lionel se afla la uşă, cu mâna pe clanţă. Nici măcar nu o mai  
privi pe Sharon.

* Păcat!

Abia când uşa se închise în urma lui, ea îndrăzni să respire.  
Totul se petrecuse atât de repede!

Pentru un tip sigur pe sine, Dominic părea ciudat de  
dezorientat.

* Voiam să-ţi las cheile şi florile, atât, spuse el, lăsându-le pe  
  masă.

O privi în ochi.

* Crezi că ar fi bine să mă duc după el, ca să-i explic mai bine  
  situaţia?
* Nu. Nu va servi la nimic.
* Era ceva important?

Nimic nu mai avea importanţă.

* Nu. Vrei o ceaşcă de cafea? Nu am nimic mai tare.

Ca înţeleşi, amândoi se concentrară asupra altor lucruri.  
Dominic adusese o copie a contractului şi îl studiară împreună.

* Clauza care vorbeşte despre "publicitate negativă" ar putea  
  să-ţi cauzeze ceva probleme dacă soţul tău va acţiona aşa cum a lăsat  
  de înţeles.
* Nu va face nimic: tatăl lui nu-i va permite. în caz de divorţ,  
  totul se va derula foarte discret.
* Cât despre punctul trei, aici nu cred să existe vreo problemă.  
  Sharon citi rândurile respective fără nici o emoţie.

Evident, sarcina era exclusă în următorii doi ani. Va putea să se  
consacre muncii ei trup şi suflet.

Semnarea contractului fu mai puţin stresantă decât şi-ar fi  
imaginat, iar avansul primit - substanţial.

* Contăm mult pe dumneavoastră, spuse Lucy. Faceţi în aşa fel  
  încât viaţa dumneavoastră intimă să nu răzbată în paginile ziarelor  
  şi toată lumea va fi mulţumită.
* Mă simt ca o trişoare, îi mărturisi Sharon lui Dominic. Ei nici  
  nu ştiu că sunt căsătorită.
* Ba da. Le-am spus. Să sperăm numai că nu te înşeli asupra  
  reacţiei socrului tău. Eşti sigură că va reuşi să-şi calmeze fiul?

Ea îl asigură şi schimbă rapid subiectul.

* Când începem lucrul?
* Marţi. Sper că paşaportul tău e valid.
* Plecăm în străinătate?
* În Maroc. O parte a gamei Lucci e special făcută pentru ţările  
  calde. Dar nu fi aşa speriată: va merge cu noi şi prietenul Charles.

Nu acest aspect al problemei o îngrijora pe Sharon, dar se  
abţinu să comenteze. Era prea târziu pentru a mai da înapoi.  
Dacă Lionel voia să ia legătura cu ea, va trebui s-o facă înainte de  
plecarea lor sau la întoarcere. Dar probabil că va acţiona prin  
intermediul unui avocat.

Ah, ce n-ar fi dat să scape de această apatie: orice alt sentiment  
ar fi fost preferabil absenţei oricărei emoţii.

Până la urmă, Richard fu cel care o căută. Când sosi acasă,  
duminică după-amiază, Sharon îl găsi aşteptând-o.

* Nu ştiam dacă am să te mai găsesc aici dacă aş fi aşteptat până  
  seara, începu el.
* Lionel v-a trimis? întrebă ea, invitându-l să ia loc.
* Ştii foarte bine că fiului meu nu-i place să se amestece cineva  
  în treburile lui.
* Atunci, de ce aţi venit?
* Pentru că nu vreau să vă distrugeţi viaţa din pricina orgoliului.  
  Am reuşit să aflu de la el adresa ta, dar încă nu ştiu de ce ai plecat.

Se opri şi o privi aşteptând un răspuns.

* La acel moment, părea singura soluţie, făcu ea, ridicând din  
  umeri.
* E vorba despre o altă femeie?
* Nu, nu o femeie, ci o fată. Cea pe care Lionel a crezut că o ia  
  de soţie.
* Nu înţeleg. Ce vrei să spui?

Sharon îl privi îndelung. Simţea nevoia să povestească, să se  
confeseze cuiva. Dar era oare tatăl lui Lionel persoana potrivită?

El îi remarcă ezitarea.

* Ce îmi vei spune, va rămâne între noi.

încurajată, începu să vorbească şi toată durerea strânsă în inimă  
vreme îndelungată răbufni. Nu vru să-şi găsească scuze: pentru  
prima dată vedea clar lucrurile.

Ca şi fiul său, Richard ştia să-şi disimuleze sentimentele: pe  
chipul nu se citea nici o emoţie. Când Sharon tăcu, el păstră un  
moment tăcerea.

* Spuneţi ceva, vă rog! La ce vă gândiţi?
* Mă gândeam că nici unul dintre copii nu are motive să fie  
  mândru de sine. Poate că e şi vina mea şi a soţiei mele.  
  Compasiunea şi înţelegerea se învaţă numai prin exemplul  
  personal.
* Şi eu am o parte de vină. Ar fi trebuit să-i acord o şansă.
* Da, ar fi trebuit. Dar în astfel de momente puţini reacţionează  
  cum se cuvine. Cineva ţi-a făcut rău şi ai vrut să plăteşti cu aceeaşi  
  monedă. Până la urmă, e de înţeles.
* Şi Lionel ar putea să spună acelaşi lucru, zise ea repede.

Richard îi răspunse cu un zâmbet melancolic.

* Văd că îl aperi. E un semn bun, dar nu cred că pot fi de acord  
  cu tine. Lionel ştia că nu eşti sigură pe tine. Dacă ar fi vrut, ar fi  
  putut să te convingă. Dar toate astea aparţin trecutului.  
  Acum, trebuie să ne gândim la prezent. Care sunt sentimentele tale  
  faţă de Lionel, acum? Fii sinceră!
* Nici nu mai ştiu. Şi îmi dau seama că nici nu am ştiut vreodată.  
  Poate că, inconştient, am spus adevărul când am pretins că l-am luat  
  de soţ din interes.
* Nu cred. Cel puţin nu în totalitate. În ziua în care te-am  
  întrebat dacă îl iubeşti, expresia chipului tău nu minţea. Şi apoi,  
  mi-ai spus chiar tu că erai gata să te întorci la el când prietenul tău  
  fotograf v-a întrerupt.
* Eram gata să încerc, îl corectă ea.
* Ei bine, poţi să încerci din nou. Întoarce-te acasă. Ştiu că  
  Lionel e acolo, i-am telefonat chiar înainte de a veni spre tine.
* Nu mă va crede în legătură cu Dominic. De altfel, e prea  
  târziu. Am semnat deja un contract pe doi ani.
* Contractele pot fi rupte. Voi discuta eu cu cei de la Lucci dacă  
  faci cum îţi spun.
* Regret, spuse ea strângând din dinţi, dar nu am de gând să-l  
  implor să mă primească. Dacă vrea să mă vadă, ştie unde mă  
  găseşte.
* Dacă înţeleg bine, a făcut deja asta. Te-a căutat, călcându-şi în  
  picioare orgoliul, zise Richard cu blândeţe. Şi trebuie să recunoşti  
  că avea motive să înţeleagă greşit situaţia. Dacă şi tu vei face acelaşi  
  efort, te va crede.

Ea nu răspunse, iar el oftă.

* Bine, văd că nu pot face nimic.

Cu inima strânsă, ea îl privi ridicându-se.

* Pe cine veţi numi preşedinte al companiei: pe Lionel sau pe  
  vărul lui? întrebă ea fără voie.
* Nu te îngrijora, răspunse el cu un zâmbet ironic. Vei primi  
  jumătate din preţul casei. Dar nu chiar imediat. Dacă ai nevoie de  
  bani până atunci...
* Nu... Nu vreau nimic din vânzarea casei.
* Ai dreptul la jumătate. Lionel nu va putea sta acolo singur.  
  Probabil că se va întoarce în apartamentul lui din oraş.
* Dacă numele meu figurează pe actul de donaţie, nu va putea  
  vinde casa fără acordul meu, declară ea dur. Şi nu am să i-l dau.  
  îi puteţi transmite asta.
* îi voi spune. Ceea ce va face, e treaba lui... Am impresia că nu  
  prea ştii ce vrei, Sharon, dar va trebui să te hotărăşti. Viaţa pe care  
  o începi acum poate părea strălucitoare, atrăgătoare... Dar îţi vei da  
  seama că nu e chiar aşa. Vor exista momente grele, obositoare,  
  plictisitoare, la fel ca în orice altă muncă. Doi ani înseamnă mult.

Mai puţin însă decât o viaţă, îşi spuse Sharon, închizând uşa în  
urma lui. în doi ani, îşi va recăpăta libertatea. Va începe o viaţă  
nouă. Asta voia. Şi va reuşi.

Sharon descoperi în curând faptul că nu-i făcea nici o plăcere să  
călătorească în interes de serviciu. Rabat, Atena, Madrid... nu  
stăteau niciodată mai mult de douăspreze ore în acelaşi loc.  
Era imposibil să vadă ceva din oraşele prin care treceau, doar  
hotelurile şi locurile alese de Dominic pentru şedinţele foto.  
Căldura era copleşitoare... Dominic studia vreme îndelungată  
lumina şi unghiurile, iar Charles pândea precaut orice picătură de  
sudoare care ar fi putut strica perfecţiunea machiajului.

La întoarcerea în Anglia, Sharon învăţă să facă schi nautic, să  
călărească, să ţină o rachetă de tenis cu o graţie convingătoare...  
în ce o privea, prefera echitaţia şi chiar îl însoţea adesea pe Dominic  
în lungi plimbări.

* Ar trebui să continui, îi spuse el. Ai toate calităţile pentru acest  
  sport. Cu prima ocazie, am să te duc în locul unde îmi petrec de  
  obicei sfârşitul de săptămână.
* Vom fi ocupaţi cât rămânem la Londra?
* Câteva zile, la studio. Pe urmă, va trebui să filmezi ceva, lucru  
  care îţi va lua probabil o zi. După aceea, te poţi odihni. Poţi să faci  
  ce vrei, în limitele contractului, desigur. Eu am ceva de lucru la  
  Edinburgh, după ce termin cu Lucci. Dar restul poate să mai aştepte  
  până la sfârşitul lunii. Dacă ne-am lua împreună o mică vacanţă?  
  Îţi promit că nu am să iau aparatul cu mine.
* O vacanţă... repetă Sharon. Fără obligaţii? făcu ea pe un ton  
  lejer.
* Da, desigur. Nu sunt făcut pentru relaţii platonice... Sharon,  
  doar nu ai să aştepţi pronunţarea divorţului timp de doi ani.  
  Şi chiar dacă ai avea de pe acum toată libertatea, nu cred că eşti  
  pregătită să te arunci cu ochii închişi în altă căsnicie.
* Nu, ai dreptate.
* Atunci, de ce să nu profităm de timpul pe care îl avem ca să ne  
  cunoaştem mai bine, să ne înţelegem sentimentele...?
* Nu sunt îndrăgostită de tine, Dominic.
* Ştiu. În orice caz, expresia e lipsită de semnificaţie. O bună  
  înţelegere între parteneri e mai importantă - în afară de atracţia  
  fizică, bineînţeles.
* Da, desigur. Să nu uităm aspectul acesta.

El ridică din umeri, vesel.

* Dacă vrei un călugăr, de ce nu te duci la o mânăstire?

Timp de săptămână, Sharon nu avu nici o veste de la Lionel.  
Dominic plecă la Edinburgh, spunând că se va întoarce în  
week-endul următor. În lipsa muncii, femeia avea impresia cătimpul se târăşte cu aripi de plumb. Din ce în ce mai des se gândea  
la bărbatul cărui îi purta încă numele. De câteva ori fu gata să sune  
la Dona Alba pentru a-i auzi măcar vocea. Dar ce ar fi câştigat astfel?

Trei dimineţi la rând suferise de greţuri matinale, înainte de a se  
resemna să privească adevărul în faţă. Era însărcinată, iar copilul era  
al lui Lionel. Va fi brunet ca tatăl lui, va avea ochii albaştri ca ea...

Dar îşi dădu brusc seama că Lionel nu o va crede. Mulţi copii  
creşteau astăzi cu un singur părinte... Dar cum aveau să se  
descurce, ea şi copilul? Cu puţin noroc, tatăl îi va oferi copilului o  
alocaţie lunară: dacă nu, se va vedea nevoită să apeleze la ajutorul  
social... Dar dacă Lionel se va convinge că el e tatăl, va refuza să  
participe la educaţia lui de departe... Şi trebuia să fie convins:  
momentul concepţiei era o probă suficientă. Poate chiar va accepta  
să uite ce se întâmplase între ei şi se vor împăca... Dar ea nu voia să  
se întoarcă la el. Nu aşa.

Nu exista nici o soluţie, se gândi ea, obosită.

Nici măcar nu era convinsă că era însărcinată. Trebuia să meargă  
la doctor şi să afle clar care era situaţia, înainte de a lua o decizie.

Vineri primi o vizită neaşteptată: sora lui Lionel, Lora.

Prea uimită ca să mai fie politicoasă, Sharon o privi din prag.  
Lora îi întoarse privirea, dar Sharon nu citi în ochii ei siguranţa de  
sine obişnuită.

* Tata mi-a sugerat să vin. De fapt, un termen mai potrivit ar fi  
  mi-a ordonat. Pot să intru?
* Da, sigur. Bine că nu ai venit mai devreme. Nu m-ai fi găsit  
  acasă, adăugă ea cu o voce tăioasă. Abia m-am întors.
* Nu am prea mult timp la dispoziţie: trebuie să mă întâlnesc cu  
  Jason... Iţi place aici? întrebă Lora, strâmbând din nas cu un aer de  
  dezgust la vederea decorului.
* Nu. Dar e un loc la fel de bun ca altul...
* Cred că e şi scump aici, în cartier...

Privirea i se îndreptă din nou către Sharon.

* Am auzit că eşti manechin. Mai mult, că lucrezi cu Dominic  
  Foster.
* El face fotografiile. Eu am contract cu Lucci.

După o scurtă tăcere, ea întrebă scurt:

* Lora, de ce ai venit?
* Momentul adevărului! făcu aceasta cu un râsironic. Se pare că  
  eu aş fi cauza rupturii dintre tine şi Lionel. Dar sper că-ţi dai seama  
  că nu i-aş fi povestit prietenei mele acele lucruri dacă ştiam că auzi.
* Înţeleg. În orice caz, vorbele tale nu au făcut decât să  
  contribuie la despărţire. Nu ar fi trebuit să mă căsătoresc aşa, în  
  pripă. Ai avut dreptate într-un singur punct: se pare că nu  
  corespund criteriilor familiei Brent.
* Nu suntem cu adevărat o familie. Mama mea o snoabă  
  incurabilă şi, din câte spune tata, eu am mari şanse să devin ca ea.  
  Şi are dreptate, bineînţeles, adăugă ea, strâmbându-se.

Mi-ar fi plăcut ca Lionel să ia în căsătorie pe cineva din lumea  
noastră.

* Ca Joyce Gregory, de exemplu?
* Niciodată!... Te deranjează dacă stau puţin jos? întrebă Lora.
* Scuză-mă că nu te-am poftit. Da, ia loc, te rog. Pot să-ţi ofer  
  ceva de băut?
* Să nu fie alcool. Dar nu refuz o ceaşcă de ceai.
* Mă duc să fac.

Sharon pregăti platoul cu gesturi automate. Nimic din ce  
spusese Lora nu schimba situaţia; se găsea în faţa aceleiaşi  
probleme. Chiar în acea după-amiază se dusese la ginecolog, iar  
medicul îi confirmase că era însărcinată. Trebuia să ia o decizie.  
Lionel nu o mai căutase de aproape o lună. Iar să-l sune ea nici nuse punea problema. Trebuia să se gândească, să găsească o soluţie.  
Până atunci însă, va trebui să continue să trăiască aşa...

Când se întoarse din bucătărie, Lora răsfoia albumul cu  
fotografiile făcute de Dominic.

* Sper că nu te superi, zise cumnata ei, nu am putut rezista  
  tentaţiei de a arunca o privire. Sunt absolut superbe! S-ar zice că ai  
  făcut meseria asta toată viaţa.
* Mulţumesc, răspunse Sharon, fără să-şi ascundă satisfacţia.
* Când începe campania publicitară?
* Săptămâna viitoare.
* Fotografiile astea vor fi deci peste tot în oraş...
* Nu toate. Nici eu nu ştiu care dintre ele vor fi alese. Va mai fi  
  şi un clip. Dar nu cred că mă vor recunoaşte multe dintre  
  cunoştinţele tale.

Lora se făcu a nu pricepe insinuarea.

* Adevărul este că eşti foarte schimbată.

Işi privi cumnata gânditoare.

* Şi nu numai fizic... Eşti bine, Sharon?
* Desigur, se grăbi aceasta să confirme. Sunt puţin obosită, e o  
  muncă grea...

Urmă un momet de tăcere, pe care Lora îl întrerupse.

* Cine e tatăl? Lionel sau Dominic?

Sharon trânti ceaşca pe masă.

* Cred că ar fi mai bine să pleci.
* De ce? Pentru că am ghicit adevărul? Dacă e al lui Lionel,  
  fratele meu are dreptul să ştie.

Nu mai putea nega. Sharon o privi cu resemnare.

* Cum ţi-ai dat dat seama?
* Intuiţie feminină... şi experienţa proprie. M-am mai confruntat  
  cu un chip ca ăsta... în oglindă.
* Eşti însărcinată?
* Nu am vrut... dar, o dată trecut primul şoc, mi-am dat seama  
  că ideea îmi place. Bineînţeles că Jason e absolut încântat.  
  Intotdeauna a fost de părere că e mai bine să ai copii când eşti  
  tânăr. In ce mă priveşte, aş fi preferat să mai aşteptăm câţiva ani.

Zâmbetul îi dispăru.

* Nu mi-ai răspuns la întrebare.
* Copilul e al lui Lionel, declară Sharon ridicând privirea.
* Eşti sigură?
* Nu poate fi al altcuiva. Poţi să crezi sau nu.
* Bine, bine, te cred. Dar crezi că Lionel va face acelaşi lucru?
* Ii vei spune?
* Nu vrei să afle?
* Va trebui să ştie, bănuiesc, oftă Sharon. Are dreptul să ştie, ai  
  dreptate.
* Vă veţi împăca?

Ea clătină din cap.

* Nu ştiu dacă sunt gata să fac asta, chiar dacă el ar vrea.
* Să creşti un copil singură nu e uşor.
* Ştiu.
* Ceea ce înseamnă că nu prea ai de ales...

Lora se ridică, lăsând ceaşca de ceai neatinsă.

* Trebuie să plec. Sunt deja în întârziere. Lionel e deocamdată  
  în Germania. Se va întoarce săptămâna viitoare. Va trebui să-i  
  povestesc ce mi-ai spus, îţi dai seama, nu?
* Da.

Sharon se ridică la rândul ei. Işi dădea seama că nu poate cere o  
amânare. Cu cât Lionel afla mai repede, cu atât mai bine pentru a  
şti ce să facă în continuare. Până atunci, era inutil să-şi mai facă  
planuri.

***Capitolul 9***

Dominic se întoarse sâmbătă după-amiază, îşi lăsă bagajele şi  
veni s-o vadă pe Sharon.

Când îi deschise uşa, femeia se trezi luată în braţe şi sărutată.

* În sfârşit! anunţă el triumfător. Sunt liber cinci zile. Unde vrei  
  să mergem?

O lăsă din braţe şi pentru prima dată îi zări chipul. Redeveni grav.

* Ce s-a întâmplat?
* Stai jos. Am ceva să-ţi spun.

Dar el rămase în picioare, aşteptând.

* Sunt însărcinată.

Dominic rămase cu gura căscată şi nu spuse nimic o vreme.  
Când vorbi, tonul îi era destul de calm.

* De cât timp?
* Şase săptămâni.
* Voiam să zic, de când ştii.
* Ieri am aflat cu certitudine.

Sub privirea lui întrebătoare, Sharon roşi.

* De acord, ar fi trebuit să-mi dau seama mai devreme. Dar am  
  fost prea ocupată.
* Semnarea contractului ar fi trebuit să te facă să te gândeşti.  
  Trebuia să fii conştientă că exista posibilitatea asta.
* Nici nu mi-a trecut prin minte, spuse ea cu o voce întretăiată.  
  Nu-mi dau seama de ce.
* Sau poate că ai ignorat cu bună ştiinţă riscul doar ca să poţi  
  obţine contractul.
* Nu aş fi făcut aşa ceva!
* Dar asta se va înţelege. E prea târziu pentru a opri campania  
  publicitară şi a începe totul de la zero. Dacă păstrezi copilul, cei de la  
  Lucci se vor trezi în faţa unei schimbări de imagine deloc convenabilă.
* Dacă păstrez copilul? Ce vrei să spui? întrebă ea cu răsuflarea tăiată.
* Există şi alte soluţii. La şase săptămâni, nu ar trebuie să apară  
  probleme.
* Nu-mi pasă de nici un contract, nu pot să fac ce-mi ceri,  
  Dominic! replică ea cu dinţii strânşi.
* Sharon, spuse acesta cu un gest rugător, fii rezonabilă.  
  Îţi distrugi cariera şi viaţa. Presupun că soţul tău nu ştie, nu?
* Nu încă, dar va afla. Sora lui a venit să mă vadă ieri.
* Şi i-ai spus?
* A ghicit ea: şi ea e gravidă, şi... Nu ştiu ce va spune Lionel.  
  Nu ştiu nici dacă va face ceva, în fara obligaţiilor legale. Dar sunt  
  măcar sigură de un lucru: nu mi-ar cere niciodată să renunţ la copil!
* M-am gândit la tine, la Lucci! protestă el. Şi noi? Proiectele noastre?
* Proiectele tale. Eu nu te-am aprobat niciodată.
* M-ai lăsat să cred că ai puteai simţi ceva pentru mine.
* Da, prietenie. Şi am avut încredere în tine. Îmi pare rău că  
  trebuie să suporţi consecinţele actului meu.
* Nici o problemă, zise el cu răceală. Eu mi-am îndeplinit treaba.  
  Dar în ce te priveşte, nu vor fi prea mulţumiţi.
* Să mă dea în judecată!
* Cred că se poate întâmpla.

Dominic se îndreptă spre uşă, dar se opri ca s-o privească ultima oară.

* După părerea mea, te porţi ca o proastă, dar asta te priveşte.  
  Dacă te răzgândeşti, ştii unde să mă găseşti.

Indată ce închise uşa în urma lui, Sharon îşi percepu cu durere  
singurătatea. Lionel se va întoarce abia peste câteva zile, iar o vizită  
a Lorei era foarte improbabilă. Ce să facă în tot acest timp? Ii veni  
ideea s-o sune pe Maureen la birou, dar se răzgândi: ar fi trebuit să  
răspundă la prea multe întrebări.

Week-endul începu plictisitor. Duminică fu cald şi frumos, aşa că  
se gândi să se plimbe. Luă autobuzul până la Hampstead, merse mult  
pe jos şi bău un ceai într-o cafenea. Toţi oamenii pe care-i întâlnise  
erau cu familia sau cu partenerul. Se simţea complet izolată.

Gândul la viaţa care creştea în ea era singurul ei sprijin. Dacă  
Lionel refuza să-şi asume responsabilităţile care-i reveneau , va reuşi  
să-şi crească singură copilul. Cât despre contractul cu Lucci... cum  
nu avea nimic, nu aveau ce să-i ia, nici printr-un proces. Ce risca?  
Le va înapoia ceea ce mai rămăsese din avans, iar ei puteau renunţa  
la restul de bani. In orice caz, munca de până acum trebuia plătită.

Apucă pe drumul de întoarcere nu fără regret. Vederea  
Mercedesului argintiu parcat în faţa locuinţei sale făcu să-i tresară inima.

Aşezat la volan, Lionel o aştepta. Văzând-o apropiindu-se, coborî  
şi o privi cu luare-aminte.

* Unde ai fost? întrebă el. Am venit de aproximativ două ore.
* Am fost să mă plimb, răspunse ea, regăsindu-şi calmul. Nu mă  
  aşteptam să te văd chiar astăzi.
* Lora m-a sunat de dimineaţă, explică el pe un ton mai puţin  
  brutal. Se pare că toată ziua de ieri şi-a făcut griji pentru tine.

Se îndepărtă de maşină.

* Să urcăm. Nu putem vorbi aici.

Apartamentul nu fusese niciodată mai puţin primitor, dar Lionel  
nu aruncă nici o privire în jur.

* Stai jos, zise el. Pari obosită.
* Nu sunt bolnavă, protestă ea, ascultându-l totuşi. Mă simt  
  foarte bine.

Fără să-i răspundă, el o studie cu atenţie.

* Te-a văzut cineva? întrebă el.
* Vrei să spui, un doctor? Da, am fost la un ginecolog.  
  M-a sfătuit să mă duc la medicul de familie, dar nu am. Am să-mi  
  găsesc unul săptămâna viitoare.

Întrebarea următoare fu pusă pe un ton mai dur.

* Foster ştie?
* Da.
* Înţeleg, făcu el, cu buzele strânse.
* Nu, nu înţelegi! Nu i-am spus pentru că avea dreptul să ştie.  
  Nu Dominic e tatăl, Lionel... ci tu.

Expresia lui se schimbă.

* Cum poţi aşa sigură?

Se aştepta la această întrebare, dar tot o duru.

* Tu eşti singurul bărbat care m-a atins, pentru a fi foarte  
  precisă. Şi dacă nu crezi, ar fi mai bine să pleci pur şi simplu.

El continuă s-o privească.

* Dar Dominic avea cheia de aici.
* Şi mi-a lăsat-o mie, aşa cum a zis. Această înţelegere a fost din  
  vina mea. M-am mutat mai devreme decât stabilisem.
* Nu ar fi trebuit să te muţi deloc. Dacă nu ai fi fost atât de  
  grăbită să accepţi slujba asta, totul s-ar fi aranjat.
* Nu prea părea să fie aşa.
* Lionel, la ce bun să ne întoarcem în trecut? Te-am părăsit  
  pentru că eram sigură că asta vrei. Contractul cu Lucci a venit

întâmplător. Dar, termenii lui precizează clar că timp de doi nu pot  
rămâne însărcinată. Dominic zice că ar putea să mă dea în judecată.

* Să încerce! Mă îndoiesc că vor ajunge departe. Avem avocaţi  
  foarte buni la firmă.

Vorbea cu un ton egal, lipsit de emoţie.

* Când începe campania publicitară?
* Marţi. E prea târziu ca s-o mai oprim.
* Probabil că ai dreptate. Fă-ţi bagajele. Te duc acasă.
* Nu.
* Nu ai de ales. Copilul e şi al meu.

Ea îl privi cu atenţie, încercâd să ghicească ce se afla în spatele  
expresiei lui inflexibile.

* Chiar vrei asta? Vreau să-mi răspunzi sincer... Mai întâi ar  
  trebui să fii sigur că...
* Sunt sigur!

Pentru prima dată, îşi pierdu duritatea.

* Lora aproape m-a convins astăzi dimineaţă, la telefon. Regreta că  
  nu şi-a dat osteneala de a te cunoaşte mai bine înainte de căsătorie.
* Dar pe atunci nu eram aceeaşi femeie. M-am schimbat mult...
* Ajunge, o opri Lionel. Să nu ne mai întoarcem la trecut, chiar  
  tu ai zis-o. Vino, am să te ajut să-ţi strângi lucrurile.

Ii întinse mâna ca s-o ridice şi ea simţi nu fără emoţie forţa şi  
fermitatea braţului său. Dorea cu disperare să fie strânsă în braţe,  
dar îşi dădea seama că era încă prea devreme.

Se îndreptau către ieşirea din oraş, când ea găsi în sfârşit curajul  
de a-l întreba:

* Dacă nu ar fi apărut acest nou fapt, ai fi continuat să mă  
  ocoleşti? A trecut atât de mult timp, Lionel...
* Nu ştiu ce să-ţi răspund, răspunse el după un moment de  
  gândire. Am trăit de pe o zi pe alta. Munca este un remediu eficace.

Şi celelalte femei, probabil, îşi spuse ea, dar nu-l întrebă nimic  
despre asta. Dacă apăruse altcineva în viaţa lui cât stătuseră  
despărţiţi, era numai din vina ei..

* Nu ai căutat să vinzi casa?
* Fără să am permisiunea ta?

Acest semn că-şi păstrese umorul era încurajator.

* Evident, zise el, până la urmă mi-aş fi luat măsuri de  
  siguranţă... în toate domeniile.
* Tatăl tău a venit să mă vadă. Ştiai?
* Mi-a spus. După el, amândoi am acţionat ca nişte copii.

Zâmbi.

* Cred că-ţi dai seama că în condiţiile date, vom fi strict  
  supravegheaţi... Incă nu pot să mă obişnuiesc.
* Dar ai spus că mă crezi.
* Te cred, dar ideea de a avea un copil...

Maşina se opri la stop, iar el avu răgazul s-o studieze pe îndelete.

* In afară de aerul de oboseală, pari neschimbată.
* Urmele sarcinii nu se văd încă; e prea devreme.
* Nu şi pentru o femeie. Lora zicea că dacă nu ar fi ghicit ea, tu  
  nu i-ai fi spus. Nu mi-ai fi spus nici mie?

O nuanţă în tonul lui îi atrase atenţia femeii.

* Ce vrei să spui?
* Lora se temea să nu iei o măsură... radicală. De asta mi-a şi dat  
  telefon urgent. Iar eu am luat primul avion către Londra.
* Şi tu trebuie să fii obosit, şopti ea.
* Nu evita întrebarea, Sharon. Te-ai gândit să scapi de copil?
* Nu, nici măcar o clipă. Dacă nu l-ai fi acceptat, m-aş fi  
  descurcat singură.
* Te îndoiai de decizia mea?
* Dacă credeai că e al altcuiva, da.

El nu încercă să nege.

* Ai fi rămas totuşi soţia mea. Aş fi avut grijă să nu duci lipsă de nimic.
* Dar eu nu aş fi acceptat ajutorul tău în astfel de condiţii...  
  Lionel, reluă ea, ai nevoie doar de un mic calcul. Ştii la fel de bine  
  ca mine când s-a întâmplat.
* Nu mă mai îndoiesc de tine, spuse el. Tatăl meu avea dreptate:  
  te-am judecat după criteriile mele.
* Dar şi după câteva gesturi nu prea fericite ale mele.
* Asta nu e o scuză, dar mulţumesc oricum.

Merseră o vreme în tăcere.

Sharon aştepta cu nerăbdare să revadă frumoasa lor casă. Doar un singur  
nor îi mai întuneca mulţumirea. Întrebarea îi ieşi spontan de pe buze.

* Crezi că am putea s-o concediem pe doamna Reynolds?  
  N-o pot suferi.
* Problema e rezolvată, spuse Lionel impasibil. Acum două  
  săptămâni am avut o discuţie neplăcută şi ea mi-a prezentat demisia.  
  Am acceptat-o şi i-am plătit salariul pe şase luni înainte. De atunci,  
  am lăsat casa în grija celorlalte, dar rezultatul nu e strălucitor.
* Am să mă ocup eu de asta, spuse ea liniştită.
* Până găsim pe altcineva. O să ai preocupări mult mai importante.
* Bine, zâmbi ea.
* Mâine, te vei duce la Ian Anderson, medicul nostru de familie.  
  De acord?
* Bineînţeles.

Sharon închise ochiii, fericită. Lionel putea fi atât de drăguţ când voia...  
Casa nu părea deloc schimbată, dar îi lipseau florile şi părea  
neprimitoare.

"Asta va fi prima mea grijă mâine dimineaţă", îşi promise  
Sharon, plină de bucurie la gândul că mâine se va afla aici.

Lionel intră cu cele două valize.

* Am să aduc bagajele mele mai târziu, spuse el.

Ea urcă scările în urma lui, admirându-i ţinuta elegantă, umerii  
largi şi îngustimea şoldurilor. Il dorea cu o pasiune bruscă şi  
aproape disperată.

Când ajunseră în dormitor, el lăsă bagajele şi se întoarse spre  
Sharon. Privirea ochilor lui cenuşii era greu de descifrat.

* Nu o să-ţi lipsească munca ta?

Ea clătină din cap. Vedea patul mare în spatele lui şi îşi dorea ca  
el s-o ia în braţe. Era singurul mod în care puteau să unească  
trecutul şi prezentul. Spuse cu o voce tremurătoare:

* Deloc. Nu era ceea ce îmi doream.

El stătu un moment pe gânduri, apoi se întoarse brusc şi se  
îndreptă spre uşă.

* Mă duc să-mi iau bagajele şi să parchez maşina. Somn uşor.  
  Vorbim mâine dimineaţă.

Sharon îi auzi paşii îndepărtându-se... O adusese înapoi acasă,  
îşi acceptase responsabilităţile, dar nu o mai dorea. Ce viitor mai  
avea relaţia lor?

De această întrebare obsedantă nu scăpă nici în zilele care  
urmară. Lionel se arăta foarte bun cu ea, dar o prăpastie se căscase  
între ei. Doctorul Andreson spusese că Sharon e perfect sănătoasă,  
dar îi prescrisese un tonifiant.

* După luna a treia, vă veţi simţi mai bine. Până atunci, evitaţi  
  supărările şi veţi avea un copil sănătos.

Ochii lui străluciră în spatele ochelarilor.

* Trebuie să vă bucuraţi de viaţă.

Sharon murmură un răspuns convenabil.

Marţi, urmări începutul campaniei Lucci. Studie cu detaşare  
pagina dedicată ei în săptămânalul la care era abonată. Chipul ei i  
se părea străin. In acelaşi timp, aştepta cu o oarecare neliniştereacţia lui Lionel. Acesta privi îndelung pagina şi îi înapoie jurnalul.  
Pe chip nu i se putea citi nimic.

* Nu mă mir că au fost atât de disperaţi la gândul că te vor  
  pierde, spuse el.

Seara, la televizor, îşi văzu din nou chipul şi se simţi oarecum  
jenată. Fu foarte bucuroasă când auzi telefonul sunând, pentru că  
asta o scutea de un nou comentariu din partea lui Lionel.

Era Lora. Fratele ei ascultă un moment şi-i dădu receptorul  
Sharonei.

* Vrea să-ţi vorbescă.

Mâinile lor se atinseră, dar ea nu îndrăzni să-l privească.

* Da? făcu ea.
* Voiam doar să-ţi spun, din partea mea şi a lui Jason de  
  asemenea, că debutul tău ne-a impresionat foarte mult.
* Nu va trece mult şi vă veţi sătura să mă tot vedeţi, glumi ea.
* Nu ne uităm prea mult la televizor, răspunse Lora pe acelaşi ton.

Apoi întrebă, cu o voce diferită:

* Eşti bine?

Ea începu să râdă. Ştia că Lionel ascultă.

* Ştii cum e... Mă bucur că au trecut cu bine primele săptămâni.
* Ştiu, cum să nu ştiu... Mă bucur că Jason suportă totul fără să  
  se plângă... chiar şi greţurile. Sper că şi fratele meu se poartă la fel.
* O, da, e perfect!
* Cum sunt eu "perfect"? întrebă el, când Sharon termină convorbirea.
* Lora voia să ştie dacă te porţi bine cu mine în perioada asta,  
  zise ea pe un ton de glumă. I-am spus că da.
* Bineînţeles, zise el ironic. Doar e vina mea că treci prin toate astea.

"Şi e vina mea dacă tu eşti aşa", completă ea în gând, cu durere.

Dar în timp, ea se va schimba. Oare şi el?

Richard o vizită neanunţat a doua zi după-amiază.

* Voiam să te văd singură, înainte ca Lionel să vină de la muncă, spuse  
  el, privind-o cu atenţie. Mă bucur să văd că sunteţi din nou împreună.
* Veţi fi de două ori bunic...
* Am exact vârsta potrivită. Dar fosta mea soţie nu e prea  
  bucuroasă. Acum caută un alt nume pentru bunică.
* Cum a primit împăcarea mea şi a lui Lionel?
* Destul de liniştită. Mai lasă-i ceva timp. Va ajunge să se  
  îmblânzească.
* Nu mă interesează foarte mult acest aspect.

Ăsta era adevărul. Numai Lionel conta.

Ii oferi ceva de băut socrului ei şi-l întrebă deschis:

* V-aţi hotărât dacă îi lăsaţi conducerea companiei lui Lionel?

După o clipă de uimire, Richard râse.

* întotdeauna mergi drept la ţintă, nu?
* Altfel nu facem decât să ne pierdem timpul.
* Nu m-aţi răspuns.
* Răspunsul este... da. Lionel va fi preşedintele companiei, şi  
  asta pentru modul cum s-a comportat în aceste ultime săptămâni.  
  După plecarea ta, mă aşteptam să-l văd reluându-şi vechile  
  obiceiuri, dar a preferat să se concentreze asupra muncii.
* Se pare că e un remediu excelent, zâmbi ea.
* Poate. Ai reuşit să-l cuminţeşti, Sharon. Ar face bine să te facă fericită.

Dar, vai! Fericirea nu se obţinea la comandă, îşi spuse ea.

Trebuia să te străduieşti s-o obţii. Iar ea avusese o şansă şi o irosise;  
a doua nu va veni aşa uşor... dacă va mai veni. Poate că, după  
naşterea copilului, vor deveni mai apropiaţi.

"Atunci, trebuie să faci în aşa fel încât să uitaţi trecutul, îi şopti  
o voce interioară. Nu-ţi mai pierde timpul cu regrete inutile şi vei  
reuşi să-l faci să te dorească din nou!".

Aruncă o privire la ceasul de perete. Lionel spusese că se va  
întoarce la şapte jumătate. Mai avea la dispoziţie patru ore.

La opt fără douăzeci auzi maşina apropiindu-se. Aranjase masa în  
salonul de muzică, în faţa ferestrelor deschise. Seara era caldă şi parfumată.

Când o văzu în vestibul, Lionel rămase uimit. Îi privi cu atenţie  
rochia de culoarea chihlimbarului şi chipul uşor machiat.

* Semeni cu Lucci, zise el.

Ea zâmbi.

* M-am gătit pentru ocazia asta.
* Ceva special?

"Sper", se gândi ea, iar cu voce tare spuse:

* Sunt două luni de la nuntă... Cina va fi servită într-un sfert de  
  oră. Poate vrei să te schimbi.

Lionel zâmbi ironic.

* E inutil să-ţi dai atâta osteneală, Sharon.
* Dar îmi face plăcere. Vom cina în salonul de muzică. Te aştept...

Se întoarse în bucătărie, muşcându-şi buzele. Eforturile ei nu

foloseau la nimic. Putea să mai trăiască astfel? Da, îşi spuse ea cu o  
convingere neaşteptată. Va trebui.

Când intră în salon, peste un sfert de oră, Lionel era acolo.  
Purta un halat de baie.

* Dacă ne destindem, măcar s-o facem cum trebuie. Îmi voi juca  
  rolul, dacă asta vrei, adăugă el.

Ea nu replică. Îşi dorise mult această seară şi va merge până la  
capăt. Va face orice pentru a depăşi bariera ridicată între ei.

Aducerea cafelelor schimbă brusc atmosfera. Până atunci  
vorbiseră nestingheriţi. Dar, după ce Lionel puse la loc ceaşca  
goală, îşi privi îndelung soţia cu un aer ciudat. Oare aştepta ca ea să  
ia iniţiativa? Sharon simţi cum bătăile inimii se fac mai domoale şi  
se strecură mai aproape de el, pe canapea. Îi mângâie faţa cu o  
mână tremurătoare şi simţi cum muşchii lui se contractă, dar  
expresia îi rămase la fel de indiferentă.

* Lionel, îl rugă ea, sărută-mă.
* De ce? întrebă el.

Ea avu un gest de recul. Mai bine ar fi pălmuit-o.

* Pentru că îţi cer, răspunse brusc.

Apoi tăcu. In faţa impasibilităţii lui, curajul o părăsi. Totuşi, se  
hotărî să-l sărute ea şi se folosi de toată arta ei pentru a-l seduce.

Apoi, preluă el iniţiativa. O luă în braţe şi o trase spre el: buzele  
lui deveniră agresive. Corpul lui o strivi de perne, iar mâna sa îi  
aluneca pe trup.

* Vezi, şopti el, nu pot să mă mulţumesc cu un simplu sărut,  
  zise el. Te vreau.
* Atunci, de ce nu faci nimic? De ce?

El îşi ridică privirea.

* Pentru că nu credeam că asta vrei. Duminică seară, când eram  
  în dormitor, ai început să tremuri.
* Dar nu de frică, Lionel, ci de emoţie. Aveam nevoie de  
  dragostea ta, aveam nevoie să ştiu că nu m-ai adus acasă doar din  
  datorie. Când ai plecat, îmi venea să mor.

Cu vârful degetelor, ea îi mângâie conturul buzelor.

* Te iubesc, îi spuse ea. Trebuie să mă crezi.
* Te cred, spuse el, răguşit. Dumnezeu să mă ajute, te cred.  
  Am irosit atâta timp, Sharon. Aveam toate astea de la început.
* Nu. Nu chiar. Ne-am schimbat, şi unul, şi altul, în ultima vreme.  
  Fata cu care te-ai căsătorit era o prostuţă. Nu pricepea nimic...
* Dar eu?
* Tu ai fost exact ce-mi trebuia. Dar nu am ştiut să văd asta.  
  Dar acum, când ştiu că mă iubeşti, pot suporta orice. Mă iubeşti, nu-i aşa?
* Nu ţi-am spus?
* Nu explicit. Nici măcar o dată.

El o sărută din nou.

* Te iubesc, Sharon.
* Atunci, arată-mi, şopti ea...

Sfârşit

Solicitanţii la

„CARTEA PRIN POŞTĂ“  
se pot adresa  
„S.C. ALCRIS 94 DIFUZARE“

Bucureşti, str. Teodosie Rudeanu 54, sector 1  
tel. 021-223.63.07. sau C.P. 41-129.

Pentru relaţii editoriale se pot adresa editurii:  
str. Panait Istrati 62, sector 1  
tel/fax 021-224.16.98  
tel.: 021-665.45.65

In ITALIA detailiştii şi cititorii noştri fideli se pot adresa pentru  
cumpărături sau abonamente la oricare din cele şase colecţii ale noastre:  
El şi Ea, Romantic, Roz, De Aur, Nostalgic, Poliţista, la numărul de telefon:  
00393480820307.